Fiyavalheh Neylhunu, W Construction Ah Imaaraai Kurumuge Huhdha Alun Dheefi - Vaguthu\nފިޔަވަޅު ނާޅާ، ޑަބްލިޔު ކޮންސްޓަރަކްޝަނަށް އިމާރާތްކުރުމުގެ ހުއްދަ އަލުން ދީފި\nޑަބްލިއު ކޮންސްޓްރަކްޝަނުން މަސައްކަތް ކުރަމުން ދިޔަ މ.ނަލަހިޔާ މަންޒިލުން ސިމެންތި ބަސްތާއެއް ވެއްޓި ލިބުނު އަނިޔާތަކަށް އައިޖީއެމްއެޗްގައި ފަރުވާކުރަމުން ދަނިކޮށް ނިޔާވި ރަޝްވާން ޖިއާންގެ މަރުގެ މައްސަލަ ތަހުގީގު ކުރުމަށް އެ ކުންފުނީގެ ހިފަހައްޓާފައިވާ އިމާރާތް ކުރުމުގެ ހުއްދަތައް އަލުން ކުންފުންޏަށް ދީފިއެވެ.\nރަޝްވާން ލިބުނު އަނިޔާތަކަށް ފަރުވާދެމުން ދަނިކޮށް ނިޔާވުމާއި ގުޅިގެން ޑަބްލިއު ކޮންސްޓްރަކްޝަންގެ އިމާރާތް ކުރުމުގެ ހުރިހާ ހުއްދައެއް ވަގުތީ ގޮތުން ސިޓީ ކައުންސިލްއިން ބާތިލް ކުރިއެވެ. ނަމަވެސް މިދިޔަ މަހު ފަހުކޮޅު ހުއްދަތައް އަލުން ދީފައިވާ ކަމަށް ޕްލޭނިން މިނިސްޓްރީގެ އޮފިޝަލަކު ވަނީ ކަށަވަރު ކޮށްދެއްވާފައެވެ.\nސިމެންތި ބަސްތާ ވެއްޓުނު ސައިޓުގެ މަސައްކަތް ކުރުން އަދިވެސް ހުއްޓުވާފައި އޮތް ކަމަށާއި ސަބަބަކީ އެމައްސަލައިގެ ތަހުގީގު އަދިވެސް ކުރިއަށް ދާތީ ކަމަށް އޮފިޝަލް ބުނެފައިވެއެވެ.\nޑަބްލިއު ކޮންސްޓްރަކްޝަނުން އެހާދިސާއާ ގުޅިގެން ބުނެފައިވަނީ އެކުންފުނިން މަސައްކަތް ކުރިއަށް ގެންދިޔައީ ގަވާއިދާއި އެއްގޮތަށް ހުއްދަ ނަގައިގެން ކަމަށެވެ. ނަމަވެސް ސިޓީ ކައުންސިލުން ބުނެފައިވަނި އެ ސައިޓުގައި މަސައްކަތް ކޮށްފައިވަނީ ނުބައި ބޯޑެއް ބަހަށްޓައިގެން ކަމަށާއި މަސައްކަތް ކޮށްފައިވަނީ ގަވައިދާއި ހިލާފަށް ކަމަށެވެ.\nބަންގްލަދޭސްއަށް ނިސްބަތްވާ އަންހެން ކުއްޖަކު ޑަބްލިޔު ކޮންސްޓްރަކްޝަންގެ ސައިޓަކުން ވެއްޓުނު ސިމެންތި ބަސްތާއަކުން ޖެހި ލިބުނު އަނިޔާތަކަށް ފަރުވާ ދެމުން ދަނިކޮށް މިދިޔަ މަހުގެ ތެރޭގައި ނިޔާވެފައިވާއިރު އެ މައްސަލައިގައި މިހާތަނަށް އެއްވެސް ފަރާތަތަށް ފިޔަވަޅެއް އަޅައިފައެއް ނުވެއެވެ.\nޖެނުއަރީ 7, 2019 12:56\nހައްހައް ދޭނެތާ މަޖިލީހުގައި ހަމައެކަނި އަދާލަތަކީ އޭނާވިއްޔާ ދެން ހުރިހާ އެއްޗެއް ތިލަފަތަކަށް ލާފައި ނުލިޔެވޭނެ\nގަދަމީހާ އަށް މޮޅުގޮތް\nޖެނުއަރީ 7, 2019 13:05\nމިއީ މިރާއްޖޭގެ ކަންތައްތައް ހުންނަ ގޮތަކީ!! ހަމަޔާއި އިނސާފު ހުންނަގޮތަކީ!! ކީކޭ ދެން ބުނާނީ!! ހުރިހާ ކަމެއްވެސް ހަމަ މިގޮތަށް ދޯދިޔާކޮށް މިދަނީ!! ދެން ކީއްކުރާ ގާނޫނެއް؟ ކީއްކުރާ ގަވާޢިދެއް؟ މިހެން މިރާއްޖޭގައި ކަންތައްތައް ކުރަމުން އައުމުގެ ނަތީޖާއަކީ ހުރިހާ ކަމެއް ހައްދުން ނެއްޓި، ބިރުކެނޑި، ޖެހިލުން ކުޑަވެ ބޭނުންހާ ގޮތަކަށް މިރާއްޖޭގައި އުޅޭ އެންމެން އުޅުން!! ބިދޭސީންވެސް!! ދެން އެމެރިކާގައި މީގެ ހަފްތާއެއް ދުވަސް ކުރިން ހިނގި ހާދިސާއެއް ދަންނަވާލާނަން!! އިނގިރޭސި ފުޓުބޯޅަ ކުޅުންތެރިޔާ ރޫނީ މަސްތުގެ ޙާލަތުގައި ޢާންމު ތަނެއްގައި ހުރެ އަވަގުރާނަ ގޮވުމުން އޭނާ ހައްޔަރުކޮށް އެންމެފަހުން 50 ޑޮލަރުން ވަގުތުން ޖޫރިމަނާކޮށް ދޫކޮށްލީ!! ގާނޫނީ ހުކޫމަތު ހިގަންޖެހޭ!! މީގެއިން ދޭހަވީ ކޮންފިލާވަޅެއް؟\nޖެނުއަރީ 7, 2019 13:35\nހާތްތެރީ ވާ ވާ ވާ !!!\nޖެނުއަރީ 7, 2019 13:42\nރާއްޖޭގަ މި އޮންނަނީ ކަމެއްދިމާވީމަ ފިޔަވަޅު އެޅުންތޯ؟ ކުރިން ދުރާލާ ރެވިގެން ޒިންމާުރުވުމެއްނޯވޭތޯ.ބްރިޖް މަތީ ލޯގަޑުނުލާ އެއްވެސް ފަރާތެއްދުވާތޯ ؟ތަންފީޒު ކުރުވީމަ ކުރެވޭނެ. ހުންއަންނާނެ ކަމަށް ރަޖާލާންވީ.\nޖެނުއަރީ 7, 2019 13:49\nފިޔަވަޅުއަޅާނީ ކިހިނެއް. އެއީ އަނާރާގެ ކުންފުންޏެއް. ޖެހޭނީހަމަ ހުއްދަދޭން. ސިޓީކައުންސިލަށްވެސް ކުރެވޭނެކަމެއްނޯންނާނެ. ސީދާ އިބޫގެ އޯޑަރަށް ހުއްދަދިނީ.\nފިޔަވަޅެއް ނޭޅޭނެ. އެއީ އަނާރާ ނައީމުގެ ކުންފުންޏެއްނުން.\nޖެނުއަރީ 7, 2019 17:31\nއެހެންވީމާ މިހުއްދަލިބުނުގޮތް ރައްޔިތުންނަށް އަނާރާ ހާމަކޮށްދޭންވީނު. ކަންކަން ހާމަކުރުމަށް ވަކާލާރު ކުރައްވާބޭފުޅުންވިއްޔާ ތިޔައީ.\nޖެނުއަރީ 7, 2019 16:03\nއަނާރާމެން، އަދުލޭ އިންސާފޭ ކިޔަން ލަދުހަޔާތްކޮބާ؟ މާ ދީންވެރިވެގެން، ހައްގުތަކޭ ވާޖިބުތަކޭ ކިޔާގެން ފެލިނަގާތި\nޖެނުއަރީ 7, 2019 21:08\nތިހެން ކިޔަކިޔާ ތިބޭ! ޤާވާއިދާ އެއްގޮތް ނޫނަސް އަނާރާ މަޖިލީހުގައި އިނިއްޔާ، ބޭނުންގޮތެއް ހަދާލާނީ. މިއީ އިންސާފް.. ހެއް ހެއް


SunOnline: Sarukaarun STO ah dhahkanjehey 2.4 billion ruffiya eba huri: Amru\nސަރުކާރުން އެސްޓީއޯއަށް ދައްކަން ޖެހޭ 2.4 ބިލިއަން ރުފިޔާ އެބަހުރި: އަމްރު\nފާތިމަތު ސައީދު 12 Feb 2019, 15:20\nއެސްޓީއޯގެ އެމްޑީ ހުސައިން އަމްރު ---\nސަރުކާރުންނާއި ސަރުކާރު ހިއްސާވާ ކުންފުނިތަކުން އެސްޓީއޯ އަށް ދޭން ޖެހޭ 2.4 ބިލިއަން ރުފިޔާ އެބަ އޮތް ކަމަށް އެސްޓީއޯގެ މެނޭޖިންގް ޑިރެކްޓަރު ހުސައިން އަމްރު ވިދާޅުވެއްޖެ އެވެ.\nރާއްޖެ ޓީވީގެ ޕްރޮގްރާމެއްގައި ވާހަކަފުޅު ދައްކަވަމުން އަމްރު ވިދާޅުވީ ސަރުކާރުގެ އެކި ޕްރޮޖެކްޓްތަކަށް ބޭނުންވާ ތަކެތި އެސްޓީއޯ އިން ގަތުމަށް ފަހު ދޭން ޖެހޭ ގިނަ ފައިސާ ނުލިބި އެބަހުރި ކަމަށެވެ.\nއެގޮތުން ސަރުކާރުންނާއި ސަރުކާރު ހިއްސާވާ ކުންފުނިތަކުން އެސްޓީއޯ އަށް ދޭން ޖެހޭ ފައިސާ 2.4 ބިލިއަނަށް އަރާ ކަމަށް އަމްރު ވިދާޅުވި އެވެ. އޭގެ ތެރޭގައި ހަމަ އެކަނި ފެނަކަ ކޯޕަރެޝަނުން 685 މިލިއަން ރުފިޔާ ދޭން ޖެހޭ ކަމަށް އަމްރު ވިދާޅުވި އެވެ.\n"ވާގޮތަކީ އެސްޓީއޯ އިން ފެނަކަ އަށް ތެޔޮ ދެނީ އެހެންނޫނިއްޔާ ރަށްރަށުގައި ކަރަންޓެއް ނުހުންނާނެ. ދެން މިފްކޯއަށް އެބަޖެހޭ ތެޔޮދޭން. މިފްކޯ އަކުން ފައިސާއެއް ނުލިބޭ. އެކަމަކު މިފްކޯ ހިންގަން ޖެހޭ ކަމަށްވަންޏާ ތެޔޮ ބޭނުން އެބަވޭ. އެހެންނޫނީ މަސްވެރިން ބާނާ މަހެއް ނުގަނެވޭނެ." އަމްރު ވިދާޅުވި އެވެ.\nފައިސާ ހޯދަން ޖެހޭ ގިނަ މައްސަލަތަކެއް މިހާރު ވެސް ކޯޓަށް ވައްދާފައިވާ ކަމަށާއި އަދި ވެސް ވައްދަން ޖެހޭ ގިނަ މައްސަލަތަކެއް ހުރި ކަމަށް އަމްރު ވިދާޅުވި އެވެ.\nއެސްޓީއޯ އިން މިހާރު ތެޔޮ ގަންނަނީވެސް ބޮޑު އިންޓަރެސްޓުގައި ލޯނު ނަގައިގެން ކަމަށް އަމްރު ވިދާޅުވި އެވެ. އެއީ ވޭތުވެ ދިޔަ ހަތަރު ފަސް އަހަރެއްގެ ތެރޭގައި އެސްޓީއޯ އިން ކުރި ވިޔަފާރީގެ ފައިދާ އެހެން ދިމަދިމާލުގައި ހަރުލާފައި ހުރުމުން ކަމަށް ވިދާޅުވި އެވެ.\n"އެ ފައިސާ ނެތް ލިބޭނެ ގޮތެއްވެސް. 2.4 ބިލިއަން ރުފިޔާ ނަގާފައި ކޮންތާކުންތޯ ދެނީ. އެއީ އެންމެ ބޮޑު މައްސަލައަކީ. އެކަމާ ހެދި އެސްޓޯއަށް ލިބޭ ފައިދާއެއް ނުފެންނާނެ." އަމްރު ވިދާޅުވި އެވެ.\nއެސްޓީއޯގެ ނޫސްވެރިންގެ ބައްދަލުވުމެއްގެ ތެރެއިން ---\nއަމްރު ވިދާޅުވީ އެސްޓީއޯ އިން ކުރާ ގިނަ ވިޔަފާރިތަކަކީ ގެއްލުމުގައި ކުރާ ވިޔަފާރިތަކެއް ކަމަށެވެ. އަދި ފައިދާއެއްވާ ނަމަ ވަނީ ތެލުގެ ވިޔަފާރިން ކަމަށް ވެސް އަމްރު ވިދާޅުވި އެވެ.\nނަމަވެސް ތެލުގެ ވިޔަފާރި ކުރުމުގައި ވެސް ވޭތުވެ ދިޔަ އަހަރުތަކުގައި ކަންކޮށްފައި ވަނީ ރަނގަޅަށް ނޫންކަން އަމްރު ފާހަގަ ކުރެ އެވެ. އެގޮތުން އެސްޓީއޯ އިން ފިއުލް ސަޕްލައި މޯލްޑިވްސް (އެފްއެސްއެމް) ތެޔޮ ވިއްކާ އަގަށް ވުރެ ކުޑަކޮށް އެ ކުންފުނިން އެއްހެން ފަރާތްތަކަށް ތެޔޮ ވިއްކާފައި ހުރި ކަމަށް އަމްރު ވިދާޅުވި އެވެ.\n"އެއްވެސް ގޮތަކަށް ހަމައެއް އުސޫލެއް ނެތި މިދޭތެރޭން ގޮސްފައި އޮތީ. ދެން އޭގެ ސަބަބުން އެބަހުރި ވަރަށް ބޮޑެތި ގެއްލުންތައް ވެފައި. އަނބުރާ ނުލިބޭނެ އަދަދުތައް އެބަހުރި ކަނޑައެޅިގެން ބޮޑެތި އަދަދުތައް." އެސްޓީއޯގެ އެމްޑީ އަމްރު ވިދާޅުވި އެވެ.\nއަމްރު ވިދާޅުވީ 40 މިލިއަނުން 60 މިލިއަން ރުފިޔާ އިން އެސްޓީއޯ އަށް ލިބެން ޖެހޭ ފައިސާ ހުރި ކަމަށާއި ނަމަވެސް ދެން އެ ފައިސާ ނުލިބޭނެ ކަމަށެވެ. އެއީ ތެޔޮ ދޫކޮށްފައި ހުރީ ތެލުގެ ވިޔަފާރި އެއްގޮތަކަށް ވެސް ކުރާ މީހުންނަށް ނޫން ކަމަށާއި ނަމަވެސް ވަގުތީ ގޮތުން ކްރިޑިޓަށް ތެޔޮ ދޫކޮށްފައި ހުރީ އެއްވެސް ސެކިރިޓީއެއް ނުބަހައްޓާ ކަމަށް އަމްރު ވިދާޅުވި އެވެ.\nއެހުރިހާ ކަމަކަށް ބަލައި ތެޔޮ ވިއްކުމުގެ އުސޫލުތަކަށް ބަދަލެއް ގެނެސްފައިވާ ކަމަށް އަމްރު ވިދާޅުވި އެވެ. އެގޮތުން ވަގުތުން ފައިސާ ދައްކާފައި ތެޔޮ ނަގާ މީހުންނަށް ހާއްސަ ރޭޓެއް ކަނޑައަޅާފައިވާނެ ކަމަށް ވިދާޅުވި އެވެ. އަދި ކްރެޑިޓަށް ނަގާ މީޙުންނަށް ވެސް ރޭޓެއް ކަނޑައަޅައި ވަކި ވަރަކަށް ވުރެ ގިނައިން ތެޔޮ ގަންނަ ފަރާތްތަކަށް ވެސް ރޭޓެއް ކަނޑައަޅާފައިވާ ކަމަށް އަމްރު ވިދާޅުވި އެވެ.


Theluge Agu Ufulumaaeku, Saudi Saudi Aramco Ah Bodu Faidhaaeh - Vaguthu\n2 މަސް ކުރިން ( ނޮވެމްބަރު 1, 2021 )\nތެލުގެ އަގުތައް އުފުލުމާއި ގުޅިގެން ތެޔޮ ވިޔަފާރިކުރާ އަރަމްކޯގެ ސާފު ފައިދާގެ މިންވަރު އިތުރުވެެއްޖެއެވެ.\nސައުދީ އަރަބިއްއާގެ ތެޔޮ އުފައްދާ ކުންފުނި އަރަމްކޯއިން ބުނީ އެކުންފުނީގެ ތިންވަނަ ކުއާޓަރުގެ ސާފު ފައިދާ ދެގުނައަށްވުރެ އިތުރުވެފައިވާކަމަށެވެ.\nމި ކުއާޓަރުގައި ސާފު ފައިދާގެ އަދަދު ވަނީ 30.4 ބިލިއަން ޑޮލަރަށް އަރައިފައެވެ. ސެޕްޓެމްބަރު މަހުގެ ނިޔަލަށް އެ ކުންފުންޏަށް އެވަރަށް ފައިދާ ޖެހިފައިވާއިރު، މީގެ ކުރިން ކުއާޓަރެއްގައި ފައިދާގެ ގޮތުގައި ލިބިފައިވަނީ 11.8 ބިލިއަން ޑޮލަރެވެ. މިދިޔަ ކުއާޓާގައި އަރަމްކޯއަށް ލިބުނު ފައިދާއަކީ ތަޖުރިބާކާރުން އަންދާޒާ ކުރި ވަރަށްވުރެ މަތީ އަދަދެކެވެ.\nމި ކުއާޓަރުގައި ދުނިޔޭގެ ބާޒާރުގައި ތެލުގެ އަގުތައް ވަނީ 4.5 އިންސައްތަ މައްޗަށް ގޮސްފައެވެ. މިކަމާއި ގުޅިގެން އޯޕެކް ޕްލަސްއިން ވަނީ ކަންބޮޑުވުން ފާޅުކޮށް، ތެޔޮ ސަޕްލައިކުރާ މިންވަރު އިތުރުކުރުމަށް ނިންމާފައިވާ ގޮތަށް އެ ނިންމުން ދެމަހެއްޓުމަށް ނިންމާފައެވެ.\nއެމެރިކާގެ ސާފު ނުކުރާ ތެޔޮ ފީފާއެއްގެ އަގު 83.57 ޑޮލަރަށް އަރާއިރު، މިއީ މި މުއްދަތުގައި 70 ޕަސެންޓަށް ވުރެ ބޮޑު އަދަދެކެވެ. މިއަހަރު އަރަމްކޯގެ ކެޕިޓަލް އެކްސްޕެންޑިޗާ 19 ޕަސެންޓް މައްޗަށް ގޮސް، މި ކުއާޓަރުގައި 7.6 ބިލިއަން ޑޮލަރަށް ވަނީ އަރައިފައެވެ.\nއެ ކުންފުނީގެ ފްރީ ކޭޝްފްލޯ ވަނީ 12.4 ބިލިއަން ޑޮލަރުން 28.7 ބިލިއަން ޑޮލަރަށް އަރާފައެވެ. އަދި ތިންވަނަ ކުއާޓަރުގައި 18.8 ބިލިއަން ޑޮލަރުގެ ޑިވިޑެންޑެއް އެ ކުންފުނިން ވަނީ ކަނޑައަޅާފައެވެ. ތެލުގެ އަގުތައް އުފުލުމާއެކު، އަރަމްކޯގެ ހިއްސާގެ އަގު މިއަހަރު ގާތްގަނޑަކަށް 8 އިންސައްތައަށް އުުފުލިފައިވެއެވެ.


Dho?! STORY: Handhaanveyhey Kalaa. Ep 45\nއޭނަ ދަރިފުޅު އުރާލަން އުޅެނިކޮށް ފަހަތުން އައިސް އޭނައަށްވުރެ ކުރިން ހަސަން އުރައިލީ މެހެވިޝް އެވެ. މިރްހާއަށް ހައިރާންވެފައި ބަލައިލެވުނެވެ. އެކަމަކު މެހެވިޝްގެ މޫނުން އޭނަ އުންމީދުކުރިފަދަ ލޯތްބެއް ނުފެނުނެވެ. އާވައްތަރެއްގެ ކުޅޭއެއްޗެއް ފެނިގެން މީހަކު ބަލާހެން ކުޑަކުޑަ ހަސަންއަށް އޭނަ ބަލަމުންދިޔައީ ގަޔާ ދުރުކޮށްލައިގެން ހުރެއެވެ.\n"އާ ޔޫ ޝުއަރ ދިސް ކިޑް އިޒް ޔުއާސް؟ އޭރު މީރާދެއްކި ފޮޓޯގަނޑަކާ އެއްވެސް ވައްތަރެއް ނޫން..." މެހެވިޝް ފާޑަކަށް ބަލަންހުރެލާފައި ހަސަން ގެންގޮސް މިރްހާގެ އަތަށްދެމުން ވާހަކަދެއްކިއެވެ.\nމިރްހާ ގާތަށް ހިނިއަންނަގޮތްވި އެވެ."އެ މިހާރު ހަސަން ބޮޑުވީމަ.." އޭނަ ޖަވާބުދީފައި ހަސަންގެ މޫނުގައި ބޮސްދިނެވެ.\n"މެހެވިޝް ކިހިނެއް؟" އަނަސް ލުއި ހިނިތުންވުމަކާއެކު ސުވާލުކޮށްލީ މެހެވިޝް ވަންނަން ތަންދައްކަމުންނެވެ. "ފަސްޓްކްލާސް..." މެހެވިޝް ވަދެގެން ގޮސް ވަށައިގެން ލޯ ހިންގާލައިފައި ސިޓިންރޫމްގައި ހުރި ސޯފާއަށް ވެއްޓިގަތެވެ.\n"ހައި..." މިރްހާ ބަލާލިއިރު އަނަސް އޭނައަށް ބަލަން ހުރުމުން ރަކިވެފައި ބުނެލިއެވެ. އަނަސް އެވަގުތު ބޯޖަހާލައިފައި ފަހަތަށް ފިޔަވަޅެއް އަޅާލުމަށްފަހު އޭނައާއެކު އަނެއްފަރާތަށް އެނބުރި އެތެރެއަށް ވަދެގެން ދިޔައެވެ.\nމެހެވިޝް އޭރު ސޯފާގައި ނީނދެވިގެން ތެދުވެ ގޭގެ އެތަން މިތަން ބަލަމުން ގޮސް ފަހަރަކު ކޮޓަރިއެއްގެ ދޮރު ހުޅުވަނީއެވެ. މިރްހާއަށް ދަތްކުނޑިވިކައިލެވުނެވެ. އަނަސް ދަށްކޮށްލަން ކިޔާނެ އެއްޗެއް ހޯދަނީކަން ކަށަވަރެވެ. އޭނަ އަނަސްގެ މޫނަށް ބަލައިލީ މާފަށްއެދެން ބޭނުންވާފަދަ ނަޒަރަކުންނެވެ. އަނަސް ހިނިތުންވެލާފައި މެހެވިޝް ކައިރީ އެހީ ގެންނަންވީ ކޮންކަހަލަ ބުއިމެއްތޯއެވެ.\n"ކޮފީ.." މެހެވިޝް އަނަސްގެ ކޮޓަރި ހުޅުވައިގެން ބަލަން ހުރެފައި އެނބުރި ޖަވާބުދިނެވެ. އަނަސް އެވަގުތު ބޯޖަހާލައިފައި ގޮސް ބަދިގެއަށް ވަނެވެ.\n"މެހެވިޝް!! ތީ ދެން ކޮންކަމެއް؟ ކޮބާ މޭނަރސް؟" މިރްހާ މަޑުން ހުންނަން ބޭނުންވިއަސް ނުހުރެވުނެވެ. މެހެވިޝް ކޮނޑު އަރުވާލައިފައި އަނެއްކާވެސް ބޯދިއްކޮށްގެން ހުރެ ކޮޓަރިތެރެ ރަނގަޅަށް ބަލައިލިއެވެ. އޭނަ އެނބުރި އައިސް އިށީންވަގުތު ބަދިގެއިން ނިކުތް ބޮޑުދައިތަ އެދެމީހުންނަށް ބަލައިލާފައި ގެއިން ނިކުމެގެން ހިނގައްޖެ އެވެ.\n"އެއީ ކާކު؟" ޒާހިރާ ލޯމަތިން ނުވެސް ގެއްލެނީސް މެހެވިޝް އެހިއެވެ.\n"އަނަސްގެ އާންޓް.." މިރްހާ ބަލަން އިނީ ކަކޫމަތީ އިން އަނަސްގެ މޫނަށެވެ. އެދެއަތުގައި ހިފާލައިގެން އިނދެ އޭނަ ހަސަން ހެއްވަން އެކި ވައްތަރު ޖައްސަނީއެވެ. އޭނަގެ ކޮންމެ އާ ހަރަކާތަކާއެކު ހަސަން ހޭންފަށައެވެ.\n"މިގެވެސް މީ އެއާންޓްގެ ދޯ؟" މެހެވިޝް އިތުރަށް އޮޅުންފިލުވަންވެގެން އެހިއެވެ.\n"ރަނގަޅު. ބޮޑުދައިތަގެ ގެ މީ..." މިރްހާއަށްވުރެ ކުރިން ޖަވާބު ދިނީ ކޮފީ ތަބައް ހިފައިގެން ވަން އަނަސްއެވެ.\nމިރްހާއަށް ހާސްކަމާއެކު އެމޫނަށް ބަލައިލެވުނެވެ. އިތުރަށް މެހެވިޝް އޭނަ ކުރިމަތީ އަނަސް ފަޟީހަތްކުރާކަށް ބޭނުމެއް ނޫނެވެ. މެހެވިޝްގެ މޫނަށް ވެރިވީ މަލާމާތުގެ ހިނިތުންވުމެކެވެ. އޭނަ އަނަސް ކޮފީތަށި ދިއްކޮށްލުމުން އޭގގައި ހިފާފައި ރަހަވެސް ބަލައިލުމެއްނެތި ބެހެއްޓީ މޭޒުމަތީގައެވެ. އަނަސް އިށީނދެލީ މިރްހާގެ ގާތުގައެވެ. އިޝާރާތުން ކޮފީތަށި ދައްކައިލުމުން މިރްހާ މަޑުމަޑުން ދެފަރާތަށް ބޯ ހޫރުވައިލި އެވެ. އަނަސް އެވަގުތު ކޮނޑުއަރުވާލައިފައި އެތަށި ނަގައި ރަހަ ބަލައިލިއެވެ.\n"ކިހިނެއް މަންމަމެން؟" އަނަސް ބެލީ އާދައިގެ މީހަކާއި ވާހަކަދައްކާހެން މެހެވިޝްއާ ވާހަކަދެއްކޭތޯއެވެ.\n"މަންމަ އެބައޮތް އަތްބިނދިފަ ގޭގަ. ބައްޕަ ވެސް އުޅޭ.." މެހެވިޝް ފޯނު ނަގައި ބަލަން އިނދެގެން ފަރުވާކުޑަ ގޮތަކަށް ޖަވާބުދިނެވެ.\n"އެއީތެދެއްތަ؟ ނުވެސް ބުނަމެއްނު..." އަނަސްއަށް އެވަގުތު ބަލައިލެވުނީ މިރްހާއަށެވެ.\n"ސޮރީ އަދި ނުބުނެވިފަ. މެހެވިޝް ބުނި އެހާ ގޯހެއް ނޫނޭ ޕްލާސްޓަރ އަޅާފައޭ..." މިރްހާއަށް ކޮންމެވެސް ވަރެއްގެ ކުށްވެރިކަމެއް އިހްސާސްވިއެވެ. އަނަސްއާއި އޭނަގެ މެދުގައި ވެވުނު އެއްބަސްވުމުގައި ވަނީ ދެމީހުން އެކަކު އަނެކަކަށް ސިއްރެއް ނުބާއްވާ ހުރިހާ ކަމެއް ހިއްސާ ކުރުމެވެ. އެކަމަކު މިރްހާ މަންމަގެ ވާހަކަ ސިއްރު ކުރީ އެކަން އއެނގިގެން އަނަސް އޭނަ ފޮނުވައިލަން މަސައްކަތްކޮށްފާނެތީއެވެ. އަދި އޭނަ އެހުރީ އަލުން އަނަސް ދޫކޮށްފައި ދާގޮތަކަށް ނޫނެވެ. އަނަސް އޭނަ ބޭނުން ނެތިގެން އެވާހަކަ ބުނުމާއި ހަމައަށް އެގޮތުގައި ހިފަހައްޓާނެއެވެ. ނަސީބަކުން އޭނަގެ ޖަވާބު އަހާފައި އަނަސް އޭނަ އިތުރަށް ދެރަވެދާނެތީ އެއްޗެއް ނުބުންޏެވެ.\n"ދެން އަނަސް މިގޭގަތަ އުޅެނީ؟ އެހެންމީހުންގެ ތައްޕާހުގަ އުޅެގެން ކިހިނެތް އާއިލާއެއް ބަލާނީ؟" މެހެވިޝް އެތަނަށް އައި މަޤްސަދު ހާސިލްކުރަން ލަސްތަކެއްނުނެގިއެވެ. ފޯނު ހާވަން އިނދެލާފައި ހުއްދަ އެހުމެއްނެތި ސުވާލުކޮށްފިއެވެ.\n"މެހެވިޝް!" މިރްހާއަށް އަނެއްކާވެސް ބުނެވުނެވެ.\n"ނޫނޭ ރަށުގަ ބައްޕަ ދޫކޮށްފަ ދިޔަ ގެ މިހާރު ހުރީ އަހަރުމެންނަށް އުޅެވޭވަރަށް ހެދިފަ. ދެން ވިސްނަނީ އަނެއްކާވެސް އެކޮޅަށް ބަދަލުވާން..." އަނަސް ޖަވާބުދީފައި ބަލައިލީ މިރްހާއަށެވެ. އެކަން ވާންއޮތީ މިރްހާގެ އެއްބާރުލުން ލިބިގެންނޭ ބުނެލިކަހަލަ އެވެ. ނޫނީ މިރްހާގެ ކުރިމަތީ އެހިޔާލު ހުށައެޅުމުން އޭނަގެ ކުލަވަރު ހުންނަގޮތް ބަލައިލަން ބޭނުންވީ ކަމަށްވެދާނެ އެވެ.\n"އެހެންވިއްޔާ އަނަސްއަށް ކިހާ ޔަޤީންކަމެއް އޮތީ މީރާ އަނެއްކާވެސް އަނަސްތިހޯދަދޭ ދިރިއުޅުމުން ހިތް ނުފުރިގެން ފިލައިގެން ނުދާނެކަމުގެ...؟" މެހެވިޝް ސޯފާގެ ކުރިއަށް ޖެހިލާފައި އަނަސްއާ ހަތަރުކަޅި ހަމަކޮށްލިއެވެ.\nމިރްހާގެ މެއަށް ހީވީ ފެންއެއްޗެއް އޮއްސައިލި ހެންނެވެ. މެހެވިޝްއާ ދިމާއަށް އެތިވަރު ގޮވައިގަންނަން ބޭނުންވިއަސް އެކަމެއްވެސް ނުކުރެވުނެވެ. އަނަސް ވާހަކަދައްކަން އުޅުނުހެން ހީވެގެން ބަލައިލެވުނީ އެމޫނަށެވެ. އަނަސް ދޭ ޖަވާބެއް އަހަން ޚުދު އޭނަވެސް ބޭނުންވެއްޖެ އެވެ.\n"މިރްހާއަށް އަހަރެން އިތުބާރު ކުރަން..." އަނަސް މެހެވިޝްއަށް ބަލަން އިނދެގެން ސާބިތުކަމާއެކު ބުނެލިއެވެ.\nއެއަޑު އަހާފައި އަނެއްކާވެސް މިރްހާ ފިނިވެއްޖެ އެވެ. ދެން ބަލައިލެވުނީ މެހެވިޝްއަށެވެ. މެހެވިޝް އަނަސްއަށްވުރެ ކުރިއަރަން ރައްދުގައި ގޮއްވާލާނީ ކޮންފަދަ ބޮމެއްކަމެއް އެނގެނީއެއް ނޫނެވެ. ހަސަން އެވަގުތު ފައިބަން އުޅެން ފެށުމުން ހަސަން ތިރީގައި ބަހައްޓާފައި ހުރިހާ ސަމާލުކަމެއް ކުރިމަތީ ތިބި ދެމީހުންނަށް އަނބުރައިލެވިއްޖެ އެވެ. މީގެ ކުޑައިރުކޮޅެއް ކުރިން އުލާގެ ގޭގައި ހުއްޓާ އޭނައަށް ލިބިފައި ހުރި ސާބިތުކަން މަޑުމަޑުން ފިލަމުން ގޮސް ބިރާއި ހާސްކަމުން ހިތް އަލުން ވަށާލައިފި އެވެ.\n"އަނަސް!" މިރްހާ ވާހަކަދައްކަން މަސައްކަތްކުރި އެވެ.\n"ތީ އަނަސްގެ މޮޔަކަން.. މީރާއަށް އަމިއްލައަށްވެސް ނޭނގެ އޭނައަށް ކުރެވިފަ ނުކުރެވޭނެ ކަމެއް. އެހެންނޫންނަމަ އޭނަ ބަނޑުން ވިހޭ ދަރިފުޅަށް ގެއްލުން ދޭކަށް ހިތަކަށް ނާރާނެ. އަމިއްލައަށް މަރުވާކަށް ނޫޅޭނެ....އަނަސްއަށް ފަހަރެއްގަ ނޭނގިދާނެ އޭނަގެ ސިކުނޑީގެ ބައްޔެއް ހުންނަކަން.." މެހެވިޝް އެއިންގޮތަށް އެއްފައި މައްޗަށް އަތްފައި އަރުވާލައިގެން އިނދެ އާދައިގެ ވާހަކައެއް ބުނެލިހެން އަނަސް ކުރިމަތީ މިރްހާގެ ސިއްރު ފަޅާއަރުވައިލި އެވެ.\nމިރްހާއަށް ކުރެވުނު ކަމަކީ ދެލޯމަރައި ބާރުކޮށްލުމެވެ. ކުޑައިރު މަންމަ ރުޅި އަރުވާފައި ފިލައިގެން ދިއުމުން ގެއަށް ގެނެސް އަދަބުދޭން އަނދިރީގައި ގުދަނުގައި ބަހައްޓާފައި ހުންނައިރު ބިރުން ލޯމަރައިގެން ހުންނަފަދައިންނެވެ. ލޯ ހުޅުވާނުލައިފިނަމަ ގުދަންތެރޭ އުޅޭ ޖިންނިތަކަށް އޭނަ ނުފެންނާނެކަމުގައި ޔަޤީންކުރި ފަދައިން އޭނަ ލޯ ހުޅުވާނުލާހައި ހިނދަކު ކުރިމަތީގައި އެނބުރެމުންދިޔަ ތޫފާން އައިސް އޭނައާ ބައްދަލުނުކުރާނެކަމުގައި ޔަޤީންކޮށްގެންނެވެ.\nމެހެވިޝް އެދިން އާ ޚަބަރާއެކު އެވަގުތު އަނަސްވެސް ކުއްލިއަކަށް ހިމޭންވެއްޖެ އެވެ. މެހެވިޝް އެއްބުމަ އަރުވާލައިފައި އަނަސް އަށް އެދިން ޚަބަރުން އަރައިގަންނަން ބުނާ އެއްޗެއް އަޑުއަހަން އިނީ ހިނިއަންނަގޮތްވެފަ އެވެ. އޭނަ އުންމީދުކުރިހެން އަނަސް އަނގަ ހުޅުވާލައިފައިވެސް ލައްޕައިލިތަން ފެނުމުން ކޮޅަށް ތެދުވެއްޖެ އެވެ.\n"އަހަރެން މިހެންބުނީމަ ފަހަރެއްގަ ޤަބޫލުކުރަންވެސް އުދަނގޫ ވެދާނެ. އެކަމަކު ރަނގަޅު ވާހަކައެއް ބުނަންތަ؟ ހަމައެކަނި ލޯއްބަކުން ދިރިއުޅުމެއް ނޫޅެވޭނެ. ކޮމްޕެޓިބްލް ތޯވެސް ބަލަންޖެހޭ.. ވިސްނާލީމަ އިނގޭނެ ތިދެމީހުންގެ އެއްގޮތް އެއްވެސް ކަމެއް ނެތްކަން. އަހަރެންގެ އެކުވެރިޔާ ބުނީ މީރާއަށް ޑިޕްރެޝަން ޖެހުނީ ދިރިއުޅުމުގެ ހާލަތުގެ ސަބުންނޭ. މާނައަކީ އޭނައަށް އެބަލި ޖެއްސީ އަނަސް އޭ. އަނަސް އޭނަ އުފާކޮށްދެވޭނެހެން ހީވިއަސް ހަޤީޤަތް އޮތީ އިދިކޮޅަށް.. ވަގުތު އޮތްވާ ދެންވެސް ތިކަން ހުއްޓާލާފަ މީރާގެ ދިރިއުޅުމުން ދުރަށް ދޭ! ދެމީހުންނަށްވެސް ހަމަޖެހުން އޮތީ ވަކިން އުޅެގެން. އައިމް އޮންލީ ޓްރައިން ޓު ހެލްޕް ހިއާ. އެކަމަކު އެކަކުވެސް އެޕްރިޝިއޭޓްކުރީއާއެއްނު.." މެހެވިޝް ތަންކޮޅެއް ސީރިއަސްވެލާފައި ފަހުގެ ނަސޭހަތް އިއްވިއެވެ.\nއަނަސް ހަމައެކަނި އެއިންގޮތަށް އަޑުއަހަން އިނީ އެވެ. އަނެއްކޮޅުން މިރްހާ ލޯމަރާލައިގެން ބުދެއްހެން އިނެވެ. މެހެވިޝް ގޮސް މިރްހާގެ އަތުގައި ހިފާ ނަގާފައި ދާން ހިނގާށޭ ބުނެ އެތަނުން ނަގައިގެން ގެއިން ނިކުންނަން ދިޔައިރު މިރްހާވެސް ގަދައެއްނުހަދަ އެވެ. މެހެވިޝް ގެންދާނެ ތާކަށް ގެންދަން ދޫކޮށްލައިގެން ލޯމަރައިގެން ހުއްޓެވެ.\n"ކީއްވެ އަހަރެންދެކެ ތިހާ ނަފްރަތު ކުރަނީ؟ މެހެވިޝްގެ އާއިލާފަދައިން ތަނަވަސް އާއިލާއަކުން އައިސްފައި މީހަކަށް ނުވާތީތަ؟" ފުރަގަސްދިންފަހުން އަނަސް ސުވާލުކުރި އަޑު އިވުނެވެ.\nމެހެވިޝް ހުއްޓިފައި ބަލާލިއިރު އަނަސް ކޮޅަށް ތެދުވެ ހުރީ އެމީހުންނާއި ދިމާއަށް އެނބުރިއެވެ. އެވަގުތު މިރްހާވެސް ކުއްލިއަކަށް ލޯ ހުޅުވައިލި އެވެ. އެކަމަކު އެނބުރި ބަލައެއްނުލަ އެވެ. ހުރީ ދޮރާއި ދިމާއަށް ބަލަން އަނަސްއަށް ފުރަގަސްދީގެންނެވެ. މެހެވިޝް އެކައްޗެކޭވެސް ނުބުނެ އަނަސް އެދެމެދުގައި އޮތް ތަންކޮޅު ކަޑައްތުކޮށްފައި އައިސް ކުރިމަތީ ހުއްޓެންދެން ބަލަން ހުއްޓެވެ.\n"އަޑުއެހިންތަ ދެ ބަގީޗާގެ ވެރިޔާގެ ވާހަކަ؟" އަނަސް ކޮށްލީ ނުގުޅޭ ޒާތެއްގެ ސުވާލެކެވެ.\n"އެންލައިޓެން މީ!" މެހެވިޝް ދާން ބޭނުންވެފައި ހުއްޓަސް އަނަސް ކިޔާއެއްޗެއް އަހާލަން ގަސްތުކުރި އެވެ.\n"ދުނިޔޭގައި ވީހައި ކަންތަކާއި ފަހުން ވާނެ ކަންތައް ބަޔާންކުރައްވާފައިވާ ފޮތުގައި ދެމީހެއްގެ މިސާލު ޖައްސަވަމުން އެތަނުން އެކަކަށް ދެބަގީޗާ ދެއްވުނު ވާހަކަ އޮވޭ. އެބަގީޗާތަކުގައި މޭބިސްކަދުރު އަޅާބަރާވެފައި. އޭގެ ވަށައިގެން ކަދުރު ރުއްތައް ލެވިފައި. އޭގެ މެދުގައި ދަނޑުގޮވާންވެސް. އަދި އެދެބަގީޗާގެ މެދުން ފެންކޯރެއް ލެއްވިފައި. އެބަގީޗާތަކުން މޭވާ އައިސް އުންޏެއްނުވޭ. ނުވިތާކަށް އެމީހާއަށް އެހެން މުދާތައްވެސް ދެވުނު. އެމީހާ ބޮޑާވެފައި އޭނަގެ އެކުވެރިޔާ ކައިރީ އެއްދުވަހަކު ބުނަނީ މުދަލާއި އަހަރެންގެ ދަށުގައިވާ މީހުންނާއި އަދި އިއްޒަތާއި ގަދަފަދަކަމުގެ ގޮތުން ބެލިއަސް ކަލެއަށްވުރެ އަހަރެން މޮޅު އިތުރުކަމުގައި. އޭނައަށް އެމުދާތައް ދެއްވި ފަރާތް ހަނދާން ނައްތާލައިފަ ބުނަނީ ދުވަހަކު އެތަކެތި ނެތިގެން ނުދާނެކަމުގައި. އަދި ޤިޔާމަތްވެސް ނުވާނެކަމުގައި. އަދި މަރުވެ އޭނަ ހެއްދެވިފަރާތުގެ ހަޟްރަތަށް އެނބުރި ދިއުމަށްފަހުވެސް އެއަށްވުރެ މޮޅުގޮތް ފެންނާނެކަމުގައި. ޖަވާބުގައި އޭނަގެ އެކުވެރިޔާ ބުނީ ކީކޭކަން އިނގޭތަ؟" އަނަސް ވާހަކަ މެދުކަނޑައިލަމުން ސުވާލުކުރި އެވެ. މެހެވިޝް އެވަގުތު އަނަސްގެ ވާހަކަ މެދުކަނޑާލަން ވާހަކަދައްކަން އުޅެނިކޮށް އޭނަ އެފުރުސަތު ނުދީ އަނެއްކާވެސް ފެށިއެވެ.\n"އޭނަގެ އެކުވެރިޔާ އެހީ އޭނާ ހެއްދެވިފަރާތަށް ކާފިރުވީތޯ. އަދި ބަގީޗާއަށް ވަދެ ﷲ އިރާދަކުރެއްވިކޮންމެ ކަމެއް ވާނެއޭ ބުނިނަމައޭ. އެއްވެސް ބާރެއް ﷲ ގެ ހަސްޜަތުން ނޫނީ ނުވާކަމުގައި. އޭނައަށްވުރެ މުދަލާއި ދަރިން މަދުކަމުގައި ވިއަސް އެކަލާނގެ އޭނައަށް އެއަށްވުރެ މާރަނގަޅު ނިއުމަތްތަކެއްވެސް ދެއްވަފާނެކަމުގައި. އަދި އޭނަގެ ބޮޑާ އެކުވެރިޔާގެ ބަގީޗާތަކުގެ މައްޗަށް އާފާތެއް ފޮނުއްވައި ގަހެއް ރުކެއްނެތް ހުސްބިމަކަށްވެސް ވެދާނެކަމުގައި. އަދި އެދެ ބަގީޗާގެ މެދުގައި ވި ކޯރު ބިންގަނޑުތެރެއަށް ހިނދިއްޖެނަމަ އެއަތުލުމަށް އޭނައަށް ކުޅަދާނަވެގެން ނުވާނެކަމުގައި. އަދި ކަންތައް ވީވެސް އެހެން. އޭނައަށް އެނގުނީ އޭނަގެ ބާރެއް ނެތްކަން. އޭނައަށް މުދަލާއި މުއްސަދިކަން ދެއްވިފަރާތުން އެތަކެތި ގެންދެވީ. ބަދަލުގައި އޭނައަށް ކުރެވުނު ހަމަ އެއްކަމެއްވެސް ނެތް..." އަނަސް ވާހަކަ ނިންމައިލި އެވެ. އޭރު މިރްހާވެސް ހުރީ އެނބުރި ދެލޯ ބޮޑުކޮށްލައިގެން އަނަސްއަށް ބަލާށެވެ. އޭނަގެ އަތުން ހީބިހި ނަގާފައި ހުރިއިރު ލޮލުގައި ކަރުނަ ވިދައެވެ.\nމެހެވިޝް ވެސް ހުރީ ފާޑަކަށް މޫނު ހުދުވެފަ އެވެ. އެކަމަކު އަނަސް ނިންމާލިއިރަށް އެކަމާއި އޭނަދެއްކި ވާހަކައާ އޮތީ ކޮން ގުޅުމެއް ހެއްޔޭ ކިޔާފައި ރައްދުދީފި އެވެ. "މާކުރިން ބާވާލެވިފައި އޮތް ފޮތެއްގެ ވާހަކަ ކިޔައިގެން ތިއުޅެނީ އަހަރުމެން ދަށްކުރަންތަ؟" މެހެވިޝް އިތުރަށް ބުނެލައިފި އެވެ.\n"ޤުރުއާނުގައި ވަނީ ހަމައެކަނި ކުރީގެ ވާހަކައެއް ނޫން. އެއީ މިހާރުގެވެސް ވާހަކަ. މިއަދުގެ ވާހަކަ. މެހެވިޝްއަށް އެއްޗެއް ވިސްނޭނީ ކިހާ ސާފުކޮށް ކިޔާދިނީމަ؟ ތަންކޮޅެއް ތަނަވަސްވީމަ ބޮޑާވެގަތުމުގެ ކުރިން އެތަކެތި ދެއްވި ފަރާތުގެ މަތިން ހަނދާންކުރާނަމަ އިނގޭނެ ތިމާއާ ސަލާންޖަހާ މީހާއާވެސް ވަނީ އެއް ދަރަޖައެއްގައިކަން. އިތުރަށް އަހަރެންގެ ވާހަކަ ގުޅުވަން ބޭނުމިއްޔާ އަހަރެން ބުނެފާނަން އަދި ވާހަކައެއް. އެންމެގިނަ މީހުންނަށް ޑިޕްރެޝަން ޖެހެނީ އަމިއްލަ އާއިލާއިން އެމީހުންނަށް ދޭ ހިތާމައިން. އެމީހުންގެ ނިންމުންތަކަށް ތާއީދުނުކޮށް އެމީހުން ބާކީކޮށްލާ ދަށްކޮށްލާ. އަދި އެވަރުން ނުވެގެން އެކި ގޮތްގޮތުން އެމީހުންގެ ވިސްނުން ބަދަލުކުރަން މަސައްކަތްކޮށް ފާޑުފާޑު ވާހަކަ ދައްކަންޏާ ކިތަންމެ ހިތްވަރުގަދަ މީހާވެސް އެކަންކަމާއި ވިސްނާނެ. އަހަންނަށް ހީވަނީ އަހަރެން ބޮލުގައި އިލްޒާމު އެޅުވުމުގެ ކުރިން ފުރަތަމަ މެހެވިޝްއާއި މެހެވިޝްގެ އާއިލާއިން މިރްހާއާ ދޭތެރޭ ކަންތައްކުރި ގޮތާއި ދޭތެރޭ ރަނގަޅަށް ވިސްނާލުން ބުއްދިވެރިވާނެހެން..." އަނަސް ދުވަހަކު މީހަކާ ވާހަކަނުދައްކާހެން ވާހަކަ ދައްކާލިތަން ދެކެފައި މިރްހާއަށް ކުއްލިއަކަށް އަނގަމަތީ އަތް އެޅުނެވެ.\nމެހެވިޝްއަށްވެސް އިތުރަށް ބުނާނެ އެއްޗެއް ނޭނގުމުން އޭނަ ގާތަށް އައީ ރުޅިއެވެ. އުޅުނީ އަތް އިސްކުރާށެވެ. އެކަމަކު އަނަސްގެ ހުޝިޔާރުކަމުން އެކަންވެސް ކާމިޔާބެއް ނުވިއެވެ. އޭނަ އަތް މަޅައިލިހާއިރުން އަނަސް އެއަތުގައި ހިފަހައްޓައިފައި ފަހަތަށް ކޮށްޕާލައިފި އެވެ. މާބާރަށް ނޫނަސް މެހެވިޝް ދެފިޔަވަޅު ފަހަތަށް ޖެހުނެވެ.\n"މީރާ ހިނގާ ދާން!" މެހެވިޝް ވާހަކަދެއްކީ އަނަސްގެ މޫނަށް ބަލަން ހުރެގެންނެވެ.\n"އުހު. މެހެވިޝް އެކަނި ދޭ އަހަރެންގެ އަންހެނުން ހުންނާނީ އަހަރެން ކައިރީ..." އަނަސް އައިސް މިރްހާގެ އަތުގައި ހިފާފައި ކައިރިއަށް ދަމައިލި އެވެ. މެހެވިޝްގެ ދެލޯ ބޮޑުވިއެވެ. ދެން ފާޑަކަށް ދެފަހަރު ދެމީހުންނަށް ބަލައިލާފައި ކުދި ކިޔަމުން ފުރަގަސްދީފައި ނިކުމެގެން ގޮސް ދޮރާށިން ނިކުތެވެ.\nއަނަސް މެހެވިޝް ނިކުމެގެންދިޔަ ދިމާއަށް ބަލަން ހުރިއިރު މިރްހާ އޭނަގެ ކުރިމަތީ ހުރީ އެމޫނަށް ބަލާށެވެ. އިރުކޮޅަކުން އޭނަ ނަޒަރު ވަކިކޮށްލާފައި މިރްހާގެ މޫނަށް ބަލައިލި އެވެ. މިރްހާގެ ދެލޯ ކަރުނުން ފުރިފައެވެ. އެލޮލުގައި މިރްހާ ނުބުނާ އެތައް ވާހަކައެއްވި އެވެ. އަނަސް ބަލަން ހުރެލާފައި ފުރަތަމަ ކަރުނަ ތިކި ވެއްޓުމާއެކު ބޮޑުވައި އިނގިލިން ފުހެލާދިނެވެ. މިރްހާގެ ކެތްތެރިކަންކޮޅުންލީ ހިސާބަކީ އެއީއެވެ. ރޮއިގަނެވުމާއެކު އަނަސްގެ މޭގައި މޫނު ފޮރުވާލިއެވެ. ހުހަށް އޮތް އަތުން އަނަސްގެ ޓީޝާޓްގައި ބާރުބާރަށް ހިފާ ބޮނޑިކޮށްލެވުނެވެ. އަނެއް އަތް އޭރުވެސް އަނަސްގެ އަތުތެރޭގަ އެވެ.\nއޭނައަށް ވާހަކަދެއްކޭވަރުވުމުން ފުރަތަމަވެސް ދުރަށް ޖެހިލާފައި ކޮށްލީ ސުވާލެކެވެ. ނުނިމޭ


ލިއުޝާގެ ހިތް އިތުރަށް ބާރަށް ތެޅެން ފެށިއެވެ. އެމީހުން ބުނާނެ އެއްޗެއް ނޭނގުމުންނެވެ. އަދި ޖުމުލަ ފުރިހަމަ ނުކޮށް އެމީހުންގެ ވާހަކަ މެދުކަނޑައިލުމުން، ލިއުޝާ ޖެހިލުންވެ އެމީހުންނަށް ނަޒަރު ހިންގައިލިއެވެ.\n"ކިހިނެއް ހެކި ބަސް ދިނީ؟" ތެޅިތެޅި އޮތް ހިތަކާ އެކު، ލިއުޝާ އަހައިލިއެވެ.\n"ބަލަ ހާދަ ބިރުން މަންޖޭ! ތި ހަމަ ޖެހިބަލަ! ހައިޝަމްގެ ކުށެއް ނެތޭ. އެފަހަރު ޒީނާ އެންމެންގެ ތެރޭގަ ބުނީ ހައިޝަމް އުޅުނީ ޒީނާ ރޭޕްކޮށްލާށޭ. އެކަމު ކޯޓުގަ އޮތީ ރޭޕްކޮށްލީ ކަމަށް ބުނެފަ. އަހަރެމެން ނުދެކެން އެވަރުގެ ކަމެއް ހިނގި ތަނެއް. އަހަރެމެން ނުދެކެން ހައިޝަމް އަތުން ކަޓަރެއް ވެސް. ކަޓަރު ވެސް ފެނުނީ ޒީނާގެ އަތުން. އެހެންވީމަ އަހަރެމެން ހައިޝަމާ ދެކޮޅަށް ހެކިބަސް ދޭންވީ ސަބަބެއް އެބައޮތްތަ؟" އެތަނުން މީހަކު އެހެން ބުނެލީ ލިއުޝާއަށް ބަލަހައްޓައިގެން ހުރެގެންނެވެ. ލިއުޝާގެ ތުންފަތުން ދުވެލީ އުފާވެރި ހިނިތުންވުމެކެވެ.\n"ވަރަށް ބޮޑަށް ޝުކުރިއްޔާ.." ލިއުޝާ އުފަލުން ބަލައިލީ އެތަނުގައި ތިބި އެންމެންގެ މޫނަށެވެ.\n"ކީއްވެ ޝުކުރު އަދާކުރަންވީ؟ އަހަރެމެން މި އަދާ ކުރީ ތެދުވެރި ކަމާއެކު އަހަރެމެންގެ ޒިންމާ.." އެމީހަކު ހީނލަމުން ބުނެލިއެވެ. ލިއުޝާ އަނެއްކާ ވެސް އެ އެެންމެންނަށް ބަލައިލަމުން ހިނިތުންވުމެއް ހަދިޔާ ކުރީ އުފަލުން ހިތް ރޮމުންދާ ހާލުގައެވެ.\n"މާދަމާ ޝަރީއަތް އެބައޮތް.. އަހަރެން މަސައްކަތް ކޮށްފިން ޤާޒީ އަތު ޖެހޭތޯ ވެސް.. އެކަމެއް ނުވި.. ގުޅޭ ގޮތެއް ވެސް ނުވޭ. އެކަމު ޒީނާ ވާނެ ކޮންމެ ގޮތަކަށް ވެސް މިކަން ވިން ކުރަން.. އެހެން ނޫނީ އަހަރެން ވަރަށް ކަޑަ ވާނެ.." މިފްޒާލް ވާހަކަދައްކަމުން ދިޔައީ ޒީނާގެ ކޮޓަރީގައި ހުރެގެންނެވެ.\n"އަހަރެން ވަކި ކިހިނެއް ހަދާނީ؟ އަހަރެން ވެސް މި ކުރަނީ މަސައްކަތް ދޯ؟ މިފްޒާލް ތި ހިތަށް އަރާހާ ފަސޭހަ ކަންކަމެއް ނޫނޭ އެއީ.. މިފްޒާލް ހީކުރީތަ މިފްޒާލްގެ ބާރު ދަށަށް އަހަރެން ގެނުވުނީމަ، މުޅި ރާއްޖެ ވެސް މިފްޒާލްގެ ބާރު ދަށަށް އަންނާނޭ.. އަހަރެން މިދަނީ ޑިއުޓީއަށް ދާން.." ޒީނާ އެހެން ބުނެ، އޭނާގެ އަތް ދަބަސް ނެގިއެވެ.\n"އޭ. މަޑުކުރޭ! ކޮންތާކަށް ދާން؟ ކޮން ޑިއުޓީއެއް.." މިފްޒާލް އެއްލި އަތް ގޮސް ޖެހުނީ ޒީނާގެ އަތުގައި އޮތް ދަބަހުގައެވެ. ޒީނާ ވަގުތުން ހުއްޓުނެވެ.\n"އަހަރެެންގެ ވަޒީފާ ގެއްލުނީ.. އެ ވެެސް ތި މީހުންނާ ހެދި.. ދެން ޒީނާ ކޮން ވަޒީފާ އަކަށް ދާކަށް.. ފުރަތަމަ މިކަން ނިންމައިދީ.. އެޔަށްފަހު އެހެން ކަމެއް.." މިފްޒާލްގެ އަޑުގައި ވަނީ ބޯހަރު ކަމާއި، ނުލަފާ ކަމެވެ.\n"ހެޔޮނުވާނެ މިފްޒާލް.. މިހާރު ވެސް އަހަރެެންގެ އެޓެންޑެންސް ވަރަށް ދަށް.. އަހަރެން ބޭނުން ވަޒީފާ ރަނގަޅަށް އަދާ ކުރަން.." ޒީނާ އިސްޖެހުނެވެ.\n"ހެހެ. ވަޒީފާ ރަނގަޅަށް އަދާ ކުރާށޭ! ހެހެ." މިފްޒާލް ހެމުން ދިޔައެވެ.\n"ބަލަ ވަޒީފާ އަދާ ކުރެވޭނެތަ ޒީނާގެ ބަރަހަނާ ފޮޓޯތައް ލީކުވީމަ.. ހައްހައްހާ.." މިފްޒާލް އެހެން ބުނުމާއި އެކު، ޒީނާ އޭނާގެ އަތުގައި އޮތް އަތް ދަބަސް ކޮޓަރީގެ ތަށިމުށިގަނޑު މައްޗަށް ހޫރައިލަމުން ގޮސް އެނދުމަތީގައި އިށީންނެވެ. އަދި މޫނުމަތީގައި އަތް އަޅައި ރޯން ފެށިއެވެ. އޭނާގެ މަޖުބޫރީ ޙަޔާތް ހިތަށް އަރާފައެވެ. އަމިއްލަ އިޚުތިޔާރުގައި އެއްކަމެއް ކުރުމުގެ ބާރެއް ވެސް މިހާރަކު ޒީނާއަކަށް ނެތެވެ. ނުލަފާ ހިނިތުންވުމެއް ދީގެން މިފްޒާލް ހުރީ ޒީނާއަށް ބަލާށެވެ.\nހަވީރުގެ ހިތްގައިމު ވަގުތެވެ. މިފްރާހު އިނީ އޭނާގެ ގޭގައި ހަވީރުގެ ސަޔަށް އިންސާފު ކުރާށެވެ.\n"ވަރަށް މީރު މައު ހަދާ ހެދިކާ." ހެދިކާ ތަށިން ގުޅައެއް އަނގަޔަށް ލަމުން މިފްރާހު ބުނެލިއެވެ. ހައުލާގެ އަޅާލުމާއި، ހިތްވަރުން މިފްރާހު މި ކުޑަ ދުވަސްކޮޅުގެ ތެރޭގައި ވަރަށް ބޮޑަށް ބަދަލުވެއްޖެއެވެ. މިފްރާހު ޤަބޫލު ކުރާ މައުރީންގެ އަޑާއި، މައުރީން ކައްކާ އެއްޗެހިން ލާ މީރު ރަހައިން އަބަދުވެސް މިފްރާހުގެ ހިތުގައި ހައުލާގެ ދިރުން ވެއެވެ.\n"އަހަރެންގެ ހައުލާ ވެސް ހަދާނީ މިހާ މީރުކޮށް.. އަހަރެން ވަރަށް މިސްވޭ ހައުލާ ދެކެ.." މިފްރާހު އެހެން ބުނުމާއި އެކު، ހައުލާ ބަލައިލީ މިފްރާހަށެވެ.\n"މައު ކަހަލަ ދީންވެރި، މާތް އަންހެނަކު މިގޮތަށް ހިލޭ ފިރިހެނެއްގެ އިޙްސާސްތައް އުފުލަން ހުންނަން އަހަރެންގެ ހިތް ނުވެސް ރުހޭ.." މިފްރާހު އިސްދަށަށް ޖަހައިގެން ހުރެ ބުނެލިއެވެ.\n"ތިހެން ނުބުނޭ.. އަހަރެން ކުރާ ކަމެއް މިކުރަނީ ހެޔޮ ހިތަކާ އެކު.. އަހަރެންނަށް އިޙްސާސްވޭ ލޯބިވާ މީހާ ވަކިވީމަ ލިބޭނެ ދެރައާ ހިތާމަ.." ހައުލާ އެހެން ބުނި އިރު އޭނާގެ އަޑުގައި ވަނީ ރިހުމެވެ. މިފްރާާހު ހިތާމަ ކުރާ ވަރަށް ހައުލާ ވެސް ދިޔައީ ފަރުދާގެ ނިވަލުގައި ހުރެ ހިތާމަ ކުރަމުންނެވެ. ހައުލާ ވެސް މިފްރާހު ދެކެ ވަރަށް ލޯބިވެއެވެ.\nލޯޔަރާއި ވާހަކަދައްކާލުމަށްފަހު، ލިއުޝާ ފޯނު ބޭއްވީ ހިތްހަމަ ޖެހިގެންނެވެ. ލިއުޝާގެ ހިތުގައި އުއްމީދުތައް ވަރަށް ބޮޑަށް ވަނީ އާލާ ވެފައެވެ. ލިއުޝާ އުފަލުން ހިނގާފައި ގޮސް ވަނީ އޭނާގެ ކޮޓަރިއަށެވެ. އެއާއި އެކު ލިއުޝާގެ ފޯނު ރިންގުވާން ފެށިއެވެ. ގުޅަމުން ދިޔައީ ޒަޔާނެވެ. ލިއުޝާ ފޯނު ނަގައި ޒަޔާނާ ވާހަކަދެއްކިއެވެ. ޒަޔާންގެ ހާލު ބަލައި، މި ދުވަސްކޮޅު ވަރަށް ބިޒީ ކަމަށް ލިއުޝާ ބުންޏެވެ. އަދި ވަގުތެއް ލިބުމުން ޒަޔާން ގާތަށް ދާނެ ކަމަށް ބުނެ، ލިއުޝާ ފޯނު ބޭއްވިއެވެ.\n"ހާދަ ބިޒީކޮށް ތިއުޅެނީ؟" ޝިޔާދު ބަލައިލީ އޭނާގެ ލޯބިވެރިޔާ އަޒްކާ އަށެވެ. އަޒްކާ ތައްޔާރު ވަމުން ދިޔައީ ލިއުޝާގެ ކޭސް ވިން ކުރާށެވެ. އެކަމުގެ ތައްޔާރީތައް ވުމަށެވެ.\n"އާނ! މާދަމާ ކޯޓު ކޭހެއް އެބައިން. އެހެންވެ ރެޑީ ވަނީ އެޔަށް.. ޝިޔާދު ކޮން އިރަކުން ގެއަށް ދަނީ؟" ލެޕްޓޮޕުން ޓައިޕް ކުރަމުން އަޒްކާ އަހައިލިއެވެ.\n"ދެން ދާންވީ އިރުކޮޅަކުން.." ޝިޔާދު ވަރަށް ލޯބިން އަޒްކާގެ އިސްތަށިގަނޑު ރީތިކޮށްލިއެވެ. އަޒްކާ ބަލަމުން ގެންދަނީ ލިއުޝާއާ ގުޅުން ހުރި މައްސަލަ އެއް ކަމެއް ޝިޔާދަކަށް ނޭނގެއެވެ. ޝިޔާދަކީ އެއްވެސް އިރެއްގައި އަޒްކާ ބަލާ ކޭސްތަކާ ގުޅުން ހުންނަ މީހުންގެ ވަނަވަރު ބަލަން ޝައުޤު ހުންނަ ފަރާތެއް ވެސް ނޫނެވެ. އެހެންކަމުން އެކަންކަން ބަލާކަށް ޝިޔާދު ބޭނުމެއް ނުވެއެވެ.\n"ހެލޯ.. ހުރިހާ ކަމެއް ވެސް ދަނީ ރަނގަޅަށް.." ކުއްލިއަކަށް އަޒްކާގެ ފޯނަށް އައި މެސެޖު ކިޔައިލަމުން، ޝިޔާދު ބަލައިލީ އެމީހާގެ ނަމަށެވެ.\n"މައުރީން.. އެއީ ކާކު؟" ފޯނަށް ކަޅިއެއް ހިންގަމުން، ޝިޔާދު ބަލައިލީ އަޒްކާގެ މޫނަށެވެ. އަޒްކާ ވަގުތު ކޮޅަކު ބަސް ހުއްޓުނެވެ. މައުރީން ފޮނުވާފަ އިން މެސެޖަކީ ކޮބައިކަން ނޭނގޭތީއެވެ.\n"ކިހިނެއްވީ؟" އަޒްކާގެ ރާގު ބަދަލު ވިއެވެ.\n"ބޭބީ.. ކަމެއް ގޯސްވީތަ؟ ހާދަ ހާސްތިވީ؟ ދެންމެ އެ ނަމްބަރުން މެސެޖެއް އައީމަ. ހުރިހާ ކަމެއް ވެސް ދަނީ ރަނގަޅަށޯ.." ޝިޔާދު ހިފައިލީ އަޒްކާގެ އަތުގައެވެ. އެވަގުތު އަޒްކާގެ ބޮލުގެ ތެރެއަށް ވަނީ ހައުލާ ދެއްކި ވާހަކަތަކެވެ.\n"އާނ.. އެއީ އަހަރެނެގް ފްރެންޑެއް، އަލަށް ވަޒީފާއަށް ގޮސްގެން.." އަޒްކާ އަވަސްކޮށް ބުނެލިއެވެ. ޝިޔާދު ތުންފަތުގެ އެއްމިޔަކަނުން ހީނލަމުން ސޯފާއިން ތެދުވިއެވެ.\n"މިދަނީ އިނގޭ. ލަވް ޔޫ." އަޒްކާގެ ކޮލަށް ބޮސް ދިނުމަށްފަހު، ޝިޔާދު އެގެއިން ނުކުންނަން ހިނގައިގަތެވެ.\nމުޅިން އައު ދުވަހަކަށް އިރު އުދަރެހުން މަރުޙަބާ ކިޔައިފިއެވެ. ލިއުޝާ ވަރަށް ރީތިވެގެން ތައްޔާރު ވެލީ ކޯޓަށް ދިޔުމަށެވެ. ދުވަސްކޮޅަކަށްފަހު، ހައިޝަމަށް ފެންނަ އިރު ރީތިކޮށް ހުންނަން ލިއުޝާ ބޭނުންވީއެވެ. ޓެކްސީއަށް އަރައި ލިއުޝާ މިސްރާބު ޖެހީ ކޯޓަށް ދިޔުމަށެވެ.\nޓެކްސީގައި އިން އިރުވެސް، ލިއުޝާ އިނީ ނުހަނު އުފާވެފައެވެ. ހައިޝަމް މިނިވަންވެ އަނެއްކާ ވެސް ލިއުޝާގެ ގާތަށް ހައިޝަމަށް އާދެވޭނެތީއެވެ.\nގަޑިން 10 ޖެހި އިރަށް ޝަރީއަތް ފަށައިފިއެވެ. ކޯޓުން ބޭރުގައި ލިއުޝާ އިނީ ޝަރީޢަތް ނިމެންދެންނެވެ. ޝަރީއަތުގެ މަޖިލިސް ތެރޭގައި ވަނީ ހައިޝަމް އާއި އަޒްކާ އަދިި މައްސަލަ ހުށައެޅި ޒީނާއެވެ. ލިއުޝާ އިންތިޒާރު ކުރަމުން ދިޔައީ އެ އެންމެން ބޭރަށް ނުކުންނާނެ އިރަކަށެވެ.\nގޮނޑީގައި އިން ލިއުޝާއަށް ކުއްލިއަކަށް ކޮޅަށް ތެދުވެވުނީ ޝަރީޢަތް ހިންގަމުން ދިޔަ ތަނުގެ ދޮރު ހުޅުވުމުންނެވެ. އެންމެ ފުރަތަމަ ވެސް ބޭރަށް ނުކުތީ ހައިޝަމެވެ. ލިއުޝާ ފެނުމާއި އެކު، ހައިޝަމަށް ކުރުވީ ބުނެދޭން ނޭނގޭ ފަދަ އިޙްސާސްތަކެކެވެ. ހައިޝަމް ވަރަށް ބާރަށް ދުއްވައިގަތީ ލިއުޝާއާ ދިމާއަށެވެ. ލިއުޝާގެ ފައިތިލަ ވެސް މަޑުން ހުންނާކަށް ހަމަހިލާ ނޭދުނެވެ. ލިއުޝާ ވެސް ކުރިއަށް ދުއްވައިގަތެވެ. އަދި ވަރަށް ބާރަށް ގޮސް އެދެމީހުންގެ ހަށިގަނޑު ގުޅި، ދެމީހުން އޮޅުލައިގަތެވެ.\n"ކޮންގްރާޓްސް.. ހައިޝަމް އެ ހުރީ މިނިވަން ވެފަ.." އަޒްކާ ހީނލަމުން ބުނެލިއެވެ. ލިއުޝާ ވަރަށް އުފަލުން ހައިޝަމްގެ އަތުގައި ބާރަށް ހިފައިގެން މަގުމައްޗަށް ނުކުތެވެ. ކޯޓާއި ތަންކޮޅެއް ދުރުގައި، ގޯޅިއެއްގެ ކަންމަތީގައި ހުރި މިފްޒާލްގެ ލޮލުގައި އެހުރިހާ މަންޒަރެއް ދިޔައީ ރިކޯޑު ކުރެވެމުންނެވެ. ބަލަން އުނދަގޫ މަންޒަރަކަސް، ހައިޝަމް މިނިވަންވީކަން މިފްޒާލަށް ޔަޤީންވިއެވެ. ދަތްކުނޑި ވިކައިގެން ހުރި މިފްޒާލަށް އެންމެ ހައިރާންވީ ކޯޓުގެ ތެރެއިން އޭނާގެ އެންމެ ގާތް ރަޙުމަތްތެރިޔާގެ ލޯބިވެރިޔާ ފެނުމުންނެވެ. އެވެެސް ލިއުޝާއާ އެކުގައެވެ. މިފްޒާލް އެރުޅި މަތީގައި ގުޅީ ޝިޔާދަށެވެ.\n"އޭ ކޮބާ ކައެގެ ބިޓު؟" މިފްޒާލް ހަރުކޮށް އަހައިލިއެވެ.\n"ކޯޓު ކޭސެއްގަ އުޅޭ ވާހަކަ ބުނި. ކިހިނެއްވީ ބްރޯ؟" ޝިޔާދު ވާހަކަދެއްކީ މަޑުންނެވެ.\n"ކަލޭވާ ރަނގަޅު. އަހަރެން ގާތު ނުވެސް ބުނޭ، ކަލޭގެ ބިޓު އެ އަހަރެން ކޯޓަށް ލި މައްސަލަ އަހަރެންނާ ދެކޮޅަށް އެ ވިން ކުރީ.." މިފްޒާލް އެހެން ބުނުމުން ޝިޔާދަށް ލިބުނީ ހައިރާން ކަމެކެވެ.\n"އޭނ؟ އަހަރެންނަށް ތިިކަން ނޭނގެ. އަޒްކާ ބެލީ ލިއުޝާގެ ހަޒްބެންޑުގެ މައްސަލަތަ؟" ޝިޔާދު ހައިރާންވެ ހުރެ އަހައިލިއެވެ.\n"އާނ. މުޅި ޕްލޭން ފުލޮޕް.." މިފްޒާލް ރުޅިއައެވެ.\n"ޕްލޭނޭ؟ ބަލަ އެއީ ރޭވުމެއްތަ؟" ޝިޔާދު އެހެން އަހައިލުމުން، މިފްޒާލް ފޯނު ކަނޑައިލީ އައި ރުޅީގައެވެ. އަދި މިފްޒާލް ގުޅީ ޒީނާ އަށެވެ.\n"ކަލޭ ކަންތަކޭ މީ. ކަލޭއަށް ކަމެއް ރަނގަޅަށް ކުރަން ނޭނގެނީ.. ދެން އޮތީ ފަހު ހަނގުރާމަ.." މިފްޒާލް އެހެން ބުނީ ވަރަށް ރުޅި އައިސްގެން ހުރެގެންނެވެ.\n"އަހަރެން މިދަނީ ތިގެއަށް.." މިފްޒާލް އެހެން ބުނެ ފޯނު ކަނޑައިލިއެވެ.\n"އަހަރެން ވަރަށް ލޯބިވޭ.. ވަރަށް މިސްވި.." ލިއުޝާ ނިކަން ބާރަށް ހައިޝަމްގެ ގައިގައި ބައްދައިގަތެވެ. ދެން ދުވަހަކު ވެސް ދޫ ނުކުރާނަމޭ ބުނާ ފަދަ ގޮތަކަށެވެ.\n"އަހަރެން މާ ލޯބިވޭ.. މާ ބޮޑަށް ހަނދާންވޭ.." ހައިޝަމް އަދި އެޔަށްވުރެ ބާރަށް ލިއުޝާގެ ގައިގައި ބައްދައިގަތެވެ. އެއާއި އެކު ލިއުޝާގެ ހިތާއި ސިކުނޑިއަށް އުނދަގޫ ވާން ފެށިއެވެ. އޭނާގެ ޙަޔާތަށް އެޅުނު ކަޅު އިނދިރިއެއްގެ ސަބަބުން، އޭނާގެ ހަށިގަނޑުން އެހެން މީހަކު ހޯދި އުފާވެރިކަން ޙިއްޞާ ކުރަން ލިއުޝާ ވަރަށް ބޭނުންވިއެވެ. ނަމަވެސް އެހިތްވަރެއް ނުލިބުނެވެ. ހައިޝަމްގެ މޭގެ ތެރެއަށް ލިއުޝާ އޭނާގެ ބޯލަމުން ދެލޯ މަރައިލީ ހުރިހާ ވޭނަކުން ސަލާމަތް ވެވޭތޯއެވެ.\n"އަހަރެންނަށް ލިއުއެއް ނުލިބުނު.. އެހެން މީހަކަށް ވެސް ނުލިބޭނެ ލިއުއެއް.." ކޮޓަރީގެ ދެކޮޅަށް މިފްޒާލް ހަރުކޮށް ހިނގަމުން ދިޔައިރު، ކޮޓަރީގެ މެދުގައި ޖެހި ބުދެއްހެން ޒީނާ ހުއްޓި ލައިގެން ހުރިއެވެ.\n"އަހަރެންގެ ނޭވާ ހިނގާހާ ހިނދަކު ލިއުޝާއަށް ލާހިކެއް ނޫން އުފާވެރި ދިރިއުޅުމެއް ލިބޭކަށް.. އަހަރެން ބޭނުމީ ލިއުއަށް ދެރަ ދޭން މިހާރު. އަނިޔާ ދޭން. އަހަރެން މިވަރަށް ލޯބި ވާއިރު އޭނައަށް އެކަން ނޭނގުނު. އެހެންވީމަ އޭނައަށް ލޯބި އެއީ ކޯއްޗެއްކަން ދައްކަން އެބަޖެހޭ.." މިފްޒާލް ރުޅި އައިސްގެން ވަނީ ހަމައިން ނެއްޓިފައެވެ. މިފްޒާލް ގޮސް ހުއްޓުނީ ޒީނާގެ ކުރިމަތީގައެވެ. އެވަގުތު މިފްޒާލްގެ ގައި ތުރުތުރު އަޅަމުން ދިޔައީ އޭނާގެ ނަފުސު ފަތަހަކޮށްފައިވާ ރުޅީގައެވެ.\n"ދެން ހަދާނީ ސިހުރު.." މިފްޒާލް އެހެން ބުނުމާއި އެކު، ޒީނާއަށް ބިރުން ފަހަތަށް ޖެހެވުނެވެ. (ނުނިމޭ)


މައްލާ- ކުޅިވަރުގެ ޚިދުމަތުގައި 52 އަހަރު: "ހުރިހައި އުންމީދެއް މިހާރު ހާސިލްވެއްޖެ" |\nޝަރަފުވެރިކަމުގެ ގައުމީ އިނާމާއެކު މައްލާ ގެއަށް ވަޑައިގަތުމުން އާއިލާގެ ފަރާތުން އިންތިޒާމްކުރި "ސަޕްރައިޒް"ގެ ތެރެއިން... -އަދިވެސް ފޮޓޯ\n"އަޅުގަނޑު ވަރަށް އުފާވެއްޖެ މި އިނާމު ލިބުނީމާ. ބައި ގަރުނަށްވުރެ ގިނަ ދުވަހު ދިވެހި ކުޅިވަރަށް އަޅުގަނޑު ކޮށްދިން ހިދުމަތުގެ އަގު ވަރަށް ފުރިހަމައަށް ދިވެހި ދައުލަތުން ވަޒަން ކުރައްވައިފި. އަޅުގަނޑުގެ ހުރިހައި އުންމީދެއް މިހާރު ހާސިލްވެއްޖެ،" ކުޅިވަރަށް ޚިދުމަތްކުރުމުގެ ރޮނގުން ޝަރަފުވެރިކަމުގެ ގައުމީ އިނާމު ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ އަތްޕުޅުން ހިއްޕަވައިގެން ވަޑައިގެން "އަދިވެސް"އާ ވާހަކަ ދައްކަވަމުން މައްލާ ޅަތުއްތުއްތު ރޭ ވިދާޅުވިއެވެ.\nކުޅިވަރަށް ހިދުމަތްކުރުމުގެ ޝަރަފުވެރިކަމުގެ ގައުމީ އިނާމު މައްލާ ޅަތުއްތުއަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިހު ދެއްވަނީ\n"މި ކަމުގައި އަޅުގަނޑަށް އެހީތެރިވެދެއްވި ހުރިހާ ފަރާތްތަކަށް ހިތުގެ ފުންމިނުން ޝުކުރު ދަންނަވަން. އެންމެ ފުރަތަމަ މާތްﷲ އަށް ހަމްދުކުރަން. އެއަށްފަހު އަޅުގަނޑުގެ އަންހެނުން ޝަފީގާއާއި ކުދިން. ދެން މަރުހޫމު މުހައްމަދު ޒާހިރު ނަސީރު. އަދި ކުރީގެ ކުޅިވަރާ ބެހޭ ވަޒީރު އުމަރު ޒާހިރަށާއި އެފް.އޭ.އެމްގެ ވެރިންނަށާއި ރެފްރީންނަށާއި ފުޓުބޯޅައިގެ ބޮޑު އާއިލާއަށާއި ގާތް ރައްޓެހިންނަށާއި އަޅުގަނޑުގެ މުޅި އާއިލާއަށް ވަރަށް ބޮޑަށް ޝުކުރު ދަންނަވަން،" މައްލާ، 73، ވިދާޅުވިއެވެ.\nކުޅިވަރުގެ ދާއިރާއިން ވަރުބަލިވުމެއްނެތި 52 އަހަރު ދިވެހި ގައުމަށް ކޮށްދެއްވި އަގުހުރި ހިދުމަތުގެ އަގުވަޒަންކުރައްވައި ރައީސުލްޖުމްހޫރިއްޔާ ދެއްވި ޝަރަފުވެރިކަމުގެ ގައުމީ އިނާމާއެކު މައްލާ ރޭ ގެއަށް ވަޑައިގެންނެވިއިރު، އާއިލާގެ މެމްބަރުން ވަނީ ފުޓުބޯޅަ ކޭކަކާއެކު މައްލާއަށް ބޮޑު ސަޕްރައިޒެއް ތައްޔާރުކޮށްފައެވެ. މައްލާއަށް އޮތީ ފަހަރަކު މީހަކާއެކު ފޮޓޯ ނެންގެވުމެވެ.\nމައްލާގެ "މަރުހަބާ" ކޭކު ބަހައްޓައިފައި ހުރި މޭޒުގައި އޭނާ ރެފްރީކަން ކުރެއްވުމަށް ބޭނުންކުރެއްވި ބައެއް ކަށިގަނޑުތަކާއި ކާޑުތަކާއި ބެޖުތަކާއި ވަރަށް ގިނަ މެޑަލްތައްވެސް އަތުރައިފައި ހުއްޓެވެ. ކޭކުވެސް ތައްޔާރުކޮށްފައި ހުރީ ރީނދޫ ކާޑާއި ރަތްކާޑާއެކު ކަށިގަނޑެއްވެސް ހިމަނައިގެންނެވެ.\nދިވެހިރާއްޖޭގައި ފުޓުބޯޅަ ރެފްރީކަން، އެންމެ މަތީ ފަންތީގައި، ދިގު މުއްދަތެއްގައި ކުރައްވައި، ވަކިން ޚާއްސަކޮށް ފުޓުބޯޅަ ރެފްރީން އުފައްދަވައި ތަމްރީނުކުރެއްވުމަށް މައްލާ ޅަތުއްތު ކުރައްވައިފައި ވަނީ ގިނަގުނަ އަދި ބުރަ މަސައްކަތްޕުޅެކެވެ. ސްކޫލް ދައުރުއްސުރެ ފުޓުބޯޅަ ކުޅުއްވަމުން، 1969 ވަނަ އަހަރުން ފެށިގެން މާލޭ ޓެނިސް ކްލަބަށާއި އަދި ފަހުން މޫންސްޓާސް ކްލަބަށް، ފުލްބެކުގެ މަގާމުގައި ގައުމީ ފުޓުބޯޅަ މުބާރާތްތަކުގައި މައްލާ ވާދަކުރެއްވިއެވެ. އަދި ފުޓުބޯޅަ ކުޅުއްވަމުން ރެފްރީއެއްގެ ގޮތުގައި 1969 ވަނަ އަހަރުން ފެށިގެން މައްލާ ދަނޑަށް ނުކުންނަވަން ފެއްޓެވިއެވެ.\nރައީސް އިބްރާހިމް ނާސިރުގެ ނިންމެވުމަކަށް، މާލޭން ބޭރުގައި ފުރަތަމަ ފަހަރަށް ބޭއްވި ގައުމީ ފުޓުބޯޅަ މުބާރާތް، 1970 ވަނަ އަހަރު ސ.ހިތަދޫގައި ބޭއްވުމުން، ފައިނަލް މެޗާއެކު، އެ މުބާރާތުގެ 11 މެޗެއްގައި މައްލާ ރެފްރީކަން ކުރެއްވިއެވެ. އަދި އޭގެ ފަހުން، ރައީސް މައުމޫން ޢަބްދުލްގައްޔޫމުގެ ރިޔާސަތުގައި ބާއްވަވަން ފެއްޓެވި އަތޮޅު ފުޓުބޯޅަ މުބާރާތްތަކުގައި ރެފްރީކަން ކުރެއްވުމަށް ރާއްޖޭގެ އުތުރާއި ދެކުނަށް މައްލާ ދަތުރުކުރައްވައިފައިވެއެވެ. މިގޮތުން ހއ. ދިއްދޫ، ހދ. ކުޅުދުއްފުށި، ނ. ވެލިދޫ، ކ. ހުރާ، ވ.ފެލިދޫ، ދ.ކުޑަހުވަދޫ، ގދ.ތިނަދޫ އަދި ޏ.ފުވައްމުލަކުގައި ބޭއްވި އަތޮޅު ފުޓުބޯޅަ މުބާރާތްތަކުގައި މައްލާ ރެފްރީކަންކުރެއްވިއެވެ. މައްލާ ވަނީ 1968 އިން ފެށިގެން 1995 އަށް، މެދުނުކެނޑި 27 އަހަރު ރާއްޖޭގެ ހުރިހައި ޑިވިޝަނެއްގެ ފުޓުބޯޅަ މުބާރާތެއްގައި ރެފްރީކަންކުރައްވައިފައެވެ.\nބައިނަލްއަގުވާމީ ފުޓުބޯޅަ ރެފްރީކަން ނުވަތަ ފީފާ ބެޖު ލިބިވަޑައިގެންނެވި އެންމެ ފުރަތަމަ ދިވެހި ރެފްރީގެ ޝަރަފުގެ އިތުރުން ފީފާގެ ބެޖު ޖަަހައިގެން ރާއްޖޭގައި އެންމެ ފުރަތަމަ ރެފްރީކަންކުރުމުގެ ޝަރަފު ވެސް 1990 ގައި މައްލާއަށް ލިބިވަޑައިގެންފައިވެއެވެ. އަދި ފީފާ ރެފްރީއެއްގެ ގޮތުން 1990 އިން 1993 އަށް ބައިނަލްއަގުވާމީ އެތައް މެޗެއްގައި މައްލާ ރެފްރީކަންކުރެއްވިއެވެ. މިގޮތުން ސްރީލަންކާގައި 1985 ގައި ބޭއްވި އޭޝިއަން ކްލަބު ޗެމްޕިއަންޝިޕާއި ސްރީލަންކާގައި 1991 ގައި ބޭއްވި ފަސް ވަނަ ސާފް ގޭމްސްގައި މައްލާ ރެފްރީކަންކުރެއްވިއެވެ. އަދި ސްރީލަންކާގެ ފުރަތަމަ ޑިވިޝަންގެ ފުޓުބޯޅަ މުބާރާތްތަކުގައި 1984 އާއި 1985ގައި މައްލާ ރެފްރީކަންކުރެއްވިއެވެ. މައްލާ ރަސްމީކޮށް ރެފްރީކަން ކުރެއްވުން 1995 ގައި ހުއްޓަވައިލެއްވީ ފީފާ ބެޖް (އޭރު) ލިބޭ އުމުރު ހަމަވުމުންނެވެ.\nމައްލާ ވަނީ ފީފާ އާއި އޭޝިއަން ފުޓްބޯލް ކޮންފެޑެރޭޝަން (އޭ.އެފް.ސީ)ގެ ރެފްރީން ތަމްރީނު ކޯސްތައް ރާއްޖޭގެ އިތުރުން އިނގިރޭސިވިލާތާއި މެލޭޝިއާ އާއި ސިންގަޕޫރާއި ތައިލެންޑާއި ސްރީލަންކާ އިން ފުރިހަމަކުރައްވައިފައެވެ. އަދި އިންޓަނޭޝަނަލް ރެފްރީ އިންސްޓްރަކްޓަރސް ކޯސްތައް ވެސް މައްލާ ވަނީ ފުރިހަމަކުރައްވައިފައެވެ. މިގޮތުން ފީފާ/ އޭ.އެފްސީ ރެފްރީ އިންސްޓްރަކްޓަރސް ކޯހެއް އެންމެ ފަހުން މައްލާ ފުރިހަމަ ކުރައްވައިފައި ވަނީ ޖުލައި 2020 ގައެވެ.\nރެފްރީކަން ކުރައްވަމުން ވެސް މައްލާގެ އެންމެ ބޮޑު ޝައުގުވެރިކަމަކާއި އިސްކަމެއް ދެއްވީ ދިވެހި ރެފްރީން އުފައްދަވައި ތަމްރީނުކުރެއްވުމަށެވެ. މިގޮތުން ދިވެހި ފުޓުބޯޅަ ރެފްރީން އުފައްދަވައި ތަމްރީނުކުރެއްވުމަށް 1975 އިން ފެށިގެން 46 އަހަރު ދުވަހު ގިނަގުނަ މަސައްކަތްތަކެއް މައްލާ ވަނީ ކުރައްވައިފައެވެ. އަދި މިހާރުވެސް ގެންދަވަނީ ކުރައްވަމުންނެވެ. ރެފްރީން ތަމްރީނުކުރާ ކޯސްތައް މާލޭގައި ހިންގެވުމުގެ އިތުރަށް ރާއްޖޭގެ އުތުރާއި ދެކުނަށް ދަތުރުކުރައްވައި މައްލާ ވަނީ ރެފްރީން ތަމްރީނުކުރައްވައިފައެވެ. މިގޮތުން ސ. ހިތަދޫ، ސ. މަރަދޫ، ސ. ފޭދޫ، ސ. ހުޅުމީދޫ، ޏ. ފުވައްމުލައް، ލ. ފޮނަދޫ، ނ. ވެލިދޫ، ހދ. ކުޅުދުއްފުށި އަދި ހއ. ދިއްދޫގައި ރެފްރީން ކޯސްތައް މައްލާ ހިންގަވައިފައިވެއެވެ. ރާއްޖޭގައި މިހާރު ތިބި ފީފާ ރެފްރީންނާއި ސީނިއަރ ރެފްރީންނަކީ މައްލާގެ ދަރިވަރުންނެވެ. މީގެ އިތުރުން ދިވެހި އަންހެން ފުޓުބޯޅަ ރެފްރީން އުފައްދައި ތަމްރީނުކުރުމަށް ރާއްޖޭގައި ފުރަތަމަ ފަހަރަށް، 2019 ގައި، މަސައްކަތް ފެއްޓެވީ ވެސް މައްލާއެވެ. މިގޮތުން މިހާތަނަށް 21 ކުދިންނަށް ކިޔަވައިދެއްވައި 11 ކުދިން ވަނީ ރެފްރީ ކޯހުން ފާސްވެ، ދަނޑަށް ނެރެފައެވެ. ފުޓްބޯލް އެސޯސިއޭޝަން އޮފް މޯލްޑިވްސް (އެފް.އޭ.އެމް) އިން ރާވައި ހިންގާ ގައުމީ ފެންވަރުގެ ހުރިހާ ފުޓުބޯޅަ މުބާރާތެއްގައި ރެފްރީން އެސެސްކުރެއްވުމުގެ މަސައްކަތް މިހާރުވެސް މައްލާ ކުރައްވައެވެ. އަދި ރެފްރީންނަށް މިހާރުވެސް ކިޔަވައިދެއްވައެވެ.\nމައްލާ ރެފްރީކަން ކުރެއްވި ބެޖުތަކާއި ބައެއް ކަށިގަނޑުތަކާއެކު ފޮޓޯއަކަށް މަޑުކޮށްލައްވައިގެން -އަދިވެސް ފޮޓޯ:\nރާއްޖޭގެ ފުޓުބޯޅަ ރެފްރީންގެ ބެޖެއް އެންމެ ފުރަތަމަ، 1969 ގައި، ފަރުމާކުރެއްވީ ވެސް މައްލާއެވެ. އަދި އޭގެ ފަހުން ވެސް ރެފްރީންގެ ހުރިހާ ބެޖެއް ފަރުމާކުރައްވައިފައި ވަނީ މައްލާއެވެ. އަދި 1982 ވަނަ އަހަރު ފުޓްބޯލް އެސޯސިއޭޝަން އޮފް މޯލްޑިވްސް (އެފް.އޭ.އެމް) އުފެދުމުން އެފް.އޭ.އެމްގެ ލޯގޯ ފަރުމާކުރެއްވީ ވެސް މައްލާއެވެ.\nމައްލާގެ ކުޅިވަރުގެ ހިދުމަތާ ބެހޭ ގޮތުން "ޝަހީބު މީޑިއާ" އިން ތައްޔާރުކުރި ފޮތާއެކު މައްލާ\nއެފް.އޭ.އެމްގެ އެންމެ ފުރަތަމަ ޖެނެރަލް ސެކްރެޓަރީއަކީ ވެސް މައްލާއެވެ. އަދި މައްލާ ވަނީ އެފް.އޭ.އެމްގެ ރެފްރީޒް ކޮމިޓީގެ ސެކްރެޓަރީކަމާއި ވައިސް ޗެއާމަންކަމާއި ޗެއާމަންކަން ވެސް ކުރައްވައިފައެވެ. ޖުލައި 31، 2019 އިން ފެށިގެން މައްލާ ވަޑައިގަންނަވަނީ ފުޓްބޯލް އެސޯސިއޭޝަން އޮފް މޯލްޑިވްސްގެ ޕްރެޒިޑެންޓްގެ އެޑްވައިޒަރުގެ މަގާމު އަދާކުރައްވަމުންނެވެ.\nދިވެހި ފުޓުބޯޅަ އަށް މައްލާ ކުރެއްވި ޚިދުމަތުގެ އަގު ވަޒަންކުރައްވައި، 1990 ވަނަ އަހަރު، ކުޅިވަރަށް ޚިދުމަތްކުރުމުގެ ރޮނގުން ޢާންމު ޚިދުމަތުގެ ހިތްވަރު ދިނުމުގެ ޢިނާމު ދިވެހި ދައުލަތުން މައްލާ އަށް ވަނީ ދެއްވައިފައެވެ. އަދި 2018 ވަނަ އަހަރު، އެފް.އޭ.އެމްގެ "ޕްރެޒިޑެންޝަލް އެވޯޑް" ވެސް މައްލާ އަށް ވަނީ ދެއްވައިފައެވެ.\nވަރުބަލިވުމެއް ނެތި، ދިވެހި ކުޅިވަރުގެ ތަރައްގީއަށް 52 އަހަރު މައްލާ ވަނީ އަގުހުރި ޚިދުމަތްތަކެއް ކުރައްވައިފައެވެ.\nވިދާޅުވުމަށް: މައްލާގެ ހިތްވަރާއި ލޯބި: ތަފާތު ވާހަކަތަކެއް


SunOnline: Bale beynun vany enburi Tottenham ah dhaan: Agent\nޢަބްދުﷲ އައިމަން 16 Sep 2020, 11:45\nބޭލްގެ ގޯލަށްފަހު އޭނާ އުފާފާޅުކުރަނީ --- ފޮޓޯ/ އޭޕީ\nރެއާލް މެޑްރިޑުގައި ފުރުސަތު މަދުވެ، ގިނަ މައްސަލަތަކެއް ކުރިމަތިވެފައިވާ ވޭލްސްގެ ފޯވާޑް ގެރެތު ބޭލް އެނބުރި ޓޮޓެންހަމަށް ބަދަލުވާން ބޭނުންވާ ކަމަށް އޭނާގެ އެޖެންޓު ޖޮނަތަން ބާނެޓް ބުނެފި އެވެ.\nޒައިނުއްދީން ޒިދާންގެ ކޯޗުކަމުގައި މެޑްރިޑުގެ ފުރަތަމަ އެގާރައިން ފުރުސަތު މަދުވެ، ޓީމުގެ ފޮޓޯތަކުން ވެސް ގެއްލޭ ހިސާބަށް ކަންތައްތައް ގޮސްފައިވާ ބޭލްގެ މުސްތަގުބަލާއި މެދު ސުވާލު އުފެދިފައި އޮންނަތާ މިހާރު ދުވަސްތަކެއް ވެއްޖެ އެވެ. ކުރީ ސީޒަނުގައިވެސް ޓީމު ދޫކޮށްލަން އަންގާފައިވާ ބޭލްގެ ވަކި މިސްރާބެއް ނެތި މިވަގުތު ހުރި ނަމަވެސް ރެއާލްގައި އޭނާއަށް ފުރުސަތެއް ދެން ނެތްކަން ވަނީ ސާފު ވެފަ އެވެ.\nބޭލް 31، ދުނިޔޭގެ ރެކޯޑް އަގަކަށް 2013 ވަނަ އަހަރު ޓޮޓެންހަމް ދޫކޮށް ރެއާލަށް ބަދަލުވީ 100 މިލިއަން ޕައުންޑްގެ އަގަކަށެވެ. ފުރަތަމަ ދެތިން ސީޒަން ޓީމުގެ ފުރަތަމަ އެގާރައިން ފުރުސަތު ހޯދައި، ބޮޑެތި ކާމިޔާބީތަކެއް ވެސް އޭނާ ހޯދި އިރު، އަނިޔާތަކާއި ފޯމުގެ މައްސަލަތަކަށްފަހު ބޭލްގެ އަލިގަދަ ތަރި އޮއްސެން ފެށީ 2017 ވަނަ އަހަރުގެ މެދުތެރޭގަ އެވެ.\nބެންޗުގައި ގިނަ ވަގުތުތައް ހޭދަކުރަން ޖެހުމުގެ ސަބަބުން ފޯމު އިތުރަށް ގޯސްވެ، ކޯޗު ޒިދާންއާ ދެމެދުވެސް މައްސަލަތަކެއް ވެސް ވަނީ އުފެދިފަ އެވެ. އެއާ އެކު މިހާރު ބޭލްގެ އުންމީދަކީ ފުޓުބޯޅައިގެ އުދަރެހުގައި އުހަށް ގެންގޮސްދިން ކުރީގެ ކުލަބު، ޓޮޓެންހަމަށް އެނބުރި ދިއުން ކަމަށް އޭނާގެ އެޖެންޓް ވަނީ ބުނެފަ އެވެ.\n"ގެރެތު އަދިވެސް ސްޕާސް ދެކެ އިންތިހާއަށް ލޯބިވޭ. އޭނާ މިހާރު ބޭނުމީ އެކުލަބަށް އަނބުރާ ދާން،" ބޭލްގެ އެޖެންޓް ޖޮނަތަން ބާނެޓް ބުނެފައިވެއެވެ.\nބޭލްގެ އެދުމާ އެއްގޮތަށް ޓޮޓެންހަމުން ވެސް އާން ބަސް ކިޔާނެކަމުގެ އިޝާރާތެއް މިފަހަކުން ވަނީ ކޮށްފަ އެވެ. އިނގިރޭސި ޕްރިމިއާ ލީގުގެ ފުރަތަމަ މެޗުގައި އެވަޓަން އަތުން ބަލިވި މެޗަށްފަހު ޓީމަށް އިތުރު ފޯވާޑް ބޭނުންވާ ކަމަށް ކޯޗު ހޯސޭ މޮރީނިއޯ ބުނެފައިވާ އިރު، އެކުޅުންތެރިއަކީ ބޭލް ކަމުގައި ވެދާނެ ކަމަށް ރިޕޯޓްތަކުން ވަނީ ބުނެފަ އެވެ.


New Edition In Konmme Dhuvahaku Sanitizer Eh Hiley Libumuge Furusathu - Vaguthu\nނިއު އެޑިޝަނުން ކޮންމެ ދުވަހަކު ސެނިޓައިޒާއެއް ހިލޭ ލިބުމުގެ ފުރުސަތު\nރާއްޖެއަށް ކޮލެޓީ ޕްރޮޑަކްޓްތައް ގެނެސްދިނުމުގައި އޮތޮރައިޒް ޑިސްޓްރިބިއުޝަން ނަގައިގެން ހެޔޮ އަގުގައި، އެ ޕްރޮޑަކްޓްސްތައް ވިއްކަމުން އަންނަ ނިއު އެޑިޝަނުން ކޮންމެ ދުވަހަކު ހިލޭ ވަޝްމީ ސެނިޓައިޒާއެއް ހިލޭ ލިބޭ ގިވް އަވޭއެއް ތައާރަފް ކޮށްފިއެވެ.\nނިއު އެޑިޝަނުން މައުލޫމާތު ދީފައިވާގޮތުގައި މިޕްރޮމޯޝަންގައި ގިނަ އަދަދެއްގެ ސެނިޓައިޒާ ހިލޭ ބަހަން ނިންމުމުގެ މަގްސަދަކީ ގިނަ ކަސްޓަމަރުންނަށް ސެނިޓައިޒަރ ލިބުން ދަތިވެފައިވާ ވަގުތު ސެނިޓައިޒާ ފޯރުކޮށްދިނުމެވެ އަދި ގިނަ ބަޔަކަށް ވަޝްމީ ތަޖުރިބާކޮށްލަން ދިނުމެވެ. މިދުވަސްކޮޅަކީ ސެނިޓައިޒާ ލިބުން ވަރަށް ދަތި ދުވަސްކޮޅެކެވެ، އަދި އެތައް ރައްޔިތުންނެއް ސެނިޓައިޒާރ ބޭނުންވެފައިހުރި ދުވސްކޮޅެކެވެ.\nމިޕްރޮމޯޝަންގައި ބައިވެރިވެ ހިލޭ ސެނިޓައިޒަރއެއް ހޯދުމުގެ ފުރުސަތުގައ ބައިވެރިވުމަށް ކޮންމެދުވަހަކު ނިއު އެޑިޝަނުން ކުރާ ގިވްއަވޭ ޕޯސްޓުގައި ލައިކްކޮށް، ޝެއާކޮށް ރައްޓިއްސެއް ޓެގްކުރުމުން ބައިވެރިވެވޭނެއެވެ. މިޕްރޮމޯޝަން ކުރިޔަށް ދާނީ3އޭޕްރިލްގެ ނިޔަލަށެވެ.\nނިއު އެޑިޝަނުން ބުނެފައިވަނީ ކޮލިޓީ ރަންގަޅު ޕްރޮޑަކްޓް ގެނައުމަކީ އަބަދުވެސް އަމާޒެއް ކަމަށެވެ، އަދި ވަޝަމީ ސެނިޓައިޒަރ އަކީ ވަރަށް ކޮލިޓީ މޮޅު، ގުދުރަތީ މާއްދާތައް ހިމެނޭގޮތައް އުފައްދާފައިވާ ސެނިޓައިޒާއެކެވެ. އަދި ކޮވިޑް 19 އިން ރައްކާރެރިވުމަށް %70 އަލްކޮހޯލް ހިމަނައިގެން އުފައްދާފައިވާ މޮޅު ޕްރޮޑަކްޓެކެވެ. މީގެ އިތުރުން ވަޝްމީ ސެނިޓައިޒާގެ ތިން ބާވަތް ހިމެނެއެވެ، އެއީ ފްރެޝް، ނެޗުރަލް އެލޯވެރާ އަދި ކެމޮމީލް އެވެ.\nކޮވިޑް19 އާއި ގުޅިގެން ގޭގައި ތިބުމަށް ވަނީ ސަރުކާރުގެ އިދާރާތަކުން އެދިފައެވެ، އަދި ނިއު އެޑިޝަނުން އެއްބާރުލުން ދިނުމުގެ ގޮތުން ސެނިޓައިޒާ ގަތުމަށް އެކައުންޓް ޓްރާންސްފާކޮށްގެން ގަނެވުމާއެކު ހިލޭ ޑިލިވަރީ ކޮށްދިނުމުގެ ޙިދުމަތް ވަނީ ފަށާފައެވެ. އަދި މިކަމަށް ބޮޑު ތަރުހީބެއް މިހާރު ދަނީ ލިބެމުންނެވެ.\nނިއު އެޑިޝަނުން ސެނިޓައިޒާ އޯޑަރު ކުރެއްވުމަށް ގުޅުއްވާނީ 9972727 އަދި 9672727 އަށެވެ.\nކޮވިޑް-19 އާއި ގުޅިގެން ދުނިޔޭގެ ބާޒާރުގައި ޕްރޮޑަކްޓްސް އުފެއްދުމަށް ބޭނުންވާފަދަ ރޯމެޓީރިއަލްސް އުފެއްދުން ހުއްޓުމާއި ގުޅިގެން ގިނަ ފެކްޓަރީތަކެއް ވަނީ ބަންދުކޮށްފައެވެ، އަދި އުފެއްދިފައި ސްޓޮކްގައި ހުރި ސެނިޓައިޒާ ފަދަ ޕްރޮޑަކްޓްގެ އަގު ފެކްޓަރީތަކުގައިވެސް ވަނީ ބޮޑުވެފައެވެ. އަދި ސެނިޓައިޒާ ފަދަ ޕްރޮޑަކްޓް މަދުވުމުގެ ސަބަބުން ގިނަ ގައުމުތަކެއްގައި ވަނީ ސެނިޓައިޒާ އެކްސްޕޯޓްކުރުންވެސް މަނާ ކޮށްފައެވެ. ނިއު އެޑިޝަނުން ބުނެފައިވަނީ މަދަނޑިވަޅުގައި ދިވެހިންނަށް ސެނިޓައިޒާ ހޯދައިދިނުމަކީ ނިއުއެޑިޝަން އެންމެ ހާސިލް ކުރަން ބޭނުންވި އެއް މަގްސަދު ކަމުގައެވެ.\nނިއު އެޑިޝަންއިން ބުނެފައިވަނީ، ނިއު އެޑީޝަން ހޯލް ސެންޓަރުން ސެނިޓައިޒާން މިހާރު ހޯލްސޭލްކޮށް ގަންނަން ބޭނުން ފަރާތްތަކަށް އެފުރުސަތުވެސް ހުޅުވާލާފައެވެ އަދި ބޯޓަށް ހިލޭ ޑެލިވަރީ ކޮށްދެއެވެ.\nމާޗް 26, 2020 20:45\nތޭންކްސް ވެރީ މަޗް\nމާޗް 26, 2020 20:57\nގަނެފިން ވ ފައްކާ. ގެއަށްް ޑިލިވަރީކޮށްދިން . ޝުކުރިއްޔާ މިވަގުތު ތިފަދަ ޙިދުމަތެއް ދޭތީ\nމާޗް 26, 2020 23:18\nމުސާރަ ލިބުނީމަ އެއްނު ކަމެއްވާނީ


SunOnline: Sri Lanka gai anehkaaves theluge agu bodukohffi\nސްރީލަންކާގައި އަނެއްކާވެސް ތެލުގެ އަގު ބޮޑުކޮށްފި\nމުހައްމަދު ޖަވާދު ޔޫސުފު 24 May 2022, 15:15\nސްރީލަންކާގެ ޕެޓްރޯލް ޝެޑެއް ގެ ކައިރީގައި އާންމުން ކިޔު ހަދައިގެން\nކޮލަންބޯ (24 މޭ 2022): ސްރީލަންކާ ވެއްޓިފައިވާ އިގްތިސާދީ ވަޅުގަނޑުން ސަލާމަތްވުމަށް ކުރަމުން ގެންދާ މަސައްކަތްތަކުގެ ދަށުން ތެލުގެ އަގު ބޮޑުކުރުމަށް ރައީސް ގޮތަބަޔަ ރާޖަޕަކްސަ ނިންމަވައިފިއެވެ.\nސްރީލަންކާގެ ނޫސްތައް ބުނާގޮތުން ގޮތަބަޔަ މިނިންމުން ނިންމެވީ އައު ސަރުކާރުގެ މާލީ ވަޒީރުގެ ހައިސިއްޔަތުންނެވެ. ގޮތަބަޔަ ވަނީ ބޮޑުވަޒީރުކަމަށް އޭނާ އައްޔަންކުރެއްވި ރަނިލް ވިކްރަމަސިންހަގެ ސަރުކާރުގެ މާލީ ވަޒީރަކީ އޭނާކަމަށް ނިންމަވާފައެވެ.\nނަމަވެސް ރަނގަޅު ބޭފުޅަކު މާލީ ވަޒީރުކަމަށް ލިބިއްޖެނަމަ ގޮތަބަޔަ މާލީ ވަޒީރުކަން ދޫކޮށްލައްވާނެކަމަށާއި ރައީސްކަމުގައި ހުންނަވައިގެން މާލީ ވަޒީރުކަމާ ހަވާލުވެވަޑައިގަތީ ވަގުތީގޮތުންކަމަށް ސްރީލަންކާ ސަރުކާރުގެ ތަރުޖަމާނު ކަންޗަނާ ވިޖެސެކަރަ ވަނީ ވިދާޅުވެފައެވެ.\nރަނިލްގެ ސަރުކާރުގެ މާލީ ވަޒީރުކަމަށް އައްޔަން ކުރަން އުޅުނީ ކުރީގެ ބޮޑުވަޒީރު މަހިންދަ ރާޖަޕަކްސަގެ ސަރުކާރުގައި މާލީ ވަޒީރުކަން ކުރެއްވި އަލީ ސަބްރީއެވެ. ސަބްރީއަކީ ސްރީލަންކާއަށް ބޭނުންވާ ލޯނު އައިއެފްއެމް އިން ހޯދުމަށް އައިއެމްއެފްއާއެކު ކުރިން މަޝްވަރާތައް ކުރިއަށްގެންދެވި ވަޒީރެވެ. އޭނާ ވަނީ ރަނިލްގެ ސަރުކާރުގެ މާލީ ވަޒީރުކަމާ ހަވާލުވެވަޑައިގަތުމަށް ތަކުރާރުކޮށް ދެކޮޅު ހައްދަވާފައެވެ.\nތެލުގެ އަގު ބޮޑުކުރުމަށް ނިންމި ނިންމުމުގެ ދަށުން ސްރީލަންކާގައި މިހާރު ޕެޓްރޯލުގެ އަގުވަނީ 20 އިންސައްތައިން 24 އިންސައްތައަށް ބޮޑުކޮށްފައެވެ. ޑީސަލުގެ އަގުވަނީ 35 އިންސައްތައިން 38 އިންސައްތައަށް ބޮޑުކޮށްފައެވެ. މީގެއިތުރުން ތެޔޮ ކޮންޓްރޯލް ކުރުމަށްޓަކައި ކޮންމެ ފަރުދަކަށްވެސް ވަކި މިންވަރަކަށް ތެޔޮ ވިއްކާ ގޮތަށް ވަނީ ހަމަޖައްސާފައެވެ.\nސްރީލަންކާއަށް ބޭނުންވާ ތެޔޮ ހިފައިގެން އައި ތިން ބޯޓު ގެންދަނީ ތެޔޮހުސްކުރުމުގެ މަސައްކަތް ކުރަމުންނެވެ. ނަމަވެސް އެތެލަށް ފައިސާ ދެއްކޭނެ ގޮތެއް އަދި ނެތްކަަމަށް އައު ބޮޑުވަޒީރު ރަނިލްވަނީ ވިދާޅުވެފައެވެ.\nސްރީލަންކާގެ ރައީސް ގޮތަބަޔަ އާއި ބޮޑުވަޒީރު ރަނިލް\nދާދި ފަހުން ވޯލްޑްބޭންކުން ސްރީލަންކާއަށް ދިން ކުއްލި ހާލަތުގެ ލޯނުގެ ބޮޑުބައެއް ތެޔޮގަތުމަށް ޚާއްސަކުރަންޖެހޭ ކަމަށް ރަނިލްވަނީ ވިދާޅުވެފައެވެ. ވޯލްޑްބޭންކުން ދީފައިވަނީ 160 މިލިއަން ޑޮލަރުގެ ލޯނެކެވެ. މިއީ ތެޔޮ ގަންނަން ދިން ލޯނަކަށް ނުވާތީ ރަނިލްގެ ސަރުކާރުން ގެންދަނީ މިފައިސާ ބޭނުންކޮށްގެން ސްރީލަންކައަށް ބޭނުންވާ ތެޔޮ ގަތުމުގެ ހުއްދަ ވޯލްޑް ބޭންކުން ހޯދުމަށް އެބޭންކާ ވާހަކަ ދައްކަމުންނެވެ.\nމިކަން ހަމަޖެހިއްޖެނަމަ ކުރުމުއްދަތަކަށް ތެލުގެ މައްސަލަ ހައްލުވެގެންދާނެކަމަށް ރަނިލްވަނީ ވިދާޅުވެފައެވެ. ނަމަވެސް ތެލުގެ އަގު އަނެއްކާވެސް ބޮޑުކުރަން ރައީސް ގޮތަބަޔަ ނިންމެވުުން ރައްޔިތުންގެ ރުޅިވެރިކަން އިތުރުވެ ހަމަނުޖެހުންތަކަށް މަގިފަހިވެދާނެކަމުގެ ބިރުވަނީ ހީވެފައެވެ.\nސްރީލަންކާއަށް ކުރިމަތިވެފައިވާ އިގްތިސާދީ ތަދުމަޑުކަމާއެކު ފައިސާގެ އަގު ވެއްޓި އިންފްލޭޝަން މަތިވުމުން އާންމުންގެ އަތްމަތިވަނީ ވަރަށް ބޮޑަށް ދަތިވެފައެވެ. މިހާލަތުގައި އާންމުން އުންމީދު ކޮށްގެންތިބީ ތެލުގެ އަގު ބޮޑުނުވާނެގޮތަކަށް ތެލުގެ ކަންތައް ސަރުކާރުން މެނޭޖުކުރާނެކަމަށެވެ. ނަމަވެސް އަނެއްކާވެސް ތެލުގެ އަގު މިވަނީ ބޮޑުވެފައެވެ. ތެލުގެ އަގު އިތުރަށް ބޮޑުވުމުން ސްރީލަންކާގައި އަނެއްކާވެސް ތަކެތީގެ އަގު އިތުރަށް ބޮޑުވެގެންދާނެކަމަށްވަނީ ބެލެވިފައެވެ.\nސްރީލަންކާއަށް ކުރިމަތިވެފައިވާ އިގްތިސާދީ ތަދުމަޑުކަމާއެކު ތެލުގެ އިތުރުން ބޭސް ވެސް ވަނީ ވަރަށް ބޮޑަށް ހުސްވެފައެވެ. ސްރީލަންކާއަކީ ކޮންމެވެސް ވަރަކަށް ބޭސް އުފައްދާ ގައުމެކެވެ. ނަމަވެސް އެގައުމަށް އުފެއްދެނީ ބޭނުންވާ ބޭހުގެ ގާތްގަނޑަކަށް 20 އިންސައްތައެވެ. ބާކީ 80 އިންސައްތަ ބޭސް ގަންނަންޖެހެނީ ބޭރުންނެވެ.\nސްރީލަންކާއަށް ބޭސް އެތެރެކުރާ ގައުމުތަކުގެ ތެރޭގައި އިންޑިއާ އަދި ޕާކިސްތާން ހިމެނެއެވެ. ބޭނުންވާ ބައެއް ބޭސްތައް ލިބެން ނެތުމުން ސްރީލަންކާގެ ސިއްހަތާބެހޭ ދާއިރާވެސްވަނީ ވަރަށް ބޮޑަށް ހީނަރުވެފައެވެ.\nއައިއެމްއެފްގެ ވަފްދެއް ސްރީލަންކާއަށް ހިނގައްޖެ


Oud Al Sabaya Ge Glanz By OAS Fihaara Hulhuvaifi - Vaguthu\nއޫދް އަލް ސަބާޔާގެ ގްލާންޒް ބައި އޯއޭއެސް ފިހާރަ ހުޅުވައިފި\n7 މަސް ކުރިން ( އޮކްޓޯބަރ 29, 2019 )\nރާއްޖޭގެ އެއްވަަނަ އަތަރު ބްރޭންޑް ކަމަށްވާ އޫދް އަލް ސަބާޔާ އިން ހުޅުމާލޭގައި ގްލާންޒް ބައީ އޯއޭއެސްގެ ނަމުގައި އެ ބްރޭންޑްގެ ފުރަތަަމަ ފިހާރަ ރޭ ހުޅުވައިފިއެވެ.\nއެ ބްރޭންޑްގެ ފިހާރައެއް މާލޭގެ މިރިޔަސް މަގުގައި އާއި އައްޑޫ ސިޓީ ހިތަދޫގައި ހިންގަމުން ދެއެވެ.\nރޭ އޫދް އަލް ސަބާޔާއިން ހުޅުވި ފިހާރައިން، އެ ބްރޭންޑްގެ އަތަރާއި ސެންޓްގެ އެއާ ފްރެޝްނާ، ލޯޝަންގެ އިތުރުން، މަޝްހޫރު ބްރޭންޑްތަކުގެ ސެންޓާއި އަތަރު ލިބޭނެއެވެ. މި ފިހާރައަކީ، އެ ބްރޭންޑްގެ އެހެން ފިހާރަތަކާއި ހިލާފަށް ކޮސްމެޓިކްސްއަށް ހާއްސަ ފިހާރައެކެވެ.\nއޫދް އަލް ސަބާޔާގެ އާ ފިހާރަ ރޭ ހުޅުވިގެންދިޔައިރު، ރޭ ފިހާރައަށް ހީކުރި ވަރަށް ވުރެ ގިނަ މީހުން ޒިޔާރަތްކޮށް ވިޔަފާރި ކުރިއެވެ. އަދި ރޭ އެ ފިހާރަ ހުޅުވުމުގެ ގޮތުން ކުރިއަށްގެންދިޔަ ހާއްސަ ޕްރޮމޯޝަނަށް ގިނަ ބައެއްގެ ސަމާލުކަން ލިބުނެވެ.\nއޫދް އަލް ސަބާޔާގެ އާ ފިހާރަ ހުޅުވިގެން ދިއުމުން ގިނަބައެއްގެ ފަރާތުން މި ލިބުނު ތަރުހީބުގެ ސަބަބުން، ރޭ އެ ފިހާރާގައި ފެށި ހާއްސަ ޕްރޮމޯޝަން މިރޭގެ ނިޔަލަށް ކުރިއަށް ދާނެއެވެ. އެ ޕްރޮމޯޝަންގައި އެ ފިހާރައަށް ޒިޔާރަތްކޮށް ވިޔަފާރި ކުރާ ކޮންމެ ކަސްޓަމަރަކަށް އަތަރު ފުޅިއެއް ހިލޭ ލިބިގެންދާނެއެވެ.\nއޫދް އަލް ސަބާޔާއިން ދިވެހިންނާއި، ގުޅޭ ދިވެހިންގެ ހިތް އަތުލާފައިވާ އަތަރު ބްރޭންޑެކެވެ. އެ މީހުންނާއި ގުޅޭނެ ފޯން ނަމްބަރަކީ 9495757 އެވެ.\nއޫދް އަލް ސަބާޔާ އީދު ޕްރޮމޯޝަން: މިިފަހަރުވެސް ވަރަށް ރަނގަޅު ޑިސްކައުންޓެއް\nއޫދް އަލް ސަބާޔާގެ ރޯދަ ހަދިޔާ: 200 ރުފިޔާއިން މަތީގެ ކޮންމެ އޯޑަރަކަށް އަތަރުފުޅިއެއް\nއާ އަހަރާއި ދިމާކޮށް އޫދް އަލް ސަބާޔާ އިން ހަދިޔާ ދޭން ފަށަނީ


Seekueen boatgai alifaanuge haadhisaaeh hingaifi\nސީކުއީން ބޯޓްގައި އަލިފާނުގެ ހާދިސާއެއް ހިނގައިފި\nސީކުއީން ބޯޓްގައި އަލިފާނުގެ ހާދިސާއެއް ހިނގައިފި އެވެ. ކުޅުދުއްފުށީ ބަނދަރުގައި އޮއްވަ މިއަދު މެންދުރު ހިނގި މި އަލިފާނުގެ ހާދިސާގައި ކޮންޓްރޯލް ކުރުމަށް ފުލުހުންނާއި ސިފައިން ދަނީ ހަރަކާތްތެރިވަމުންނެވެ.\nއެމްއެންޑީއެފުން ބުނީ އަލިފާނުގެ މި ހާދިސާ އެފަރާތަށް ރިޕޯޓްކޮށްފައިވަނީ މިއަދު 12:28 ގައި ކަމަށާއި މިހާރު ވަނީ އަލިފާން ކޮންޓްރޯލްކޮށްފައި ކަމަށެވެ. އަލިފާންގަނޑު ކޮންޓްރޯލްކޮށްފައިވަނީ 13:16 ގައި ކަމަށެވެ.\nއިންޖީނު ރޫމުން ދުން އަރާތީ ދުން ބޭރުކުރުމުގެ މަސައްކަތް ކުޅުދުއްފުށީ ފަޔާ ސްޓޭޝަންގެ ސިފައިން އަދިވެސް ހަރަކާތްތެރިވަމުންދާ އެމްއެންޑީއެފުން މައުލޫމާތުދިނެވެ. މިހާދިސާގައި އެއްވެސް މީހަކަށް ޖިސްމާނީ އަނިޔާވެފައިއެއް ނުވެ އެވެ.\nމި ބޯޓަކީ ޒަމާނީ ފަރުމާއަކަށް ބަނދެގެން ކުޅުދުއްފުއްޓާއި މާލެއާ ދެމެދު ފެރީގެ ހިދުމަތް ދިނުމަށް އެންމެ ފަހުން ކުޅުދުއްފުއްޓަށް ގެނައި މި ބޯޓެވެ.


ދިރާގު ދިރާގުޓިވީގެ ޚިދުމަތް ކާށިދޫ އާއި ކެޔޮދޫގައި ތަޢާރަފްކޮށްފި\nއާރޓިކަލްކިޔުމަށް ހޭދަވާނެކަމަށް ބެލެވެނީ :2މިނެޓް,7ސިކުންތު\nރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އައިޕީޓީވީގެ ހިދުމަތްކަމަށްވާ، ދިރާގުޓިވީގެ ޚިދުމަތް ކ. ކާށިދޫ އަދި ވ. ކެޔޮދޫގައި ރަސްމީކޮށް އިފްތިތާހްކޮށްފިއެވެ.\nމާލެއާއި އަތޮޅުތެރޭގައި ފޯރުކޮށްދޭ ދިރާގުގެ ޓީވީ ޚިދުމަތުމަތުގައި އެއްވެސް ތަފާތުކުރުމެއްނެތި ދިރާގު ޓީވީގައި ދިވެހި ހުރިހާ ޗެނަލްތަކެއްގެ އިތުރުން ބޭރުގެ މަޝްހޫރު ގިނަ ޗެނަލްތަކެއް ހިމެނެ އެވެ. ހަބަރާއި މުނިފޫހިފިލުވުމުގެ ޗެނަލްތަކުން ފެށިގެން އެންމެ ފަހުގެ ހިންދީ އަދި އިނގިރެސި ފިލްމާ މިއުޒިކް ޗެނެލްތައް އަދި ކުޑަކުދިންނަށް ޚާއްސަ ޗެނަލްތައް ދިރާގު ޓީވީގައި ހިމެނޭނެއެވެ. މި ޗެނަލްތަކުގެ ތެރޭގައި އޭއެކްސްއެން، ކަލަރސް، ސޮނީ، ޓެން ސްޕޯޓްސް އަދި ޑިޒްނީގެ ޗެނަލްތައް ހިމެނެ އެވެ.\nދިރާގު ޓީވީ އަކީ ފިކްސްޑް ބްރޯޑްބޭންޑް ކަނެކްޝަން ޒަރީއާއިން ޖޯއިބޮކްސް މެދުވެރިކޮށް ހޯދާ ހިދުމަތެކެވެ. އެހެން ނަމަވެސް، ދިރާގު ޓީވީގެ ސަބަބުން ގޭގެ ފިކްސްޑް ބްރޯޑްބޭންޑް އިންޓަނެޓް ޚިދުމަތް ބޭނުން ކުރުމަށް އިތުރު ހަރަދެއް ނުހިނގާނެއެވެ. މީގެ އިތުރުން ދިރާގުޓީވީގެ އެކައުންޓް ބޭނުންކޮށްގެން ރާއްޖޭގެ ކޮންމެތަނެއްގައި ކޮންމެ ވަގުތެއްގައި ލެޕްޓޮޕް، ޓެބްލެޓް އަދި ސްމާޓްފޯން ބޭނުންކޮށްގެން ޓީވީ ބެލޭނެއެވެ.


Mihaaru othee gina meehun jalah lumah fahu handhaan nethey usooleh: Shameem\nމިހާރު އޮތީ ގިނަ މީހުން ޖަލަށްލުމަށްފަހު ހަނދާން ނެތޭ އުސޫލެއް: ޝަމީމް\n-5months ago 8 - ރިމާހް އިސާ\nމިހާރު އޮތް އުސޫލުގެ ސަބަބުން ގިނަ ބަޔަކު ޖަލަށްލުމަށްފަހު، އެމީހުންގެ ކިބައިން ހަނދާންނެތޭކަމަށް ކުރީގެ ޑެޕިއުޓީ ޕްރޮސެކިއުޓަރ ޖެނެރަލް ހުސައިން ޝަމީމް ވިދާޅުވެއްޖެއެވެ.\nޝަމީމް މިހެން ވިދާޅުވީ ދައުލަތުގެ މީޑިޔާ ޕީއެސްއެމްއަށް ދެއްވި ޚާއްސަ ބަސްދީގަތުމެއްގައެވެ.\nއެބޭފުޅާ ވިދާޅުވީ ޖިނާއީ އިޖުރާއަތްތަކުގެ ގާނޫނުގައި ބުނާގޮތުގައި މީހެއްގެ މައްޗަށް ޝަރީއަތް ނިމެންދެން ބަންދުގެ މުއްދަތު ޖެހޭނީ ވަކި ސަބަބުތަކަކާއި ގުޅިގެންނެވެ. އޭގެ ތެރޭގައި ތުހުމަތުކުރެވޭ ހެކި ނައްތާލުމާއި، ފިލާފާނެކަމަށް ނުވަތަ ހެކިފޮރުވައި ހެކިންނަށް ނުފޫޒުފޯރުވާނެކަމަށް ބެލެވުން ފަދަ ކަންކަން ހިމެނެއެވެ. އަދި އެ ގާނޫނުގައި 70 ދުވަހުގެ ތެރޭގައި ޝަރީއަތް ނިންމަންޖެހޭނެކަމަށް ފާހަގަކޮށްފައިވާ ކަމަށް ޝަމީމް ވަނީ ވިދާޅުވެފައެވެ.\nނަމަވެސް ޝަރީއަތް ނިމެންދެން ބަންދުކޮށް ޖަލަށްލެވޭ މީހުންނާމެދު މިގޮތަށް ޢަމަލުކޮށްފައި ނުވާކަމަށާއި މިހާރު އޮތީ ގިނަ މީހުން ޖަލަށްލުމަށްފަހު ހަދާންނެތޭ އުސޫލެއްކަމަށް އެބޭފުޅާ ވަނީ ފާހަގަކުރައްވާފައެވެ.\nމި ބަސްދީގަތުމުގައި ޝަމީމް ވަނީ ޝަރުއީ ދާއިރާ ހަރުދަނާކުރުމަށް ސަރުކާރާއި މަޖިލީހުން ކުރާ ކަންކަމަށް ތާއިދުކުރައްވާފައެވެ.\nއެގޮތުން ޝަމީމް ވިދާޅުވީ ޝަރުއީ ދާއިރާގެ ތެރޭގައި ހުރި މިފަދަ މައްސަަލަތައް ހައްލުކުރުމަށް ޖޭއެސްސީއާއި، ރައްޔިތުންގެ މަޖިލީހުން ވަރަށްބޮޑެތި މަސައްކަތްތަކެއް ކުރައްވަމުންދާކަމަށާއި، މިމަސައްކަތްތަކުގެ ނަތީޖާ ކުރިއަށް އޮތް މަހެއް ނުވަތަ ދެމަހެއްހައި ދުވަހުގެ ތެރޭގައި ފެންނާނެކަމަށް އުންމީދު ކުރައްވާކަމަށެވެ.\nސަމަންދަރު ތިޔަ ވިދާޅުވީ ރަނގަޅަށް. ރައްޔިތުންނާ ސަރުކާރާ މަޖިލިހާ ޖުޑިސަރިއާ ރައީސުލް ޖުމްހޫރިއްޔާ އާ އަދި ހުރިހާ ސިޔާސީ ޕާޓީތަކުން ގޮވާލަނީ ޝަރުޢީ ނިޒާމް އިސްލާޙު ކުރަން ޖެހޭކަމަށް. އެކަމަށް މަސައްކަތް ނުކުރައްވާ ހަމަ އެއްވެސް ފަރާތެއް ނެތް. އެކަމަކު ދުވަހުން ދުވަހަށް ޢަދުލު އިންސާފާ މެދު މީހުން އުފައްދަނީ ސުވާލުތަކެއް.ހެހެހެ\nޢަބްދުالله ޢަބްދުލް ޙަކީމް\nފިތުރޯނަށް އެގިލައްވާތޯ ހުރެގެން ފާޑު ކިއުއްވަނަން؟ ދިވެހިރާއްޖޭގެ ޤާނޫނުލް ޢުޤޫބާތު ތައްޔާރު ކުރެއްވި ބޭފުޅަކީ ޝަމީމްކަން ފިތުރޯން އަށް އެނގި ނުލައްވާ އޮތުމުން ވަރަށް ހޖތާމަ ކުރަން. އެ ޤާނޫނާ ޚިލާފަށް ކަން ކުރެއްވުމުން އެކަން އެނގިލައްވާ ބޭފުޅުންގެ ޒިންމާއެއް އެކަން ހަނދާން ކޮށް ދިނުމަކީ\nޢައްޒު މެން ފަދަ ދިވެހި ދަންނަ ނުދަންނަ ރޯނު އެދުރުން ގެ ސަބަބުން މިޤައުމުގައި މީސްތަކުން ޤާފިލް ވަމުން ދިއުމާ މެދު ވިސް ނަވާކަށް ނުވޭތޯ؟ ޢައްޒުގެ ތިޔަ ނުރަނގަޅު އުސޫލް ދޫކުރައްވަން އެބަ ޖެހޭ\nޢައްޒު މެން ފަދަ ބޭފުޅުން ތިޔަ ގެންގުޅުއްވަނީ ޖާހިލިއްޔަ ޒަމނުގެ ފިކުރު. އެނގޭ މީހުންނާ ނޭގޭ މީހުން ތަފާތުވާނެ. އިޖުރާތުގެ ޤާނޫނު ތައްޔާރުކުރައްވާ ކަމާބެހޭ ބޭފުޅުންނަށް އެ ޤާނޫނު ކިޔަވާދެއްވި އުސްތަޒަކީ ޝަމީމް. އެބޭފުޅާ އެފާޅުކުރެއްވީ ކަން އޮތްގޮތް. ދެން ޢައްޒު އުސްތާޒް ޝަމީމާ މެދު ސުވާލު އުފައްދަވާ ޢިލްމީ ބުރަދަނަކީ ކޮބައިތޯ؟\nހުރެގެން ފާޑު ކިޔުން ނޫން ކަމެއް ޝަމީމްއަށް އެނގިނުލައްވަނީތޯ؟ އަރީޖް އާ ދެ ބޭފުޅުން ކޮލޮންބޯގަ ފޮތް ކިޔަން ތިބިއްޔާ އެންމެ ރަނގަޅުވާނީ.\nޝަރުއީ ދާއިރާގެ ތެރޭގައި ހުރި މައްސަަލަތައް ހައްލުކުރުމަށް ޖޭއެސްސީއާއި، ރައްޔިތުންގެ މަޖިލީހުން ވަރަށްބޮޑެތި މަސައްކަތް ކުރެއޭ؟ އެއީ ކޮން މަސައްކަތްތަކެއް؟ ޖޭއެސްސީއާއި މަޖިލިހުން ކުރާ މަސައްކަތީ ފަނޑިޔާރުންނާއި ޝަރުޢީ ދާއިރާގެ އަގު ވައްޓާލުން.\nމިދެން ކާކު އަނގަ ހުޅުވަން. މީނަމީ ވަކި ކިހިނެތް ކަންތައް ކުރި މީހެެއްބާ\nކުޑަކުދިންނަށް ޖިންސީ ގޯނާކުރާ މައްސަލަތަކުގެ ޝަރީއަތް އަވަސްކުރުމަށް މަޝްވަރާކޮށްފި02 days ago\nފަނޑިޔާރުންގެ އިސްތިއުނާފީ މަޖިލިސް އެކުލަވާލައިފި01 week ago\nގާޒީ ހައިލަމް އިސްތިއުފާދެއްވައިފި21 month ago\nއިސް ގާޒީ ހައިލަމް ވަކިކުރަން ކޮމެޓީން ފާސްކޮށްފި01 month ago\nދެ މެޖިސްޓްރޭޓަކު ވަކިކުރަން މަޖިލީހަށް ހުށަހަޅަން ނިންމައިފި01 month ago\nގާޒީ ހައިލަމް ވަކިކުރަން މަޖިލީހަށް ހުށަހަޅަން ޖޭއެސްސީން ނިންމައިފި01 month ago


ދުރުގާވުން ހިތް ނޭދޭ! (އެއްތިރީސްވަނަ ބައި) – Dhen.mv\nއަޒްކީ August 7, 2021 - 10:23 pm\nދެން ފެނިގެން ދިޔަ މަންޒަރުން، މަންޒަރު ބަލަން ތިބި ބައެއް މީހުން ދުރަށް ދުއްވައިގަނެ އަނެއް ބަޔަކު ތިބީ ދެލޯ ބޮޑުކޮށްގެން ބަލާށެވެ. ފުލުހުންނަށް ވެސް އެތަނުން މީހަކު ގުޅީ އިރުކޮޅެއް ފަހުންނެވެ. މުޅި ތަނަށް ވެރިވެފައި އޮތީ ޒިދާންގެ ހަޅޭކުގެ އަޑެވެ. މުޅިތަން ލޭގެ ކޯރަކަށް ވެގެން ދިޔައީ މަދު ސިކުންތުކޮޅެއްގެ ތެރޭގައެވެ.\n" ޝާނާ ކުރިން ވެސް ބުނީމެއްނު އަހަރެންނަށް ހަޤީގަތް ކިޔައިދޭނަމޭ.. ދެން މިހާރު ކީއްވެ ޖަވާބެއް ނުދެވިފަ ތި އިންނަނީ..؟ އަހަރެންނަށް އެ ރޭ އެ ފެނުނީ ހަޤީގަތެއްތަ؟ ނޫނީ އެކަމުގެ ފަހަތުގައި އެހެން ސިއްރެއް އުޅެނީތަ؟" އަނެއްކާ ވެސް ވާހަކަ ދެއްކީ ރާއިފެވެ. ޝާނާގެ މޫނުމަތިން ފެންނަމުން ދިޔައީ ޖެހިލުންވުމެވެ. އެހެން ނަމަވެސް ހަޤީގަތް ކިޔައިދީގެން ނޫނީ އޭނާއަށް ހަމަޖެހުމެއް ވެސް ނުލިބޭނެއެވެ. މިހާރު އޭނާ އެއީ ކުރީގެ ޝާނާއެއް ނޫނެވެ. އޭނާއަށް އައި ހެޔޮ ބަދަލު ދެނެވޮޑިގެންވާނީ ހެއްދެވި ފަރާތެވެ. އޭނާގެ ސަބަބުން ބައެއްގެ ދިރިއުޅުން މި ވަނީ ހަލާކުވެފައެވެ. ކުރެވުނު ކުށް ފާފަތަކަށް ތައުބާ ވެވިއްޖެއެވެ، ދެން އޮތީ އޭނާއަށް ހެދުނު ގޯސްތަކަށް އިއުތިރާފްވެ އޭނާގެ ސަބަބުން ގެއްލުން ލިބުނު މީހުންގެ ކިބައިން މައާފަށް އެދުމެވެ.\n" އަހަރެންނަށް މައާފުކުރޭ ރާއިފް! އަހަރެންގެ ސަބަބުން އެތައް ދިރިއުޅުމެއް ހަލާކުވެއްޖެ.. ރާއިފާއި ޒިދާން އަދި ތާޝާގެ ހިތްހަލާކުވީ އަހަރެންގެ ސަބަބުން، އަހަރެންގެ ފިރިިމީހާގެ ދިރިއުޅުން ބަރުބާދުކޮށްލީ ވެސް ޚުދު އަހަރެން.." ޝާނާ ބުންޏެވެ. އެ ވަގުތު އޭނާގެ ކޯތާފަތް ހުރަސްކޮށް ކަރުނައިގެ ރޮނގެއް ފޭބިއެވެ. ރާއިފަށް ބުނާނެ ބަހެއް ނޭނގުނެވެ. ޝާނާ ބުނަން އެ އުޅެނީ ކީކޭ ހެއްޔެވެ؟\n" ޒިދާންގެ އެއްވެސް ކުށެއް ނެތް ރާއިފް.. އެއީ ވަރަށް ރަނގަޅު މާތް އިންސާނެއް... ކުރި ކުށެއް ކުރީ އަހަރެން.." ޝާނާ ބުންޏެވެ.\n" ޝާނާ ބުނަން ތި އުޅެނީ ކީކޭ؟ އަހަރެންގެ ދެ ލޮލަށް އެ ރޭ ފެނުނީ ރަނގަޅު މަންޒަރެއް ނޫނޭތަ؟ ނޫނީ އަހަރެންގެ ދޮންބެ ބުނިހެން އަހަރެން ދެ ލޯ އަހަރެންނަށް ކެހި ދިނީތަ؟" ރާއިފް ބުންޏެވެ. އޭނާގެ ސިކުނޑީގައި ވަނީ ބޮޑު ހައިޖާނުގަނޑެއް އުފެދިފައެވެ.\n" އެރޭ ރާއިފަށް ފެނުނު މަންޒަރު އެހެން މީހަކަށް ފެނުނު ނަމަ އެ މީހަކު ވެސް ހީކުރާނީ ރާއިފް ތި ހީކުރި ގޮތަށް.. ތާޝާއަށް ވެސް ވީ އެހެން... އެރޭ ޒިދާނަށް ގުޅައިފައި ކޮޓަރިއަށް އައިސް ދިނުމަށް އަހަރެން ބުނީ ވަރަށް ބޮޑު ވާހަކައެއް ދައްކަންވެގެންނޭ ބުނެ.. ޒިދާން އުޅުނީ ތާޝާ ގޮވައިގެން އަންނަން އެކަމަކު އަހަރެން އެކަމަށް މަނާކުރީ.. ޒިދާން ވަރަށް މަސައްކަތް ކުރި ކޮޓަރިއަށް ނައިސް ވޭތޯ.. އެތައް ފަހަރަކު ބުނި ބޭރަށް އަންނާށޭ ވެސް އެކަމަކު އަހަރެން ކުރު ނުކުރިން.. އެންމެފަހުން ޒިދާން އަންނަން އެއްބަސްވީ އަހަރެން ކުރު ނުކުރުމުން.. ޒިދާނަށް ނޭނގުނީ އެއީ ބައެއްގެ ރޭވުންކަން.. އެމީހުން މާކުރިން ޒިދާންގެ ޖޫސް ތައްޓަށް ބޭހެއް އަޅައިފައި ހުރީ.. އަހަރެންގެ ކޮޓަރިއަށް ވަންއިރު ޒިދާން ހުރީ ބޮލަށް އެނބުރުން އަރައިފައި.. އަހަރެންގެ އެނދުމަތީގައި ޒިދާން ބޭއްވީ އަހަރެން.. އޭނާގެ ގަމީސް ބާލައިފައި ތިރީގައި ބޭއްވުމަށް ފަހު އޭނަ ގާތުގައި އަރާ އޮށޯވެ ރަޖާގަނޑު އަަޅައިގެން އަހަރެން އޮތީ ތާޝާ ކޮޓަރިއަށް އަންނާނެ އިރަކަށް އިންތިޒާރުކޮށްގެން.. އަހަރުމެން ބޭނުންވީ ހަމައެކަނި ތާޝާއަށް އެ މަންޒަރު ދައްކަން އެކަމަކު އެމަންޒަރު ރާއިފަށް ވެސް ފެނުނީ.. އެމީހުން ބޭނުންވީ ޒިދާނާއި ތާޝާ ދުރުކުރަން..." ޝާނާ ކިޔައިދިނެވެ. ރާއިފް އިނީ ބަސް ހުއްޓިފައެވެ. ޒިދާންގެ އެއްވެސް ކުށެއް ނެތްކަން އެނގުނު ހިނދު ރާއިފްގެ ހިތަށް ވަރަށް އަސަރުކުރިއެވެ. ބޭބެއެއް ފަދަ އެންމެ ގާތް އެކުވެރިޔާއާ ދިމާލަށް ހިތުހުރި އެއްޗެއް ގޮވުނީ އޭނާގެ އެއްވެސް ކުށެއް ނެތިއެވެ. ޒިދާނަށް ޝައްކުކޮށް ގުޅުން ކަނޑައިލެވުނީ އޭނާއަށް އެންމެ އިތުބާރުކުރަން ޖެހޭ ފަރާތެވެ. ގާތް އެކުވެރިއެއްގެ ރޯލު އަދާކުރުމުން އޭނާ މުޅިން ފެއިލްވެއްޖެއެވެ. ޝާނާ ދެކެ އިންތިހާއަށް ރުޅި އާދެވުނެވެ. އެހެން ނަމަވެސް ޝާނާ ކިޔައިދިން ގޮތުން އެކަމުގެ ފަހަތުގައި އިތުރު ބަޔަކު އެބައުޅެއެވެ. މިވަގުތު އެއީ ކޮންބައެއްކަން އެނގުން މުހިންމެވެ. ތާޝާއަށް ވެސް ހަޤީގަތް ކިޔައިދީ އޭނާގެ އެކުވެރިޔާގެ ދިރިއުޅުން އާބާދު ކުރެވޭނީ އޭރުންނެވެ،\n" އަހަރެން ހިއެއް ވެސް ނުކުރަން ޝާނާ ތި ފަދަ ދަށު ދަރަޖައަކަށް ވެއްޓިދާނެ ކަމަކަށް.. ޒިދާނާއި ތާޝާ ދުރުކުރީމަ ޝާނާއަށް ލިބެނީ ކޮން އުފަލެއް؟ އެމީހުން ޝާނާއަށް ކޮން ގެއްލުމެއް ދިނީ؟" ރާއިފް އަހައިލީ ހިތްހަމަނުޖެހިފައެވެ. އެވަގުތު ބަހެއް ބުނަން އުޅެފައި ވެސް ޝާނާ ހުއްޓުނީ އެ ތަނަށް ވެއިޓަރަކު އައިސް ހުއްޓުމުންނެވެ. އެމީހުން އޯޑަރު ކުރި ތަކެތި އެތާ ބެެހެއްޓުމަށް ފަހު ދިއުމުން ޝާނާ ރާއިފާ ދިމާލަށް ބަލައިލީ ކުށްވެރިއަކު ފަދައިންނެވެ.\n" އަހަރެން އެ ގޮތަށް ކަންތައް ކުރީ ތާޝާއާއި ޒިދާންގެ ފަރާތުން އަހަރެންނަށް ގެއްލުމެއް ލިބިގެނެއް ނޫން..!! އަހަރެންގެ އަމިއްލަ އެދުމެއް އޮވެގެން އެގޮތަށް ކަންތައް ކުރެވުނީ،،.." އިސްޖަހައިލަމުން ޝާނާ ބުންޏެވެ.\n" އަމިއްލަ ކޮން އެދުމެއް؟ ޝާނާ އަތުގަ ނެތީ ކޯއްޗެއް؟ ޝާނާ ތީ ތަނަވަސް އާއިލާއެއްގެ އެންމެންގެ ލޯބި ލިބިފައިވާ ރީތި ކުއްޖެއް.. ކޮންކަމެއް ޝާނާއަށް ނުވީ؟ " ރާއިފްގެ އަޑުގައި އަދިވެސް ވަނީ ހިތްހަމަނުޖެހުމެވެ.\n" އާއިލާއާއި ފައިސާއަކީ ހުރިހާ އެއްޗެއް ނޫން.. ދިރިއުޅުމަށް ޓަކައި ބައިވެރިއެއް ވެސް ބޭނުންވޭ... އަހަރެންނަށް އަމިއްލަ އެދުން އިސްކުރެވުނީ އެހެންވެ.. އަހަރެން ބޭނުންވީ ލޯބި ހާސިލުކުރަން.." ޝާނާ ބުންޏެވެ. ރާއިފް ޝާނާއަށް ބަލައިލީ ހައިރާން ވެފައެވެ.\n" ލޯބި؟ އަހަރެންގެ ފަރާތުން ޝާނާއަށް ލޯބި ނުލިބުނީތަ؟ އަހަރެން ޝާނާ ދެކެވީ ތެދުވެރި އަދި މަތިވެރި ލޯތްބެއް.. އަހަރެން ޝާނާއަށް ދުވަހަކު ވެސް ބޭވަފާތެރިއެއް ނުވަން.. ދެން ކީއްވެ؟ " ރާއިފް އަހައިލިއެވެ.\n" ތެދެއް ތި ބުނީ ރާއިފް.. ރާއިފްގެ ފަރާތުން އަހަރެންނަށް ލިބުނު ލޯތްބާއި އަޅާލުން ދެން އެހެން މީހެއްގެ ފަރާތުން ލިބޭނެ ހެނެއް ހިޔެއް ނުވޭ... އެކަމަކު އެކަން އިހުސާސް ކުރެވުނު އިރު މާލަސްވެއްޖެ.. އޭރު އަހަރެންނަށް ނުވިސްނުނީ.. ރާއިފް! މިބުނާ ވާހަކައިން ރާއިފް ދެރަވެ ރުޅި އަންނާނެކަން އަހަރެންނަށް އެނގޭ.. ފަހަރެއްގަ ރާއިފް ދުވަހަކު ވެސް އަހަރެންނަށް މައާފު ނުކޮށްފާނެ.. އެކަމަކު މިއަދު އެއްވެސް ކަމެއް އޮޅުވައިލާކަށް އަހަރެން ބޭނުމެއް ނޫން.. އަހަރެންނަށް ކުރެވުނު ފާފަތަކަށް މިއަދު އަހަރެން މިހިރީ ތައުބާ ވެގެން... ދެން ބޭނުމީ އަހަރެންގެ ފަރާތުން ދެރަ ލިބުނު އެންމެންގެ ކިބައިން މައާފު ހޯދުން" ޝާނާ ބުންޏެވެ. ރާއިފް ވަކި އެއްޗެއް ނުބުނެއެވެ. ޝާނާ ބުނަން އެ އުޅެނީ ކޮން ވާހަކައެއްހޭ ހިތަށް އެރިއެވެ.\n" ރާއިފް! އަހަރެން އޭރު ރާއިފާ ރައްޓެހިވިއިރު ކުޑަކޮށް ވެސް ރާއިފް ދެކެ ލޯތްބެއް ނުވޭ... ގޮތަކަށް ބުނަންޏާ އެއީ އަހަރެން ކުޅުނު ކުޅިގަނޑެއް.. " ޝާނާގެ އެބަސްތައް ރާއިފްގެ ހިތަށް ހެރުނީ ތޫނު ކަށިތަކެއް ފަދައިންނެވެ. ހިތަށް އިހުސާސްވި ތަދު ފެންނަން ފެށީ ރާއިފް ދެ ލޮލުންނެވެ. އިސާހިތަކު އެ ދެ ލޯ ކަރުނައިން ފުރުނެވެ.\n" ކީކޭ؟ ކީއްވެ؟ އަހަރެންނާ އެކު އެވަރުގެ ބޮޑު ކުޅިގަނޑެއް ކުޅުނީ ކީއްވެ؟" ރާއިފް ކުރެހިފައިވާ އަޑަކުން އަހައިލިއެވެ.\n" ސުކޫލުގެ އެންމެ ފަހު އަހަރުތަކުން ފެށިގެން އަހަރެންގެ ހިތުގައި ރަސްކަން ކުރަމުން ދިޔައީ އެންމެ އިންސާނެއް.. އެއީ ޝާމިން..އަހަރެން އޭނާ ދެކެ އިންތިހާއަށް ލޯބިވިން.. އެ ވާހަކަ އޭނާ ކައިރީގައި ބުނަން ވެސް ބުނިން.. އެކަމަކު،،، އޭނާ އަހަރެން ދެކެ ލޯތްބެއް ނުވޭ.. އެ ވާހަކަ އޭނާ އަހަރެން ކައިރީގައި އެތައް ފަހަރަކު ބުނި.. އެކަމަކު އަހަރެންމީ އެހާ ގޮތް ދޫކުރާ އިންސާނަކަށް ނުވާތީ އަހަރެން ބޭނުންވީ ކޮންމެ ހާލެއްގައި ވެސް އޭނަ ހާސިލް ކުރަން.. ޝާމިންގެ ބައްޕައަކީ އަހަރެންގެ ކުޑަބައްޕަގެ ބިޒްނަސްގެ ބައިވެރިއެއް... ޝާމިނާ ކައިވެނި ކުރަން ބޭނުންވާ ވާހަކަ ބުނުމުން ކުޑަބައްޕަ އަހަރެންނަށް ކަނޑައެޅީ ޝަރުތެއް.. އެއީ ކޮންމެހެން ވެސް ޒިދާނާއި ތާޝާ ދުރުކުރުން... އެހެންކަމުން އަހަރެން ރާއިފާ ރައްޓެހިވީ ކުޑަބައްޕައާއި އަހަރެންގެ މަންމަގެ އެދުމުގެ މަތިން.. އަހަރެން އެކި ގޮތްގޮތުން މަސައްކަތް ކުރިން އެމީހުން ދުރުކުރެވޭތޯ އެކަމަކު އެ ދެ މީހުންގެ ދެމެދުގައިވާ ވަރުގަދަ ލޯތްބެއްގެ ސަބަބުން އެކަން ކާމިޔާބު ވާގޮތެއް ނުވި... އެންމެ ފަހުން ކުޑަބައްޕަ މިކޮޅަށް އައިސް އެމީހުންގެ ރޭވުމުގެ ދަށުން އެ ރޭ އަހަރެން އެގޮތަށް ކަންތައް ކުރީ.. ކުރެވުނީ ކިހާވަރެއްގެ ކަމެއްކަން އަހަރެންނަށް ނުވިސްނުނީ.. އަހަރެން ބޭނުންވީ އެންމެ ކަމެއް.. އެއީ ޝާމިން އަހަރެންގެ މިލްކަކަށް ހެދުން... އެކަމަކު މީހުން ބުނެެއެއްނު އެކަކަށް ދެރައެއް ދީފަ އަނެކަކަށް އުފަލުގައެއް ނޫޅެވޭނޭ.. އަހަރެންނަށް ވެސް ވީ އެހެން.. އަހަރެން ބޭނުންވި ގޮތަށް ޝާމިނާ ކައިވެނި ކުރެވުނު ނަމަވެސް އޭނާގެ ފަރާތުން އަހަރެންނަށް ކުޑަ ވެސް ލޯތްބެއް ނުލިބުނު.. ބަދަލުގައި އޭނާގެ ފަރާތުން ކޮންމެ ދުވަހަކު ވެސް އަހަރެންނަށް ލިބެމުން ދިޔައީ ވޭނާ ހިތްދަތިކަން... ކައިވެނިކޮށްގެން މިހާ ދުވަސްވީއިރު ވެސް ދެމަފިރިންގެ ދެމެދުގައި އޮންނަން ޖެހޭ ފަދަ ގުޅުމެއް އަހަރުމެންގެ ދެމެދުގައެއް ނެތް.. ޝާމިން މިއަދު އަހަރެން ވަރި ކުރިއަސް އަހަރެންގެ އިއްދައެއް ނޯންނާނެ.. މިބުނި އެއްޗެއް ރާއިފަށް ވިސްނޭނެ ކަމަށް ހީކުރަން..." ޝާނާއަށް ރޮވެން ފެށުނެވެ. އެންމެ ފުރަތަމަ ރާއިފް ޝާނާއާ ދިމާލަށް ހަޅޭއްލަވައި ގަންނަން ބޭނުންވި ނަމަވެސް ޝާނާ ރޯތަން ފެނުމުން ރާއިފް ފަސްޖެހުނެވެ. އެ ވެސް އޭނާގެ ހިތުގައި އަދިވެސް ޝާނާއަށް ޓަކައި ވާ މަތިވެރި ލޯބީގެ ސަބަބުންނެވެ. ބައެއް ފަހަރު ލޯތްބަކީ މީހާ އެހާ ނިކަމެތިކޮށްލާ އެއްޗަކަށް ވަނީ ކީއްވެ ހެއްޔެވެ؟ ޝާނާ އޭނާއާ މެދު އެފަދަ ގޮތަކަށް ކަންތައް ކުރުމުން ވެސް ރުޅި އައުމުގެ ބަދަލުގައި އޭނާ ރޯ ތަން ފެނުނީމަ ހިތަށް ކެތް ނުވަނީއެވެ.\n" އެހެން އަންހެން ކުދިންނަށް ގުޅައިގެން ލޯބީގެ އެތަކެއް ވާހަކައެއްް ދައްކަނީ އަހަރެންގެ ކުރިމަތީގައި. އެހެން އަންހެންކުދިންގެ ތަންމަތި ފަޅުފިލުވައިދެމުން ގެންދިޔައީ އަހަރެންނަށް ސިއްރަކުން ނޫން... އެކަމަކު ވެސް އަހަރެން ހިތްވަރު އެލުވައެއްނުލަން... ކޮންމެވެސް ދުވަހަކުން އޭނާ ބަދަލުވާނެ ކަމަށް އުއްމީދުކުރިން... އޭނާގެ ލޯބި ހޯދަން އެތައް މަސައްކަތެއް ކުރިން... އެކަމަކު އެހުރިހާ މަސައްކަތެއްވީ ނާކާމިޔާބު.. އަހަރެންނަށް އިތުރު ހިތްދަތިކަމެއް ނޫނީ ނުލިބުނު... ލޯތްބަކީ ގަދަކަމުން ހޯދޭނެ އެއްޗެއް ނޫންކަން އެނގުނުއިރު ވަގުތު ފާއިތުވެއްޖެ..." ޝާނާއަށް ގިސްލެވެން ފެށުނެވެ. އެންމެ ފުރަތަމަ ޝާނާ ދެކެ އިންތިހާއަށް ރުޅި އައި ނަމަވެސް މިހާރު ޝާނާ ރޯތަން ފެނުމުން ރާއިފްގެ ހިތް މަޑުކަފަކޮޅަށް ވެގެން ދިޔައެވެ. މޭޒުމަތީގައި ހުރި ޓިޝޫފޮށިން ޓިޝޫއެއް ދަމާލުމަށް ފަހު ޝާނާއަށް ދިއްކޮށްލިއެވެ. ޝާނާ ރާއިފް އަތުން ޓިޝޫ އަތުލުމަށް ފަހު ދެ ލޯ ފޮހެލިއެވެ. އެ ވަގުތު ވެސް ރާއިފްގެ ހިތްހެޔޮކަން ހިތަށް އަރައިފައި ޝާނާ އިތުރަށް ހިތްދަތިވިއެވެ.\n" އަހަރެންނަށް މައާފުކުރޭ ރާއިފް އަހަރެންގެ ސަބަބުން ރާއިފްގެ ދިރިއުޅުން ވެސް ހަލާކުވީ.. ތާޝާއާއި ޒިދާންގެ ގުޅުން ވެސް ބަރުބާދުވީ އަދި ޝާމިންގެ ހަޔާތްވެސް ބަރުބާދުވީ އަހަރެންގެ ސަބަބުން... " އަދިވެސް ޝާނާއަށް ގިސްލެވެނީއެވެ.\n" އެކަމަކު..ދެން އިރާދަކުރެއްވިޔާ ހުރިހާކަމެއް ވެސް ރަނގަޅުވާނެ.. އަހަރެން ތާޝާއަށް ހުރިހާ ހަޤީގަތެއް ކިޔައިދޭނަން..." ޝާނާ އެހެން ބުނީ ވަރުގަދަ އަޒުމަކާ އެކުއެވެ.\n" ތިކަމުގަ ކުށްވެރި ވަނީ ހަމައެކަނި ޝާނާ އެކަންޏެއް ނޫން... ޝާނާގެ މަންމައާއި ކުޑަބައްޕަ ތިކަމުގަ އެންމެ ބޮޑު ގޯހެއް ހެދީ... ޝާނާއަށް ވިސްނައި ދިނުމުގެ ބަދަލުގަ ޝާނާގެ އިހުސާސްތަކުގެ ބޭނުން ހިފައިގެން އެމީހުންގެ މަޤްސަދު ހާސިލްކުރަން އެމީހުން އުޅުނީ.. އެމީހުންނަށް ބޭނުން ގޮތަކަށް އަހަރުމެންގެ ދިރިއުޅުމާ ކުޅެވިއްޖެ.. ދެން މިހާރު އެމީހުން ކުރި ކުށުގެ ޝަޒާ އެމީހުންނަށް ލިބެން ޖެހޭ ވަގުތު އައިސް ޖެހިއްޖެ... ތި މީހުންގެ ހަޤީގަތް އެންމެންގެ ކުރިމަތީގަ ހާމަކުރަންވީ ވަގުތު އައިސް ޖެހިއްޖެ.. އިރާދަކުރެއްވިއްޔާ ޒިދާނާއި ތާޝާއަށް ދެން އޮތީ އުފާވެރި ދުވަސްތަކެއް.." ރާއިފް ބުންޏެވެ.\n" ތާޝާ އެއީ ކުރީގެ ތާޝާއެއް ނޫން ރާއިފް.. އޭރުގަ ހިނގި އެކްސިޑެންޓެއްގެ ސަބަބުން ތާޝާގެ ހަނދާންތައް ވަނީ ގެއްލިފަ.. " ފަހުން ހިނގި އެއްވެސް ކަމެއް ނޭނގޭ ހާލުގައި ޝާނާ ބުންޏެވެ.\n" އަހަރެންނަށް ތިކަން އެނގޭ! އަދި ޒިދާނަށް ވެސް... " ރާއިފް ބުނި އެއްޗަކުން ޝާނާއަށް ހައިރާންކަމެއް ލިބުނެވެ.\n" ކީކޭ؟ އެކަމަކު ކިހިނެއް؟" ޝާނާ ހައިރާންވެފައި އަހައިލިއެވެ.\n" ތާޝާ މިކޮޅަށް އައި ފަހުން ވެސް އުޅެނީ ޒިދާނާ އެއްކޮށް.. އޭނާ އެއްވެސް ކަމެއް ހަނދާން ނުވިޔަސް އެ އިހުސާސްތައް އޭނާއާ އެކު ވާތީ ކަންނޭނގެ އަނެއްކާ ވެސް ޒިދާނާ ގުޅުނީ.. އެކަމަށް އެންމެ ބޮޑު އެހީތެރިވީ ޖީނާ... " ރާއިފް ކިޔައިދިނެވެ. ޖީނާގެ ހިތްވަރާ މެދު ވިސްނައިލައިފައި ޝާނާ ހައިރާންވިއެވެ. މަންމަ އަންފޫޒާ އެވަރަށް މަނާކުރުމުން ވެސް ފަސްޖެހުމެއް ނެތި ތާޝާއާއި ޒިދާން ގުޅުވަން މަސައްކަތް ކުރީއެވެ، ކުރިން އޭނާ ހީކުރީ ފިނޑީ ޖީނާ ކަމަށެވެ. އެހެން ނަމަވެސް މިހާރު ފިނޑީ ކާކުކަން އޭނާއަށް ވަރަށް ރަނގަޅަށް އެނގިއްޖެއެވެ. މައިމީހާގެ ބަސް އަހައިގެން ކުރިކަމަކުން އޭނާއަށް ފަައިދާއެއް ނުވިއެވެ. ޝާނާގެ ހިތުގައި ބޮޑު ސުވާލެއް އުފެދުނީ އިރުކޮޅެއް ފަހުންނެވެ.\n" ދެން ކީއްވެ ތާޝާ އަނީކާ އިންނަން އެއްބަސްވީ؟" ޝާނާ ހައިރާންވެފައި އަހައިލިއެވެ. ރާއިފްގެ މޫނުމަތިން ވެސް ފެނުނީ ހައިރާން ކަމެކެވެ.\n" ކާކު އަނީކަކީ؟" ރާއިފް އަހައިލިއެވެ.\n" އެއީ ކުޑަބައްޕަގެ ރަހުމަތްތެރިއެއްގެ ދަރިއެއް.. ތާޝާ މިކޮޅަށް ގޮވައިގެން އައީ އޭނަ.. އެމީހުން މާދަން ކައިވެންޏަށް ރަންކިޔާ ގޮތަށް ހަމަޖެހިފަ އޮތީ.." ޝާނާ ބުންޏެވެ. ރާއިފްގެ ހިތް ނުތަނަވަސް ވިއެވެ. ތާޝާ އަނީކާ އިންނަން އެއްބަސްވީ އޭނާގެ ސަބަބުން ހެއްޔެވެ؟ ތާޝާ އެހެން މީހަކާ އިންނަން އުޅޭކަން ޒިދާނަށް އެނގޭ ހެއްޔެވެ؟ އެނގިއްޖެ ނަމަ ޒިދާން އިންތިހާއަށް ދެރަ ވާނެއެވެ.\nޖީބުގައި އޮތް ފޯނު ރިންގުވާން ފެށީ އެ ވަގުތުއެވެ. ފޯނު ނަގައިފައި ބަލައިލިއިރު އަރާފައި އޮތީ މާދިހުގެ ނަމެވެ. ރާއިފް ފޯނު ނެގުމަށް ފަހު ކަންފަތުގައި ޖައްސައިލައި ހަލޯއޭ ބުނެލިއެވެ. މާދިހު ދިން ޚަބަރާ އެކު ރާއިފަށް ހީވީ ދުނިޔެ އެނބުރިގަތްހެންނެވެ. މޫނު ހުދު ކަފަކޮޅަކަށްވެ ދެލޯ ފުރިގެން އައީ ލިބުނު ސިހުމާއި ހިތަށް ކުރި ފުން އަސަރަކުންނެވެ. އަތުން ފޯނު ދޫވެގެން ވެއްޓުނީ ބޭއިޚްތިޔާރުގައެވެ. ރާއިފަށް އައި ކުއްލި ބަދަލުން ޝާނާ ވެސް ހާސްވިއެވެ.\n" ރާއިފް! ކިހިނެއްވީތަ ކަމެއް ގޯސްވީތަ؟" މޭޒުމަތީގައި އޮތް ރާއިފްގެ އަތް މަތީގައި އަތް ބާއްވައިލަމުން ޒިދާން އަހައިލިއެވެ.\n" ކޮންމެވެސް ބައެއް ޒިދާނަށް ތޫނު އެއްޗަކުން ހަމަލާ ދިނީ.. އޭނާގެ ހާލު ދެރަ.. " ރާއިފް ބުނި އެއްްޗަކުން ޝާނާއަށް ވެސް އަނގަމަތީގައި އަތް އަޅައިލެވުނީ ލިބުނު ސިހުމަކުންނެވެ.\n" އަހަރެން މިދަނީ ހޮސްޕިޓަލަށް...." ވެއްޓިފައި އޮތް ފޯނު ނަގަމުން ރާއިފް އަވަސް ހިނގުމެއްގައި ހިނގައިގަތެވެ. މޭޒުކައިރީގައި ބަހައްޓައިފައި ހުރި ބާޒާރުކުރި ކޮތަޅުތައް ހިފައިގެން ޝާނާ ވެސް އެތަނުން ދާން ހިނގައިގަތެވެ. ނިކުންނަން އުޅެފައި ވެސް ކުއްލިއަކަށް ހަނދާންވެގެން ކަހަލަ ގޮތަކަށް އެނބުރި އައިސް ފަސް ސަތޭކަ ރުފިޔާ މޭޒުމަތީގައި ބޭއްވުމަށް ފަހު އަނެއްކާ ވެސް ނިކުންނަން ހިނގައިގަތެވެ. އޭރު އެމީހުން އޯޑަރު ކުރި ބުއިންތައް ވެސް ހުރިގޮތަށް ހުއްޓެވެ.\nހޮސްޕިޓަލަށް ދާން ފުރަތަމަ ހިތަށް އެރި ނަމަވެސް އެ ޚިޔާލު ދޫކޮށްލީ އެތަނަށް އޭނާގެ ދިއުމުގެ ބޭނުމެއް ނެތުމުންނެވެ. އެހެންކަމުން ޑްރައިވަރަށް ގުޅައިގެން ގެނައުމަށް ފަހު ގެއާ ދިމާލަށް މިސްރާބުޖެހީ ލަސްނުކޮށް ތާޝާއަށް ހުރިހާ ހަޤީގަތެއް ކިޔައިދިނުމަށެވެ.\nމީހަކު ހަޅޭއްލަވައިގަތް އަޑު އެންމެ ފުރަތަމަ ޖީނާއަށް އިވުނީ އޭނާ ފާޚާނައިގައި ފެންވަރަން ހުއްޓައެވެ. ނަމަވެސް ތަކުރާރުކޮށް އެމީހަކު ހަޅޭއްލަވާ އަޑު އިވުމުން ޖީނާގެ ހިތަށް ބިރުވެރިކަން އިހުސާސްވެގެން ދިޔައެވެ. އެ ހަޅޭކުގައި ވަނީ އިންތިހާ ދަރަޖައިގެ ވޭނެކެވެ. ކޮންމެވެސް މާރާމާރީއެއް ހިނގަނީއޭ ހިތަށް އެރުމުން ބޭނުންވީ ވީހާ ވެސް އަވަހެއްކޮށްގެން ނިކުމެ ވީކަމެއް ބަލައިލާށެވެ. ފެންވަރައިގެން ނިކުމެ ނިދާ ހެދުން ގަޔަށް މަހައިލުމަށް ފަހު އިސްތަށިގަނޑު ވެސް ނާއްސައި ބުރުގާ އަޅައިގެން ޖީނާ ކުޑަދޮރު ހުޅުވައިފައި ބަލައިލިއެވެ. އެތަނަށް މީހުންތައް އެއްވެފައި އޮތްއިރު ފުލުހުން ވެސް ހަރަކާތްތެރިވާ މަންޒަރު ފެންނަމުން ދިޔައެވެ. އެހާ ދުރުން ވެސް އެތަނުގައި ހުރި ލޭތައް ޖީނާއަށް ފެނުނެވެ. ނަމަވެސް އަނިޔާ ލިބުނު މީހެއް ފެންނާކަށް ނެތެވެ. އެމީހަކު މިހާރު ހޮސްޕިޓަލަށް ގެންދިޔައީއޭ ހިތަށް އެރުމުން އެމީހެއްގެ ސަލާމަތަށް އެދި ޖީނާއަށް ހިތާހިތުން ދުޢާކޮށްލެވުނެވެ.\nއިސްތަށިގަނޑު އައްސައިލުމަށް ފަހު ނިދާ ހެދުމުގެ މަތިން ކާޑިގަންއެއް ލައިގެން ޖީނާ ހިނގައިގަތީ ގޭތެރެއަށް ދިއުމަށެވެ. ސިޓިންރޫމަށް ނިކުތްއިރު އޮތީ ހުހަށެވެ. ގޭގެ ބޭރުން އާދައިގެ ވަރަކަށް މިއުޒިކް ޖަހައޮފައި ހުރި އަޑު އިވުމުން އެމީހުން ތިބީ ބޭރުގައިކަން ޖީނާއަށް އެނގުނެވެ. ދާނިޔާލްމެން އައި ފަހުން އެއީ ކޮންމެ ރެއެއްގެ ވެސް އާދައެވެ. ނިދުމުގެ ކުރިން އެތައް އިރަކު އެތާ ވާހަކަ ދައްކަން އެމީހުން ތިބޭއިރު ބައެއް ފަހަރު މިއުޒިކް ޖަހާ ނަށަން ވެސް ނަށައެވެ. ހީވަނީ ކޮންމެ ރެއަކު އެމީހުން ބާއްވާ ކުޑަވަރެއްގެ ޕާޓީއެއް ހެންނެވެ. އެކަމުގައި އެގެއިން ބައިވެރި ނުވަނީ ޖީނާ އެކަންޏެވެ. ބަނޑުހައިވެފައި ހުރުމުން ބަދިގެއަށް ވަންއިރު ކޮފީ މެޝިން ކައިރީގައި ހުރި އަނީކް ފެނިފައި ޖީނާ ހުއްޓުން އެރިއެވެ. ޖީނާ ފެނުމުން އަނީކަށް ވެސް ކުރެވުނީ ތަފާތު އިހުސާސެކެވެ. ދެމީހުންގެ ސިކުނޑީގައި ވެސް އެވަގުތު އެނބުރެމުން ދިޔައީ އެމީހުންނަށް އެ ތަނުގައި ހޭދަކުރެވިފައިވާ އުފާވެރި ވަގުތުތަކެވެ. ބޭރުގައި ޖަހާފައިވާ މިއުޒިކް ބާރުވެގެން ދިޔަ ވަގުތު ދެމީހުންނަށް ވެސް ލިބުނީ ސިހުމެކެވެ. ޖީނާ އިސްޖަހައިލަމުން އަނެއްފަރާތަށް އެނބުރުނެވެ. އަނީކް އަމިއްލަ ނަފްސު ހަމައަކަށް އަޅުވައިލަމުން ކޮފީތަށި ހިފައިގެން ބޭރަށް ނިކުތެވެ. އެންމެ ފުރަތަމަ ނުކައި އެނބުރި ކޮޓަރިއަށް ދާން ޖީނާގެ ހިތަށް އެރި ނަމަވެސް ބަނޑުހައިވެފައި ހުރިވަރުން ބަދިގެއަށް ވަދެ ތައްޓަށް ކާއެއްޗެހި އަޅައިގެން އައިސް މޭޒުކައިރީގައި އިށީނދެ ކާން ފެށިއެވެ.\nރާއިފަށް ހޮސްޕިޓަލަށް ދެވުނުއިރު އޮޕަރޭޝަން ތިއޭޓަރުގެ ބޭރުގައި މާދިހާއި ޒައިނާ ތިއްބެވެ. ޒައިނާއަށް އަޑުން އަޑުނަގައިފައި ރޮވެމުން ދިޔައިރު މާދިހު ޒައިނާ ގައިގައި ހިފަހައްޓައިގެން އިނެވެ. އޭރު މާދިހުގެ ދެ ލޯ ވެސް ވަނީ ކަރުނުން ފުރިފައެވެ.\n" ދޮންބޭ.. ޒިދާން..!!" މާދިހު ކައިރީގައި އިށީންނަމުން ރާއިފް ބުނިއިރު އެ އަޑުގައި ތުރުތުރެއް ހުއްޓެވެ.\n" ކާކު؟ ކީއްވެ ކުރިކަމެއް؟" ރާއިފް ސުވާލުކޮށްލިއެވެ.\n" ނޭނގެ!... ފުލުހުން ގުޅީމަ ދޮންބެމެންނަށް ވެސް އެނގުނީ... މިހާރުވީ ސަރޖަރީއަށް ވައްދާފަ.. ޑޮކްޓަރުން ބުނީ ހާލު ކްރިޓިކަލް ކަމަށް..." މާދިހު ބުންޏެވެ. އޭރު ވެސް ޒައިނާގެ ރުއިމަށް ބަދަލެއް ނާދެއެވެ. ރާއިފް ފުން ނޭވައެއް ދޫކޮށްލިއެވެ. އޭނާގެ ހަނދާނަށް އަންނަމުން ދިޔައީ އެކި ދުވަސް ދުވަހު ޒިދާނާ މެދު ކަންތައް ކުރެވިފައިވާ ގޮތެވެ. އެކި ފަހަރު ޒިދާނަށް ދިމާލަށ ބުނެވިފައިވާ ވިހަގަދަ ބަސްތަކެވެ. ހިތުގެ އެންމެ ފުންމިނުން ދުޢާ ކުރަމުން ގެންދިޔައީ ޒިދާންގެ ހާލަތު ރަނގަޅުވުމަށް އެދިއެވެ.\nގޭޓުން އެތެރެއަށް ވަދެވުމާ އެކު އެތެރޭގައި ޖަހާފައިވާ މިއުޒިކްގެ އަޑު ޝާނާއަށް އިވުނެވެ. އެ ވަގުތު އޭނާއަށް ލިބުނީ ފޫހިކަމެކެވެ. ކޮންމެ ރެއަކު އެގޮތަށް ކަންތައް ކުރުމަކީ އެމީހުންގެ އާދައަކަށް ވެއްޖެއެވެ. އެކަމުގައި ކޮންމެ ރެއަކު ވެސް އެމީހުން ޝާނާ ބައިވެރި ކުރަމުން ދިޔައީ ގަދަކަމުންނެވެ. މިރޭ އެކަމުގައި ބައިވެރިވާކަށް ޝާނާ ބޭނުމެއް ނޫނެވެ. އެހެން ނަމަވެސް ތާޝާއާ ވާހަކަދައްކަން މުހިންމު ވުމުން ޝާނާ އެ ދިމާލަށް ހިނގައިގަތެވެ. ހިލަ ގޮނޑިމަތީގައި އިން އަންސޫދާގެ ގާތުގައި ތާޝާ އިނެވެ. ޝާނާ ގޮސް ތާޝާގެ ކުރިމަތީގައި ހުއްޓުމުން ތާޝާ ޝާނާއާ ދިމާލަށް ބަލައިލިއެވެ. އެ ވަގުތު ތާޝާގެ ލޭހޫނުވެގެން ދިޔަ ނަމަވެސް އެކަން ނުދައްކާވޭތޯ މަސައްކަތް ކުރަމުން ދިޔައީ އެތަނުގައި މީހުން ތިބީމައެވެ.\n" އަނހަ މިއޮއް އައީ ޝާނާ ވެސް... ކޮންތާކުން ތިއައީ.. އަވަހަށް އިށީނދޭ މިތާ.." ޝާނާ އިށީންނަށް ތަން ދައްކަމުން އަންސޫދާ ބުންޏެވެ.\n" ތާޝާ އަހަރެން ވާހަކައެއް ބުނަން ބޭނުން... ހިނގާބަލަ އަހަރެންނާ އެކު.." ތާޝާގެ އަތުގައި ހިފަމުން ޝާނާ ބުންޏެވެ. ތާޝާއަށް ލިބުނީ ހިތްހަމަނުޖެހުމެކެވެ. ނުދެވޭނޭ ބުނަން ބޭނުންވި ނަމަވެސް އޭގެ ކުރިން ޝާނާ އޭނާގެ އަތުގައި ހިފައިގެން އެ ތަނުން ދުރަށް ހިނގައިގަތެވެ. ތާޝާގެ ގާތަށް އިންތިހާއަށް ރުޅިއައެވެ. އެހެން ނަމަވެސް އެއްޗެކޭ ނުބުނެ ޝާނާއާ އެކު ދިޔައީ މިރޭ އޭނާގެ ހިތަށް އައިހާ އެއްޗެއް ޝާނާއާ ދިމާލަށް ގޮވަން ނިންމައިގެންނެވެ.\nޝާނާ ތާޝާގެ އަތުގައި ހިފައިގެން ދުރަށް ހިނގައިގަތުމުން ދާނިޔާލްއަށް ބަލައިލެވުނީ ތަފާތު ނަޒަރަކުންނެވެ. އެ ހިތުގައި އުފެދިގެން ދިޔައީ ނުތަނަވަސް ކަމެކެވެ. އަންފޫޒާ ވެސް އެ ވަގުތު އިނީ ޝާނާ ތާޝާ ގޮވައިގެން ދާ ދިމާލަށް ބަލަހައްޓައިގެންނެވެ. އިރުކޮޅަކުން ދާނިޔާލްއަށް ބަލައިލިވަގުތު ދާނިޔާލްގެ ލޮލުން ކޮށްލި އިޝާރާތާ އެކު އަންފޫޒާ އިން ތަނުން ތެދުވެގެން ހިނގައިގަތެވެ.\nއަވަހަށް އަޕްޑޭޓް ވަާނަމަ\nއެބުނާހެން މާލަހީ އަޕްކުރާލެއް\nކޮބާާ ދެން އޮތް ބައި ކިހާ ދުވަހަކުން ލިބޭނީ\nދުރުގާވުން ހިތްނޭދޭ! (ތިރީސްވަނަ ބައި)


Mi Aharu Nimey Iru Dhaulath Ge Dharani 52.5 Billion Rufiya Ah Araane - Vaguthu\nރާއްޖޭގެ އަދަދު ދަށަށް، ދުނިޔެ ބޮޑު ނުރައްކަލަކާއި ދިމާއަށް - 41 މިނެޓް ކުރިން\nމިއަހަރު ނިމޭއިރު ދައުލަތުގެ ދަރަނި 52.5 ބިލިއަން ރުފިޔާއަށް އަރާނެ\n11 މަސް ކުރިން ( ނޮވެމްބަރު 4, 2019 )\nމިއަހަރު ނިމޭއިރު ދައުލަތުގެ ދަރަނި 52.5 ބިލިއަން ރުފިޔާއަށް އަރާނެ ކަމަށް ލަފާކުރެވޭ ކަމުގައި ފިނޭންސް މިނިސްޓަރ އިބްރާހިމް އަމީރު ވިދާޅުވެއްޖެއެވެ.\nމިނިސްޓަރ އަމީރު މިހެން ވިދާޅުވީ އަންނަ އަހަރަށް ލަފާކުރާ ދައުލަތުގެ ބަޖެޓް މިއަދު ރައްޔިތުންގެ މަޖިލީހަށް ހުށަހަޅުއްވަމުންނެވެ.\nމިނިސްޓަރ އަމީރު ވިދާޅުވީ އަންނަ އަހަރަށް ލަފާކުރާ ދައުލަތުގެ ބަޖެޓަކީ ވެސް ލިބޭ އާމްދަނީ އަށް ވުރެ ކުރާ ޚަރަދު ބޮޑުވާނެ ޑިފިސިޓް ބަޖެޓެއް ކަމަށެވެ. އަންނަ އަހަރުގެ ބަޖެޓު ޑެފިސިޓް ވާނީ 5.7 ބިލިއަން ރުފިޔާއިންކަމަށާއި މިއީ ޖީޑީޕީގެ ނިސްބަތުން 5.8 އިންސައްތަކަމަށްވެސް މިނިސްޓަރ ވިދާޅުވެފައިވެއެވެ.\nއަންނަ އަހަރުގެ ބަޖެޓް ހަގީގަތަކަށް ހެދުމަށް ޓަކައި އަންނަ އަހަރު 300 މިލިއަން ޑޮލަރު (4.6 ބިލިއަން ރުފިޔާ) ގެ ބޮންޑު ވިއްކަން ވަނީ ނިންމައިފަ އެވެ. ޑެފިސިޓްވާ ބައި ފޫބެއްދުމަށް ޓަކައި ޑޮމެސްޓިކް މާކެޓްގައި ޓީ ބިލާއި ޓީ ބޮންޑު ވިއްކާނެ ކަމަށާއި އަދި ބޭރުގެ ފަރާތްތަކުން ލޯނު ހޯދައި ނުވަތަ އެ ފަރާތްތަކަށް ސޮވެރިން ބޮންޑު ވިއްކަން ވެސް ވަނީ ހަމަޖެހިފައި ކަމަށް ފިނޭންސް މިނިސްޓްރ ވިދާޅުވިއެވެ.\nއަންނަ އަހަރުގެ ބަޖެޓުގެ މަޝްރޫއުތައް ހިންގުމަށް ޓަކައި ނަގާފައިވާ ލޯނުތަކުން ތިން ބިލިއަން ރުފިޔާ ޑިސްބާސް ކުރާނެ އެވެ. އަދި ބޭރު ފަރާތްތަކަށް ވިއްކާ ބޮންޑާއި ސުކޫކުން 4.6 ބިލިއަން ރުފިޔާ އަންނަ އަހަރުގެ ބަޖެޓް ހަގީގަތަކަށް ހެދުމަށް އެއްކޮށް ބޭނުން ކުރެވޭނެ ކަމަށް މިނިސްޓަރ ވިދާޅުވިއެވެ. މީގެ އިތުރުން ޑޮމެސްޓިކް މާކެޓްގައި ޓްރެޒަރީ ބިލާއި ބޮންޑުން 564 މިލިއަން ރުފިޔާ ލިބޭނެ ކަމަށް ސަރުކާރުން އުއްމީދު ކުރެއެވެ.\nބަޖެޓް ސަޕޯޓްގެ ގޮތުގައި އިންޑިއާއިން 3.9 ބިލިއަން ރުފިޔާ ރާއްޖެއަށް ދެނީ\nނޮވެމްބަރު 4, 2019 10:16\n5 އަހަރު ނިމޭއިރު ބަނޑުފުރާނަމުއްތި ކޮށް އުނުއޮރިޔާން ފިލުވިއްޖެއްޔާ ރަނގަޅު.\nނޮވެމްބަރު 4, 2019 17:43\nދައްކާ ވާހަކަ މިހާރު ދިމައެއް ނުވޭ. ރައްޔިތުންނަށް އުފާފާގަތިކަން ގެނެސްދޭނެ ވާހަކަ ބުނީ މިވައްތަރުގެ ދަރަނިތައް ރައްޔިތުންގެ ބޮލުގައި އަޅުވަން ދެއްތޯ؟ މިއީތޯ ރައްޔިތުންނަށް ލިބޭނެ އެންމެ ބޮޑު ހިތްހަމަޖެހުމާއި އުފާފަގަތި ކަމަކީ؟\nމިއީ ރައްޔިތުންގެ އުފާފާގަތި ކަމެއްނޫން. ރައްޔިތުންނަށް ލިބޭނެ އުފާފާގަތި ކަމަކީ ރައްޔިތުންގެ ޖީބުތަކަށް އަންނަ ހެޔޮބަދަލް. ރައްޔިތުން ދަރަނިވެރި ވުމެއްނޫން...


Covid ge haalathaai gulhigen AFC Cup Cancel kohfi - vNews.mv\nކޮވިޑުގެ ހާލަތާއި ގުޅިގެން އޭއެފްސީ ކަޕް ކެންސަލްކޮށްފި\nއިސްމާޢީލް ޝާހު 11 September 2020, 00:39\nމުޅި ދުނިޔެއަށް ކުރިމަތިވެފައިވާ ކޮވިޑް-19 ގެ ނުރައްކާތެރި ހާލަތާއެކު މުބާރާތް ކުރިޔަށްގެންދެވޭނެ އިތުރު ގޮތެއް ނެތުމުން މިއަހަރު މުބާރާތް އޭއެފްސީން ކެންސަލްކޮށްފިއެވެ.\nމި ނިންމުން ނިންމާފައިވަނީ ބުރާސްފަތި ދުވަހު ބޭއްވި އޭއެފްސީގެ ކޮމްޕެޓިޝަން ކޮމެޓީގެ ބައްދަލުވުމުގެ ތެރެއިންނެވެ. މި ބައްދަލުވުމުގެ ތެރެއިން އޭއެފްސީ ކަޕް ކެންސަލްކޮށްފައިވާއިރު، އޭއެފްސީ ފުޓްސަލް ކުލަބު ޗެމްޕިއަންޝިޕާއި އޭއެފްސީ ސޮލިޑާރިޓީ ކަޕުވެސް ވަނީ ކެންސަލްކޮށްފައެވެ.\nއޭއެފްސީ ކަޕު ކެންސަލްކުރި ނަމަވެސް އޭއެފްސީ ޗެމްޕިއަންސް ލީގުގެ ބާކީހުރި މެޗުތައް މިއަހަރު ކުޅޭނެއެވެ. އެގޮތުން ފައިނަލް މެޗު ޑިސެމްބަރު 19 އަށް ވަނީ ކުޅުމަށް ތާވަލުކޮށްފައެވެ.\nއޭއެފްސީ ކަޕް ކެންސަލްކުރުން ވެގެންދާނީ މި މުބާރާތުގެ ދެކުނު އޭޝިއާގެ ގްރޫޕް ސްޓޭޖުގައި ހިމެނޭ ރާއްޖޭގެ ދެ ޓީމު ކަމަށްވާ މާޒިޔާ ސްޕޯޓްސް އެންޑް ރެކްރިއޭޝަނާއި ޓީސީ ސްޕޯޓްސް ކުލަބަށް ލިބޭނެ ބޮޑު ގެއްލުމަކަށެވެ. އެއީ ފައިސާގެ ގޮތުން މި ދެ ޓީމުންވެސް މިހާތަނަށް ބޮޑެތި ހަރަދުތަކެއް ކޮށްފައިވާއިރު އޭއެފްސީ ކަޕާއި އަމާޒުކޮށް ގިނަ ޕްލޭނުތަކެއް މި ދެ ޓީމުން ވަނީ ރާވާފައެވެ.\nރާއްޖޭގެ ދެ ޓީމަކާއެކު އޭއެފްސީ ކަޕުގެ ގްރޫޕް ސްޓޭޖުގެ މެޗުތައް ރޭވިއިރު މި މުބާރާތުގެ ބާކީހުރި މެޗުތައް މާލޭގައި ކުޅުމަށް ކުރި ބިޑުވެސް ވަނީ ކާމިޔާބުކޮށްފައެވެ. ނަމަވެސް އެހެން ޒޯންތަކުގެ މެޗުތައް ކުޅޭނެ ގައުމެއް ކަނޑަނޭޅުނީ މުބާރާތް ބާއްވަން އެއްވެސް ޤައުމަކުން ޝައުގުވެރިކަން ފާޅުނުކުރުމުންނެވެ.\nގްރޫޕް ސްޓޭޖުގެ ފުރަތަމަ މެޗުގައި މާޒިޔާ އާއި ޓީސީ ވަނީ މާޗު މަހު 12 ވަނަ ދުވަހު ވާދަކޮށްފައެވެ. އެ ދުވަހު ބަންގްލަދޭޝްގައި އެ ގައުމުގެ ބަޝުންދަރާ ކިންގްސްއާ ދެކޮޅަށް ޓީސީ ކުޅުނު މެޗުން އެޓީމު ވަނީ 5-1 ން ބަލިވެފައެވެ. އަދި އިންޑިއާގައި މާޒިޔާ ވަނީ އެ ގައުމުގެ ޗެންނާއީ ސިޓީ އެފްސީއާ 2-2 ން އެއްވަރުކޮށްފައެވެ.\nއޭއެފްސީ ކަޕު މިއަހަރު ކެންސަލްކުރި އިރު އަންނަ އަހަރުގެ މުބާރާތުގައި ރާއްޖެއިން ވާދަކުރާނެ ދެ ޓީމަކީ މާޒިޔާ ސްޕޯޓްސް އެންޑް ރެކްރިއޭޝަނާއި ކުލަބް އީގަލްސްއެވެ.


ޖަނާގެ ވާހަކަތަކަށް ލޯބިކުރައްވާ ކިޔުންތެރިންގެ ސަމާލުކަމަށް! – Esfiya\nއިއުލާން އެހެނިހެން4days ago\nޖަނާގެ ވާހަކަތަކަށް ލޯބިކުރައްވާ ކިޔުންތެރިންގެ ސަމާލުކަމަށް!\nމި އިޢުލާން މި ސައިޓަށް ހުށަހަޅަން ޖެހުނީ މީގެ ކުރިން މި ސައިޓަށް ވަރަށް ރީތި ވާހަކަތަކެއް ލިޔުއްވުމަށްފަހު “ގެއްލިފައިވާ” ލިޔުންތެރިއެއްގެ މަޢުލޫމާތު ތިޔަ ލޮބުވެތި ކިޔުންތެރިންނާ ހިއްސާ ކޮށްލުމަށެވެ.\nޖަނާގެ ނަން ބުނުމުން އެއީ ކޮން ލިޔުންތެރިއެއްކަން ނޭނގޭ ކިޔުންތެރިއެއް މި ސައިޓުގައި ވަރަށް މަދުވާނެކަން އަޅުގަނޑަށް ޔަގީނެވެ. މި ސައިޓަށް އައު ކިޔުންތެރިއަކަށް ފަހަރުގައި ނޭނގިދާނެއެވެ. ނަމަވެސް 2019 އާ ހަމައަށް މި ސައިޓުން ވާހަކަ ކިޔައި އުޅުނު ހުރިހާ ކިޔުންތެރިންނަށް މި ނަމަކީ އައު ނަމަކަށް ނުވާނެއެވެ. މި ސައިޓަށް ޖަނާ ލިޔުއްވި ވާހަކަތަކުގެ ތެރޭގައި “ހިޖުރަ” ، “ޢަޞްރު” ، “ނޫރު” ، “ހަދިޔާ” އަދި “ވަޢުދު” ހިމެނެއެވެ. ފަހަރުގައި ޖަނާގެ ނަމުން ނޭނގުނު ކިޔުންތެރިންނަށް މި ވާހަކަތަކުގެ ނަމުން އެއީ ކޮން ލިޔުންތެރިއެއްކަން ހަނދާންވެދާނެއެވެ. އިހަށް މި ވާހަކަތައް ބާއްވާފައި އަސްލު ވާހަކައަށް ދަމާ ހިނގާށެވެ.\nޖަނާގެ ވާހަކަތައް މިސައިޓުން ނުފެނުމުގެ މާނައަކީ ޖަނާ ވާހަކަ ލިޔުން ހުއްޓައިލުމެއް ނޫންކަން ތިޔަ ކިޔުންތެރިންގެ މަޢުލޫމާތަށްޓަކައި ދަންނަވާލަމެވެ. މި ސައިޓުގައި ނޫނަސް، އެހެން ސައިޓެއްގައި ހަމަ މިފަދަ ރީތި ވާހަކަތަކެއް ޖަނާ އަދިވެސް ލިޔުއްވަމުން އެބަ ގެންދެއެވެ. އެގޮތުން “ހިޔާ” ވާހަކަ ވަނީ މިހާރު ނިމިފައެވެ. އަދި “ދާރިސް” މިހާރު ފެށިގެން ކުރިއަށް އެބަ ދެއެވެ. މި ދެ ވާހަކައަކީ ވެސް ކުރީގެ ވާހަކަތަކެކޭ އެއްފަދައިން، ކިޔުންތެރިން މުޅިން އައު ދުނިޔެއަކަށް ގެންގޮސްދޭ ރީތި ވާހަކަތަކެކެވެ.\nއެކި ތަންތަނުން ޖަނާގެ އެކި ވާހަކަތައް ހޯދަން ޖެހިދާނެ ކަމަށް ތިޔަ ކިޔުންތެރިން ހާސްވެނުލައްވާށެވެ. ޖަނާގެ ހުރިހާ ވާހަކައެއްވެސް މިހާރު އަޕްލޯޑް ކުރެވެމުން ދަނީ ޖަނާގެ އަމިއްލަ ވާހަކަ ސައިޓަށެވެ. ކުރިން ލިޔުނު ހުރިހާ ވާހަކައެއްވެސް ފަސޭހަކަމާއެކު އެ ސައިޓުން ކިޔައިލެވޭނެއެވެ. އަދި ވާހަކަތަކަށް “ރިއެކްޓް” ކޮށް “ކޮމެންޓް” ކުރުމުގެ އިތުރުން ޖަނާއާ ހިއްސާ ކުރަން ބޭނުންވާ “ޕްރައިވެޓް” މެސެޖްތައްވެސް ސައިޓްގެ ޒަރީޢާއިން ހުރަހެއް ނެތި ހިއްސާ ކުރެވޭނެއެވެ.\nއެހެންކަމުން އަލުން ޖަނާއާ ބައްދަލުވުމަށް އަވަހަށް މި ލިންކަށް ފިއްތަވާލައްވާށެވެ.\nތިޔަ އެންމެހާ ކިޔުންތެރިންނަށް ސަލާމަތާއި ރައްކާތެރިކަމަށް އެދެމެވެ.\nވޭންތަކުން ދިން ހިތި މާޒީ (5)\nހިތާމަ އެހެނިހެން ލޯބި October 28, 2017\nހިތް ބޭނުމޭ ދުލުން 3\nހިތާމަ އެހެނިހެން މަޖާ ލޯބި May 16, 2021\nބޭނުންވަނީ ޔާރާ… 5\nހިތާމަ ބިރުވެރި އެހެނިހެން ލޯބި April 3, 2018\nހިތާމަ އެހެނިހެން ލޯބި October 1, 2019\nކުޑަކުދިންނަކީ މަޢުސޫމު ބަޔެކެވެ.\nއެހެނިހެން މަޒުމޫނު February 6, 2019\nހިތާމަ ބިރުވެރި އެހެނިހެން ލޯބި April 21, 2018


Sifain adi Police ah Furathama diviasion in jaaga nudhey nimmaifi\nދިވެހި ސިފައިންނާއި ފުލުހުންނަށް ފުޓްބޯޅައިގެ ފުރަތަމަ ޑިވިޝަނުން ޖާގަ ނުދޭން އެފްއޭއެމުން ނިންމައިފި އެވެ.\nޖެނެރަލް ސެކްރެޓަރީ ބައްސާމް އަދީލް ޖަލީލް ވިދާޅުވީ ފުލުހުންނާއި ސިފައިން އަދި ސަރުކާރުގެ އެހެން އޮފީސްތަކަށް މީގެ ފަހުން އެފްއޭއެމުން ރެކްރިއޭޝަނަލް މުބާރާތެއް ބާއްވާނެ ކަމަށެވެ.\n"ފުލުހުންނާއި ސިފައިންނާ އަޅުގަނޑުމެން ވާހަކަ ދެއްކިން. އެބޭފުޅުން އެކަން ގަބޫލުކުރައްވާ (ފުރަތަމަ ޑިވިޝަނުން ޖާގަ ނުދެވޭނެކަން). އަޅުގަނޑު ބުނާނީ އެކަން އެބޭފުޅުން އެކަން ބަލައިގަނެ ދެއްކީ އެއީ ނަމޫނާ އެއް ފަދަ ބައެއްކަން. އަޅުގަނޑުމެން ބާއްވާނަން ސިފައިންނާއި ފުލުހުންނަށް އަދި ސަރުކާރުގެ އެހެން އޮފީސްތަކަށް ވެސް ބައިވެރިވެވޭގޮތަށް މީގެ ފަހުން ރެކްރިއޭޝަނަލް މުބާރާތެއް،" ބައްސާމް ވިދާޅުވި އެވެ.\nދެ ވަނަ ޑިވިޝަނުގައި ވާދަކުރި ޕޮލިސް ޓީމު. ޕޮލިހާއި ސިފައިންނަށް ފުރަތަމަ ޑިވީޝަނުން ޖާގަ އެއް ނެތް.\nފުލުހުންނާއި ސިފައިންނަށް ފުރަތަމަ ޑިވިޝަނުން ޖާގަ ނުދޭން ނިންމީ މި އަހަރުގެ ދެ ވަނަ ޑިވިޝަން ފުޓްބޯޅަ މުބާރާތުގައި ވާދަކޮށް ދެ ވަނަ އަދި ތިން ވަނަ މަގާމު އެ ދެ ޓީމު ހޯދި ފަހުންނެވެ. ދެ ވަނަ ޑިވިޝަނުގެ ދެ ވަނަ ޓީމަށް ފުރަތަމަ ޑިވިޝަނަށް އަރަން އުރީދޫ ދިވެހި ޕްރެމިއާ ލީގުގެ ހަތް ވަނަ ޓީމާއެކު ޕްލޭއޯފް ދެ މެޗު ކުޅެން ލިބޭނެ އެވެ. ނަމަވެސް އެފްއޭއެމުގެ ނިންމުމުގެ ސަބަބުން ޕްލޭއޯފްގައި ޕްރެމިއާ ލީގުގެ ބީޖީއާ ވާދަކުރާނީ ދެ ވަނަ ޑިވިޝަނުގެ ހަތަރު ވަނަ ޓީމު ގްރީން ސްޓްރީޓެވެ.\nސިފައިންނާއި ފުލުހުންނަށް ސަރުކާރުގެ ވަސީލަތްތައް ތަނަވަސްވެފައި ހުރުމުން އެ ދެބައި މީހުންނަށް ފުޓްބޯޅައިގެ ފުރަތަމަ ޑިވިޝަނުން ޖާގަ ދިނުމަކީ ރާއްޖޭގެ ފުޓްބޯޅަ ކުލަބުތަކުން އެދޭ ކަމެއްނޫނެވެ. މިހެންވެ އެފްއޭއެމުގެ ކޮންމެ މެނޭޖްމަންޓަކުން ވެސް މިހާތަނަށް އެ ފުރުސަތު ދީފައިނުވެ އެވެ.\nގައުމީ ފެންވަރުގެ ވޮލީ އާއި ބާސްކެޓްގައި ސިފައިންނާއި ފުލުހުން ދަނީ ވާދަކުރަމުންނެވެ. އެކަމަކު އެ ދެ ބައި މީހުން ވާދަކުރަން ފެށިފަނުން ވޮލީ އާއި ބާސްކެޓްގައި ނަގާކިޔަނީ އެ ދެ ބައި މީހުންނެވެ. އަދި މަޝްހޫރު ކުޅުންތެރިންނަށް އެ ދެ މުއައްސަސާއިން ވަޒީފާ ދީގެން ކުޅުވަން ފެށުމުން ވޮލީ އާއ ބާސްކެޓްގައި ގަދަ ހަތަރު ވަނަ ޓީމެއް ނެގުމުގެ ފުރުސަތު ވަނީ މުޅިން ގެއްލިފަ އެވެ. މީގެ އިތުރުން ޕޮލިހާއި ސިފައިން ވަނީ ދެ ވަނަ ޑިވިޝަނުގައި ކުޅުނު މެޗެއްގައި ހަމަނުޖެހުން ވެސް ހިންގައިފަ އެވެ.\nމޯލްޑިވްސް ޕޮލިސް ސާވިސް އެމްއެންޑީއެފް އެފްއޭއެމް


Muhinmee Vaguthu Hehyeve? Nuvatha Faisaa Hehyeve? މުހިންމީ ވަގުތު ހެއްޔެވެ؟ ނުވަތަ ފައިސާ ހެއްޔެވެ؟ – Huvadhoo News Muhinmee Vaguthu Hehyeve? Nuvatha Faisaa Hehyeve? Huvadhoo News\nމުހިންމީ ވަގުތު ހެއްޔެވެ؟ ނުވަތަ ފައިސާ ހެއްޔެވެ؟\nއަހަރަމެންގެ ދިރިއުޅުމުގައި މުހިންމުކަން ދޭންވީ ވަގުތަށް ހެއްޔެވެ؟ ނުވަތަ ފައިސާއަށް ހެއްޔެވެ؟ ބައެއް ފަރާތްތަކަށް، ފައިސާއަށް ވުރެ ވަގުތު މުހިންމުވާއިރު، އަނެއްބަޔަކަށް އެންމެ މުހިންމުވަނީ ފައިސާއެވެ. ބައެއްފަރާތްތަކުން ވަކާލާތު ކުރާގޮތުގައި ވަގުތާއި، ފައިސާ އަކީ ދިރިއުޅުމުގައި އެއްވަރަކަށް މުހިންމު ދެ އެއްޗެވެ. ވަގުތަކީ ފައިސާ ކަމުގައި ދެކޭ މީހުންވެސް ކޮންމެވެސް މިންވަރަކަށް އުޅެއެވެ.\nކޮންމެ ގޮތެއް ވިޔަސް އެނގެން އޮތް ހަޤީޤަތަކީ، ވަގުތުވެސް، ފައިސާވެސް އެއީ އަޅުގަނޑުމެންގެ ދިރިއުޅުމުގައި ވަރަށް މުހިންމު އެއަށް ވަރަށް ބޮޑު އަހައްމިއްޔަތެއް ގިނަބަޔަކު ދޭކަމެވެ. ފައިސާއަކީވެސް، ވަގުތަކީވެސް ދިރިއުޅުމަށް އެހާމެ ބޭނުންތެރި އެއްޗެކެވެ. ނަމަވެސް ވަގުތު ނުވަތަ ފައިސާ ގެތެރެއިން ކޮންމެވެސް އެކަތި އިސްކުރަން ޖެހިއްޖެނަމަ އިޚްތިޔާރު ކުރާނީ ކޮން އެއްޗެއް ހެއްޔެވެ؟\nފަހުގެ ދިރާސާތަކުން ދައްކާ ގޮތުގައި، ހުސް ވަގުތު ހޯދުމަށް ފައިސާ ޚަރަދު ކުރާ ގިނަމީހުންނަކީ ނިސްބަތުން އުފާވެރި ދިރިއުޅުމެއް އުޅޭ ބަޔެކެވެ. އެމެރިކާ، ކެނެޑާ، އަދި ނެދަރލޭންޑްސްގެ 6000 މީހުންނަށް އަމާޒުކޮށްގެން ކުރެވުނު ސާވޭގެ ނަތީއްޖާ ދައްކާގޮތުން، ހުސްވަގުތު ހޯދުމަށް ފައިސާ ޚަރަދުކުރާ މީހުންގެ ދިރިއުޅުމުގައި ހިންހަމަޖެހުމާއި އުފާވެރިކަން އިތުރުވެފައި ވެއެވެ.\nމިދިރާސާކުރުމަށް، ކުރެވުނު ސާރވޭގައި، ދިރިއުޅުމުގައި ހިންހަމަޖެހުން ހޯދަން ކުރާ ކަންތައްތައްތަކާއި، ހުސްވަގުތު ހޯދުމަށް ފައިސާ ޚަރަދު ކުރާ މިންވަރު ބެލުނެވެ. މިގޮތުން މިދިރާސާގެ ހޯދުންތަކުން އެނގިގެން ދިޔައީ، މިދިރާސާގެ ބައިވެރިވި މަދު އިންސައްތައެއްގެ މީހުން، ހުސްވަގުތު ހޯދުމަށް ފައިސާ ޚަރަދު ކުރާކަމެވެ. އަދި ފައިސާ ޚަރަދުކޮށްގެން ހުސްވަގުތު ހޯދާ ފަރާތްތަކުގެ ދިރިއުޅުން އުފާވެރިވެފައި ހިތްހަމަޖެހުން ބޮޑު ކަމުގައެވެ.\nފައިސާއަކީ އެއާއި ނުލައި ދިރިއުޅުމުގެ ޒަރޫރީ ބޭނުންތަށްވެސް ނުފުދޭ އެއްޗެކެވެ. ފައިސާ އަކީ އެއާއި ނުލައި ދިރިނުއުޅެވޭނެހާ މުހިންމު އެއްޗެކެވެ. ފައިސާ އަތުގައި ހުރުމުން ނުވާނެ އެއްވެސް ކަމެއް ނޯންނާނެކަމަށް ގިނަ ބަޔަކު ދެކެއެވެ. ފައިސާއަކީ ކިތަންމެ ގިނައިން ލިބުނު ކަމުގައި ވިޔަސް، އެ ހޯދަން މަސައްކަތް ކުރާ މީހަކު ހިތް ނުފުރޭނެ އެއްޗެކެވެ. ބައެއް ފަރާތްތަކުން ފައިސާއަކީ މުޅި ދިރިއުޅުން ކަމުގައި ދެކެއެވެ. އެކައުންޓުގައި ހުންނަ ފައިސާ ވަކި އަދަދަކަށް މަދުވުމުން، ހަމަ ނިދި ނުދިދޭ މީހުންވެސް މަދެއް ނޫނެވެ. އެކި މީހުންނަށް ފައިސާ މުހިންމު ވަނީ އެކި މިންވަރަށެވެ. ނަމަވެސް އެނގޭ ހަޤީޤަތަކީ ފައިސާ މުހިންމު ނޫން މީހަކު ވަރަށް މަދުން ނޫނީ ނުހުންނާނެކަމެވެ.\nއަހަރަމެންގެ ދިރިއުޅުމުގައި ވަގުތު މުހިންމުވާ ތަފާތު ސަބަބުތައް އެކުލެވެއެވެ. ވަގުތަކީ އަހަރަމެންނަށް އެއަށް އެއްވެސް ބާރެއް ނުފޯރުވޭ އެއްޗެކެވެ. ވަގުތެއް ހިނގައި ދިޔުމަށްފަހު އެވަގުތެއް އަލުން އަނބުރާ އިއާދަ ނުކުރެވެއެވެ. ވެދިޔަތަނެއް އަލަކުން އިއާދައެއް ނުކުރެވެއެވެ. ވަގުތަކީ މީހެއްގެ އަޅެއް ނޫނެވެ. އަހަރަމެން އިންސާނުން، އުމުރުން ދުވަސްވެ މުސްކުޅި އުމުރާއި ކުރިމަތިލުމުން، ކިތަންމެ ވަރަކަށް ބޭނުން ވިޔަސް ޒުވާން އުމުރު އަލުން އިއާދައެއް ނުކުރެވޭނެއެވެ. އަދި ހަމަ މިބީދައިން، ގެއްލިއްޖެ އިތުބާރެއް، ލޯތްބެއް އަނބުރާ ނުލިބޭނެކަމަށް މީހުން ބުނަނީ އެވަގުތު އަލުން އިއާދަ ނުކުރެވޭނެތީއެވެ. ދިރިއުޅުމުގައި ހުރިހާކަމަކީ ފައިސާކަމަށް ދެކި، ހިތްހަމަ ޖެހުމާއި، އުފާ، ލޯބި ނަގާލާ، ހުރިހާ ވަގުތެއް ފައިސާ ހޯދުމަށް ހޭދަކުރާ މީހުންނަށް އެގެއްލެނީ ވަރަށް މުހިންމު ވަގުތެއް ކަން ނޭނގެނީއެވެ. އެއްވެސް އުފަލެއް، އަރާމެއް، ހިންހަމަޖެހުމެއް އަދި ލޯތްބެއް އެކުލެވިގެން ނުވާ ފައިސާއެއްގެ ހުރީ ކޮން އަގެއް ހެއްޔެވެ؟\nފައިސާއަކީ، އަބަދުވެސް އަހަރަމެންގެ ދިރިއުޅުމަށް އައިސް، ގޮސް ހަދާ އެއްޗެކެވެ. ފައިސާ އަތުގައި ނެތް ވަގުތެއް އައި ނަމަވެސް، ހިތްވަރާއެކު މަސައްކަތް ކުރުމުން، ފައިސާ ލިބެއެވެ. އަބަދުވެސް އެކައުންޓުގައި ހުންނަ ފައިސާގެ އަދަދު އަހަރަމެންނަށް ގުނައި ބަލައި ހިސާބު ހެދެއެވެ. ނަމަވެސް ވަގުތަކީ މިއާއި އިދިކޮޅު އެއްޗެކެވެ. ގެއްލިއްޖެ ވަގުތަކީ އަނބުރާ ލިބޭނެ އެއްޗެއް ނޫނެވެ. ވަގުތަކީ އަހަރަމެން އެއަށް ސަމާލުކަން ނުދީފިނަމަ، އަލުން އަނބުރާ ރުޖޫޢަ ވުމެއް ނެތް އެއްޗެކެވެ. އަދި އެއްވެސް އިންސާނަކަށް އެމީހެއްގެ ދިރިއުޅުމުގައި ބާކީ އޮތީ ކިހާ މިންވަރެއްގެ ވަގުތެއް ކަން ނޭނގެއެވެ.\nމަރު އައިސް އަހަރަމެންނާއި ބައްދަލުކުރާނެ ވަގުތު އެނގޭ އެއްވެސް އިންސާނެއް ނެތެވެ. ދިރިއުޅުމުގެ ބާކީ ހުރި ވަގުތުގެ ބެލެންސް، އެކައުންޓް ބެލެންސް ބަލާލެވޭ ފަދައިން ނޭނގެއެވެ. ފައިސާއަކީ، ބިލާހެކެވެ. ފައިސާ ހޯދުމަށް ދުނިޔޭގެ ހުރިހާ އުފާތަކުން މަޙުރޫމުވެގެން ނުދާށެވެ. އާއިލާއަށް ވަގުތު ހޯދައި، އުފާވެރި ދިރިއުޅުމަކަށް ވަގުތު ހޯދާށެވެ.\nދުނިޔެވީ ޙަޔާތާއި އެއްފަދައިން އުޚުރަވީ ހަޔާތް ބާއްޖަވެރި ކުރުމަށް މަސައްކަތް ކުރާށެވެ. ބުއްދިވެރިންނަކީ، ހެޔޮ ޢަމަލުތައް ގިނަކޮށް ވަގުތު ބޭނުން ހިފައި އުޅޭ މީހުންނެވެ. ފަހަރެއްގައިވެސް، ފައިސާއަކީ މުޅި ދިރިއުޅުން ކަމުގައި ދެކިގެން އުޅޭ މީހުންނެއް ނޫނެވެ.


SunOnline: REPORT - Terminal Deal ge6faraaaiy; Bodu goahakun minjuvaane!\nއަހުމަދު ނާއިފު 19 Feb 2020, 09:46\nއެއާޕޯޓްގައި އަލަށް ހަދާ ސީޕްލޭން ޓާމިނަލް: އެތަން ކުއްޔަށް ދޭ ގޮތާ މެދު ބަހުސްވަނީ ބޮޑުވެފައި --\nއެއާޕޯޓްގައި އަލަށް ހަދާފައިވާ ސީޕްލޭން ޓާމިނަލުން ބޮޑު ބައެއް ރާއްޖޭގެ އެންމެ ބޮޑު ސީޕްލޭން އޮޕަރޭޓަރު، ޓްރާންސް މޯލްޑިވިއަން އެއާވޭޒް (ޓީއެމްއޭ)އަށް ދިނުން މިވަނީ ބޮޑު ބަހުސަކަށް ވެފަ އެވެ. ސަރުކާރުން ގެރެންޓީ ދިން، 55 މިލިއަން ޑޮލަރުގެ ލޯނަކުން ހަރަދުކޮށްގެން އިމާރާތް ކުރާ އެ ޓާމިނަލްގެ، 6،400 އަކަމީޓަރުގެ ޖާގަ، އަކަމީޓަރަކަށް 10.35 ޑޮލަރުގެ ރޭޓުން އެ ކުންފުންޏަށް ދިނުމަށް ފިނޭންސް މިނިސްޓްރީއިން އޮތީ ނިންމައިފަ އެވެ. އެ އަގުގައި ދެނީ ދެ އަހަރުގެ މުއްދަތަށެވެ.\nމިގޮތަށް ޓާމިނަލްގެ ބޮޑު ބައެއް ވަކި ކުންފުންޏަކަށް އެމްއޭސީއެލްއިން ދިނުމަކީ، "ބޮޑު ހިޔާނާތެއް" ކަމަށް އެއް ބަޔަކު ސިފަކުރެ އެވެ. މިއީ މި ވިޔަފާރިގެ މުއާމަލާތާ މެދު ރާއްޖޭގެ ގިނަ ބަޔަކު ގަބޫލުކުރާ، "ޕޮޕިއުލާ" ވިސްނުމެވެ. ސިޔާސީ ވިސްނުމެއްގައި ނަމަ އާންމުންނަށް ވިއްކަން އެންމެ ފަސޭހަ ވިސްނުމެވެ. އެކަމަކު ޕޮޕިއުލާ ކޮންމެ ވިސްނުމަކީ ހަގީގަތެއް ނޫނެވެ.\nއެހެން ނަމަވެސް ފިނޭންސް މިނިސްޓްރީއިން ބުނަނީ ކުރީގެ ސަރުކާރުން ޓީއެމްއޭއަށް ދިފައިވާ އެތައް ޔަގީންކަމެއްގެ ސަބަބުން، ބޮޑު ގެއްލުމަކުން އަރައިގަންނަން މިވަގުތަށް ދައުލަތަށް އޮތް އެންމެ ފައިދާ ބޮޑު ހައްލަކީ އެއީ ކަމަށެވެ.\nމަޖިލީހުގައި އެ މައްސަލަ ތަހުގީގު ކުރި، މާލިއްޔަތު ކޮމިޓީގައި ފިނޭންސް މިނިސްޓަރު އިބްރާހިމް އަމީރު ޔަަގީންކަމާ އެކު ވިދާޅުވި އެންމެ ބޮޑު ވާހަކައަކީ؛ އެމްއެމްއޭސީލްގެ ބޯޑް ބަދަލުކޮށްގެން ނަމަވެސް، ފިނޭންސް ނިންމުމާ އެއްގޮތަށް އާ ޓާމިނަލްއާ މެދު އަމަލުކުރާނެ ކަމަށެވެ. ފިނޭންސް މިނިސްޓަރު ވިދާޅުވަނީ، ކުރީ ސަރުކާރުން ޓީއެމްއާ އެކު ހިންގާފައިވާ މުއާމަލާތްތަކުގެ ސަބަބުން މި ސަރުކާރަށް މަޖުބޫރުވަނީ މެދުމިނުގެ ހައްލަކަށް އައުމަށެވެ.\nމުޅި ޓާމިނަލް ހިންގުން ޓީއެމްއޭއާ ހަވާލުކުރުމަށް އޮތް އޮތުން ބަދަލުކޮށް، އެމްއޭސީއެލްއިން ޓާމިނަލް ހިންގައި ތަންތަން ކުއްޔަށް ދޭގޮތަށް ފިނޭންސުން ސިޔާސަތު ބަދަލުކުރި އެވެ. މި ސަރުކާރުން ނިންމި ގޮތުން، ޓީއެމްއޭ ވެސް ދެންވާނީ، އެމްއޭސީއެލްގެ އަތުން ތަނެއް ކުއްޔަށް ނަގައިގެން އެ އިމާރާތުގައި ވިޔަފާރި ކުރާނެ ބަޔަކަށެވެ. އެ ޓާމިނަލްއަކީ ވަކި އޮަޕަރޭޓަރެއްގެ ބާރު ހިނގާ ތަނަކަށް އޭގެ ޒާތުގައި މިހާރު ބަދަލުވެގެނެއް ނުދެ އެވެ.\nއެކަމަކު ބައެއް މީހުންގެ ނަޒަރުގައި މި ގޮތްވެސް އެ ގޮތްވެސް ކަމަކު ނުދެ އެވެ. އެހެންވީއިރު، އާ ސީޕްލޭން ޓާމިނަލްގެ މުއާމަލާތުގައި ސަރުކާރަށް ކުރިމަތިވި މަޖުބޫރު ކަމަކީ ކޮބައި ހެއްޔެވެ؟ މުޅި މައްސަލައިގެ ހަގީގަތަކީ ކޮބައި ހެއްޔެވެ؟\nގޯސް ހެދީ ކުރީ ސަރުކާރުން\nއެމްއޭސީއެލްގެ ލިޔެކިޔުންތަކުން ދައްކާ ގޮތުގައި އާ ސީޕްލޭން ޓާމިނަލް ކުއްޔަށް ދިނުމާ ގުޅޭ ގޮތުން އެންމެ ފުރަތަމަ ޓީއެމްއާ އެކު މުއާމަލާތެއް އެމްއޭސީއިލްއިން ކޮށްފައި ވަނީ، ސެޕްޓެމްބަރު، 18، 2017ގަ އެވެ. އެމްއޭސީއެލްއިން އެ ދުވަހު ވަނީ ޓީއެމްއޭއަށް ސީޕްލޭން ޓާމިނަލް ކުއްޔަށް ދިނުމާ ގުޅޭ ޕްރޮޕޯސަލްއެއް ފޮނުވައިފަ އެވެ. އަދި އެމްއޭސީއެލްގެ އެކި ބައްދަލުވުގެ މިނެޓްސްތަކުން އެނގޭ ގޮތުގައި އެ ޕްރޮޕޯސަލަށް ފަހު ދެ ފަރާތުގެ ދެމެދުގައި ފުރަތަމަ މަޝްވަރާ ކުރީ، 15 އަހަރަށް ޓީއެމްއޭއަށް ޓާމިނަލް ކުއްޔަށް ދިނުމަށެވެ.\nއޮކްޓޯބަރު 17، 2017 ގައި އެމްއޭސީއެލްއިން ޓީއެމްއޭއަށް ފޮނުވި ސިޓީގައި ބުނެފައި ވަނީ، އެންމެ ފަހުން ބޭއްވި ބައްދަލުވުމުގައި އެއްބަސްވީ ގޮތަށް، ސްކޮޔާ މީޓަރަކަށް 15.10 ޑޮލަރުގެ ރޭޓުން ޓީއެމްއޭއަށް ޓާމިނަލް ކުއްޔަށް ދޭން އެ ކުންފުނިން އެއްބަސްވާ ކަމަށެވެ. އަދި ޓާމިނަލް ބޭނުންކުރާ ކޮންމެ ޕެސެންޖަރެއްގެ އަތުން ފަސް ޑޮލަރު ޓީއެމްއޭއަށް ނެގޭނެ ކަމަށް ވެސް އެ ސިޓީގައިވެ އެވެ. މީގެ އިތުރުން އެޑްވާންސްގެ ގޮތުގައި އަށް މިލިއަން ޑޮލަރު ދައްކަން ޖެހޭނެ ކަމަށް ވެސް ސިޓީގައިވެ އެވެ.\nއެހެން ނަމަވެސް، އެ ސިޓީގެ ޖަވާބުގައި ޓީއެމްއޭއިން އެމްއޭސީއެލްއަށް ފޮނުވި ސިޓީގައި އެދިފައި ވަނީ، ކުއްޔަށް ދޭ އަގު ކަމަށްވާ އަކަމީޓަރަކަށް 15.10 ޑޮލަރުގެ ބަދަލުގައި އަށް ޑޮލަރަށް ކުލި ހަދައިދިނުމަށެވެ. އަދި ޕެސެންޖަރުންގެ އަތުން ހަތް ޑޮލަރު ނެގުމުގެ ފުރުސަތު ދިނުމަށް އެމްއޭސީއެލްގެ ކިބައިން ޓީއެމްއޭއިން އެދުނެވެ. އެހެން ނަމަވެސް، ބައެއް ލިޔެކިޔުންތަކުން އެނގޭ ގޮތުގައި އެމްއޭސީއެލްގެ ބޯޑުން ރުހުން ދިނީ، އަކަމީޓަރަކަށް 15.10 ޑޮލަރުގެ ރޭޓަށް ކުލި ހަމަޖެއްސުމަށެވެ. އެ ބޯޑް ރިޒޮލިއުޝަން މިހާރު ފެންނަން ނެތް ކަމަށްވެ އެވެ. އެހެން ނަމަވެސް، އެގޮތަށް ބޯޑުން ފާސްކުރިކަން ޔަގީންކުރެވެނީ، ޖުލައި 30، 2018ގައި ޓާމިނަލް ކުއްޔަށް ދިނުމުގެ ލީސް އެގްރިމަންޓެއް އެކުލަވާލުމަށް، އެމްއޭސީއެލްގެ ފަރާތުން ޓީއެމްއޭއަށް ފޮނުވާފައިވާ ސިޓީގައި އެވާހަކަތައް ބަޔާންކޮށްފައިވާތީ އެވެ. އެސިޓީގައި ބުނެފައި ވަނީ ސީޕްލޭން ޓާމިނަލް ކުއްޔަށް ދޭން ޑްރާފްޓް އެއްބަސްވުން އެކުލަވާލަނީ؛\n31،000 ސްކޮޔާމީޓަރު 15 އަހަރަށް ކުއްޔަށް ދިނުމަށް\nކުއްޔަކީ 10.35 ޑޮލަރު އަކަމީޓަރަކަށް\nޕެސެންޖަރުން އަތުން ފަސް ޑޮލަރު\nކޮންމެ ތިން އަހަރުން އަގު ރިވިއު ކުރެވިދާނެ އެވެ.\nއެމްއޭސީއެލްގެ ލިޔެކިޔުންތަކުން އެނގޭ ގޮތުގައި މި ކަންކަމަށް އެއްބަސްވެ އެކުލަވާލި ޑްރާފްޓް އެއްބަސްވުމުގައި ސޮއިކުރަން، ފުރަތަމަ މަސައްކަތް ކުރީ ސެޕްޓެމްބަރު 16، 2018ގަ އެވެ. މައުލޫމާތު އެނގޭ ފަރާތަކުން "ސަން"އަށް ވިދާޅުވީ، އޭރު ރިޔާސީ އިންތިހާބު ބޯމަތިވެފައި އޮތުމުން ޓީއެމްއޭއިން ވެސް ބޭނުންވީ އެކަން މަޑުޖައްސާލާށެވެ. އެހެން ނަމަވެސް ރައީސް އިބްރާހިމް މުހައްމަދު ސޯލިހު އިންތިހާބު ކާމިޔާބު ކުރެއްވުމަށް ފަހު އިންތިގާލީ މަރުހަލާގެ ތެރޭގައި އެގްރިމަންޓްގައި ސޮއިކުރަން ޓީއެމްއޭއިން ބޭނުންވި އެވެ.\nކުރިން ވެސް ވާހަކަ ދެއްކެވި ބޭފުޅާ ވިދާޅުވި ގޮތުގައި، ސަރުކާރު ކުންފުނިތަކުގެ ކަންކަން ބެލުމަށް އޭރު އެކުލަވާލި އިންތިގާލީ ކޮމިޓީއިން އެމްއޭސީއެލްގެ ވެރިންނަށް ސިޓީއަކުން އެއްވެސް އެއްބަސްވުމެއްގައި ސޮއި ނުކުރުމަށް އެންގުމުން އޭރު އެ އެއްބަސްވުމުގައި ސޮއިނުކުރީ އެވެ.\nމި މުއާމަލާތްތަކާ ހުރެ، ޓީއެމްއޭގެ ވެރިން ރައްޔިތުން މަޖިލީހުގެ މާލިއްޔަތު ކޮމިޓީގައި ވެސް ވިދާޅުވީ، އެމްއޭސީއެލް އިން އެ ކުންފުންޏަށް ސީޕްލޭން ޓާމިނަލް ކުއްޔަށް ދިނުމަށް "އެއްބަސްވުންތަކެއް" ހުރި ކަމަށެވެ. އެބޭފުޅުން އެ ދުވަހު ވެސް އިޝާރާތް ކުރެއްވީ އެމްއޭސީއެލް އާއި އެ ކުންފުންޏާ ދެމެދު ބަދަލު ކުރެވިފައި ހުރި ސިޓީތަކަށެވެ. ޓީއެމްއޭގެ ނަޒަރުގައި އެއީ، "ގާނޫނީ ގޮތުން ބަދެވިފައިވާ އެއްބަސްވުން" ތަކެކެވެ. އެ ކޮމިޓްމަންޓްތަކުގެ މައްޗަށް ބިނާކޮށް ޓީއެމްއޭ އިން ގެންދިޔައީ ވިޔަފާރިތައް ފުޅާކުރަމުންނެވެ. އެހެން ވީމާ، ޓީއެމްއޭ އިން ގަބޫލު ކުރަނީ އެ ކުންފުންޏަށް "ހައްގު މިންވަރު" ލިބެން ޖެހޭ ކަމަށެވެ. އެ ނޫން ގޮތަކަށް ދާ ނަމަ ޓީއެމްއޭ އިން ވެސް އޮތީ ދޫދޭ ގޮތަކަށް ނޫނެވެ.\nއެ ހުރިހާ ކަންކަން ބެލުމަށް ފަހު ފިނޭންސުން ނިންމީ، ކުރީ ސަރުކާރުން ޓީއެމްއޭއަށް ދިން ޔަގީންކަމާ ހިލާފަށް 6،400 އަކަމީޓަރުގެ ސަރަހައްދެއް އާ ޓާމިނަލުން އެ ކުންފުންޏަށް ކުއްޔަށް ދީ މައްސަލަ ހައްލު ކުރާށެވެ. ކުރީ ސަރުކާރުން 31،000 އަކަމީޓަރުގެ ސަރަހައްދެއް ކުއްޔަށް ދޭން އޮތް އޮތުން ބަދަލުކޮށް، ޓީއެމްއޭއަށް ދޭ މިންވަރު މި ސަރުކާރުން ކުޑަކުރި އެވެ. އާ ޓާމިނަލްގެ އިމާރާތުގެ ބޮޑުމިނަކީ ވެސް 28،000 އަކަމީޓަރެވެ.\nޓާމިނަލުން ދޭ ވަރު ކުޑަވި ނަަމަވެސް، ޓީއެމްއޭއާ އެކު ކުރީގެ ސަރުކާރުން އެއްބަސްވި އަގުގައި ބަދަލެއް ނުގެނެސް ބޭއްވި އެވެ. މި ސަރުކާރުން ހަދަން ނިންމާފައިވާ އެއްބަސްވުމުގެ ދަށުން ދެ އަހަރަށް ފަހު ޓީއެމްއޭވެސް ހިމެނޭ ގޮތުން އާ ޓާމިނަލުން ތަންތަން ކުއްޔަށް ދޭން، ހުޅުވާލެވިފައިވާ ވާދަވެރި ބިޑަކަށް ދާނެ އެވެ. އޭރުން އެންމެ ބޮޑު އަގު ހޯދުމުގެ ފުރުސަތު ލިބޭނެ އެވެ.\nމި ޑީލަކީ، އިތުރަށް ބޮޑު މައްސަލަގަނޑަކަށް ނުގޮސް، ކުރީ ސަރުކާރުން ހެދި ގޯހުން ނުކުމެ، ރަނގަޅު ހައްލެއް ހޯދިދާނެ ފަދަ ނިންމުމެއް ނޫން ހެއްޔެވެ؟\nބޮޑު އިންވެސްޓަރެއް، ބޭރެއް ނުކުރެވޭނެ\nޓީއެމްއޭއަކީ، މުޅި ދުނިޔޭގައި ވެސް އޮތް އެންމެ ބޮޑު ސީޕްލޭން އޮޕަރޭޓަރެވެ. މިހާތަނަށް ވެސް އެއާޕޯޓުން ބިން ކުއްޔަށް ނަގައިގެން، އަމިއްލަ ޓާމިނަލް ހަދައިގެން ފްލީޓް އެތައް ތަނެއް ބޮޑުކޮށްގެން އެ ހިދުމަތް ދެމުން އަންނަނީ ޓީއެމްއޭއިންނެވެ. ތަފާސްހިސާބުތަކުން ދައްކާ ގޮތުގައި، 50 އަށް ވުރެ ގިނަ ސީޕްލޭން މެދުވެރިކޮށް 80 އަށް ވުރެ ގިނަ ރިސޯޓަށް ޓީއެމްއޭއިން ފްލައިޓްތައް ބާއްވަ އެވެ.\nމިހާރު ހުރި ޓާމިނަލް ހަދަން ޓީއެމްއޭއަށް، ބިން ދޫކޮށްފައި އޮތީ އަކަމީޓަރެއް 10.35 ޑޮލަރުގެ ރޭޓުންނެވެ.\nމާލިއްޔަތު ކޮމިޓީގައި ވާހަކަ ދައްކަވަމުން، ޓީއެމްއޭގެ ސީއީއޯ އޭޔޫއެމް ފައުޒީ ވިދާޅުވީ، އެ ކުންފުނީގެ ހިއްސާ ބެއިން ކެޕިޓަލް ކިޔާ ކުންފުންޏަކުން ގަނެ، ބޮޑު އިންވެސްޓްމަންޓެއް ކޮށްފައި ވަނީ، ޓީއެމްއޭގެ ސީޕްލޭން އޮޕަރޭޝަންތައް ހިންގަން އެމްއޭސީއެލްއިން އެކަށީގެންވާ ޖާގަ ދޭނެ ކަމަށް ދިން ކޮމިޓްމަންޓްތަކަށް ބަލާފަ އެވެ. އަދި އެ ކުންފުންޏަކީ އެންމެ ބޮޑު ސީޕްލޭން އޮޕަރޭޓަރަށްވާއިރު، ހަމަ ކުއްލިއަކަށް އެ ކުންފުނީގެ އޮޕަރޭޝަންތައް ކުޑަކޮށްލަން އުނދަގޫވާނެ އެވެ. އަދި އޭގެ ގެއްލުން ކުރިމަތިވާނީ އެ ކުންފުންޏަކަށް އެކަނި ނޫންކަން އޭނާ ފާހަގަ ކުރެއްވި އެވެ. ފައުޒީ ވިދާޅުވި ގޮތުގައި، އެކަމުގެ ސަބަބުން ރިސޯޓްތަކަށް މީހުން އުފުލުމަށް ދަތިވުން ފަދަ ކަންކަން ކުރިމަތިވާނެ އެވެ.\n"މިހާރު ސީޕްލޭން ޓާމިނަލް ހިންގަމުން މިދަނީ ވަކިން. އެކަމަކު އެހެން އޮޕަރޭޓަރުންނާ އެކު އެއް ޓާމިނަލަކަށް ދާން ވެސް މަޖުބޫރުވީ. މިހާރު ހިންގަމުންދާ ޓާމިނަލް ތަރައްގީ ކުރަން ޓީއެމްއޭއިން ކުރި އިންވެސްޓްމަންޓްގެ ބަދަލެއް ވެސް ނުލިބޭ. އެކަމަށް ވެސް އެއްބަސްވިން." ފައުޒީ ވިދާޅުވި އެވެ.\nމީގެ އިތުރުން ޓީއެމްއޭ އިން އެހެން ކަންބޮޑުވުމެއް ވެސް ފެންމަތިކުރި އެވެ. އެ ކުންފުނިން ހެދި އޮޑިޓަކަށް ފަހު އެ ކުންފުނިން ބުނަނީ، އެމްއޭސީއެލްއަށް ޓާމިނަލް ހިންގައިގެން އަހަރެއްގެ މައްޗަށް ލިބޭނެ ކަމަށް ލަފާވާ 47.3 މިލިއަން ރުފިޔާ އަކީ އެއީ ގްރޮސް ރެވެނިއު، ނޫނީ ޖުމްލަ ވިޔަފާރީގެ އާމްދަނީ ކަމަށެވެ. ހަރަދަށް ކެނޑުމުން އެއީ އެމްއޭސީއެލްއަށް ބޮޑު ފައިދާއެއް ނެގޭނެ އޮޕަރޭޝަނެއް ނޫން ކަމަށް އެ ކުންފުނިން ބުނެ އެވެ. ޓީއެމްއޭގެ ޗެލެންޖަކީ، އެއްކޮޅުގެ ދަތުރުން 450،000 ފަސިންޖަރުން އަތުން ބޮލަކަށް 100 ޑޮލަރުގެ މަގުން ޗާޖުކޮށްގެން ވެސް އޮޑިޓް ރިޕޯޓުގައި އެމްއޭސީއެލްއަށް ލިބޭނެ ކަމަށް ބަޔާންކޮށްފައިވާ އަދަދު ނުލިބުމެވެ.\nމީގެ ކުރިން ވެސް އިންވެސްޓަރުންނަށް "ލަޑުދިން" ކޮންމެ ފަހަރަކު ލިބިފައި ވަނީ ކެއްސެވެ. މިސާލަކަށް ޖީއެމްއާރަށް، ނެކްސްބިޒަށް، ބަދަލުގައި ގޮތުގައި އެތައް ބިލިއަން ރުފިޔާއެއް ދައުލަތުން ދޭން ޖެހުނެވެ.\nޑިސެމްބަރ 18، 2019: ވެލާނާ އިންޓަނެޝަނަލް އެއާޕޯޓްގައި ޓީއެމްއޭގެ ބޯޓްތައް --- ސަން ފޮޓޯ/ އަހުމަދު އަވްޝަން އިލްޔާސް\nކޯޅެން ތިބެއްޖެ ނަމަ އޮތީ ގެއްލުން\nފިނޭންސް މިނިސްޓަރު އިބްރާހިމް އަމީރު ވިދާޅުވި ގޮތުގައި އާ ރަންވޭ ބޭނުން ނުކުރެވުމުގެ ސަބަބުން ޑިލޭ ޗާޖްގެ ގޮތުގައި އެމްއޭސީއެލްއިން އެއާލައިންތަކަށް ދުވާލަކު 35،000 ޑޮލަރު ދައްކަން ޖެހެ އެވެ. އާ ރަންވޭ ބޭނުން ކުރެވެން އަންނަނީ ޓީއެމްއޭއިން މިހާރު ހަދާފައި ހުރި ސީޕްލޭން ޓާމިނަލް އާ ޓާމިނަލްއަށް އަވަހަށް ބަދަލު ކުރެވިގެންނެވެ. މިނިސްޓަރު ވިދާޅުވީ އާ ސީޕްލޭން ޓާމިނަލް، ނިމޭނެ ކަމަށް ލަފާވަނީ މޭ މަހު އެވެ. އޭގެ ކުރިން އޮޕަރޭޓަރުންނާ އެކު އެއްބަސްވުންތައް ހަދައި ފައިނަލައިޒް ކުރަން ޖެހެ އެވެ.\nމަޖިލީހުގެ ރައީސް، ރައީސް މުހައްމަދު ނަޝީދު ވެސް ވިދާޅުވަނީ ޓީއެމްއޭއަށް ވެސް ޖާގަ ލިބޭ ގޮތަށް ފިނޭންސުން މިހާރު ހުށަހަޅާފައި އޮތް ގޮތަށް ޓާމިނަލްގެ ކަންކަން އަވަހަށް ނިންމަން ޖެހެ އެވެ. ސަބަބަކީ އެކަން ލަސްކުރާ ނަމަ ރާއްޖޭގެ އިގްތިސާދަށް ގެއްލުންވުމެވެ. ކުރީގެ ސަރުކާރުން ހަދާފައިވާ ޖިނާއީ ތަހުގީގެއް ހިންގުމަކީ އަދި މުޅިން އެހެން ކަމެކެވެ. އެ ތަހުގީގެ ސަބަބުން، އާ ޓާމިނަލްގެ އޮޕަރޭޝަން އެންމެ ދުވަހަކަށް ވެސް ލަސްކުރެވިގެން ނުވާނެ އެވެ.\nނޮވެމްބަރ 17، 2020: ފިނޭންސް މިނިސްޓަރު އިބްރާހިމް އަމީރު މަޖިލީހުގެ މާލިއްޔަތު ކޮމިޓީގައި -- ސަން ފޮޓޯ/ ފަޔާޒު މޫސާ\nފިނޭންސް މިނިސްޓްރީއިން ލަފާކުރާ ގޮތުގައި މިހާރު އޮތް އާ "ޑީލުން" ފައިދާގެ ގޮތުގައި ފުރަތަމަ ދެ އަހަރު 33.7 މިލިއަން ޑޮލަރު އެމްއޭސީއެލްއަށް ލިބޭނެ އެވެ. އަދި އެއަށް ފަހު ދެ އަހަރު ފަހުން ވާދަވެރި ބިޑަކަށް ގޮސްގެން މުޅި ޓާމިނަލްގެ ހުރިހާ ތަނެއް ކުއްޏަށް ދޭން ފެށުމުން، އަހަރެއްގެ މައްޗަށް އެމްއޭސީއެލްއަށް 41 މިލިއަން ޑޮލަރުގެ ފައިދާއެއް ހޯދޭނެ އެވެ.\nމިހާރު އޮތް ޑީލަކީ، ދެފަރާތަށް ވެސް އޮތް ފައިދާ އެވެ. އިގްތިސާދު ގެއްލުމުން ސަލާމަތްކޮށް އެއާޕޯޓް ފުލް އޮޕަރޭޝަނަށް ގެނެވޭނެ ހައްލަކީ މިއެވެ. އެހެން އޮޕަރޭޓަރުންނަށް ވުރެ ޓާމިނަލުން ބޮޑުބައެއް ޓީއެމްއޭއަށް ލިބޭނެ އެވެ. އެހެން އޮޕަރޭޓަރުންނާ ބަލާފައި ޓީއެމްއޭއަކީ ޖަޔަންޓެކެވެ. އެ ހަގީގަތް ބަދަލެއް ނުވާނެ އެވެ. އެހެން ވީމާ، އެ ކުންފުންޏަށް ލިބޭ މިންވަރު ބޮޑުވެސް ވާނެ އެވެ. އަދި އެ ކުންފުންޏަށް ބޭނުންވާ ވަރު ވެސް ބޮޑުވާނެ އެވެ. އެހެން ވީމާ، ފިނޭންސުން ހޯދި ޑީލަކީ، ކުރީ ސަރުކާރުން ހެދި ބޮޑު ގޯހަކުން، ސަލާމަތްކުރެވޭނެ އެންމެ ފަސޭހަ މަގެވެ.\n@naaif އަހުމަދު ނާއިފު\nމާފަހި: ސާބިތުކޮށްދެނީ ވާނެކަން، ފައިދާ ނެރެވޭނެކަން!\nބަންގާޅުގައި ތިބި ދިވެހިންގެ އާދޭހަކީ ރާއްޖެ ގެނެސްދިނުން!\nދެ ލައްކަ މީހުންގެ މާލެއަށް ހިމޭން ވަގުތުކޮޅެއް!